PHOTO GALLERY: Male' ge kuni ukumah gonjehunthakeh | Mihaaru\nމާލޭގެ ކުނި އުކުމަށް ގޮންޖެހުންތަކެއް\nއޮގަސްޓް 2، 2017- މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯތައް: ހުސެއިން ވަހީދު\nމާލެ: އޮގަސްޓް 2، 2017- ސައިކަލެއްގައި މީހަކު ކުނި އުކާލަން ދަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ސައިކަލެއްގައި ބަޔަކު ކުނިއުކާލަން ދަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ކުނިކޮށި ސަރަހައްދުގައި އޮތް ކުނިއުފުލާ ބާޖެއް. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ބިދޭސީންތަކެއް ގާޑިޔަލެއްގައި ކުނި އުކާލުމުގެ މަސައްކަތްކުރަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ކުނި އުކާލުމަށް މީހަކު ރަޖިސްޓަރީ ކުރަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- މީހަކު ގޭގެ ކުނި އުކާލުމަށް ކުނިކޮށްޓަށް ގޮސް. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- މީހަކު ގޭގެ ކުނި އުކާލުމަށް ސައިކަލެއްގައި ދަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ގޭގެއިން ކުނި އުކާލުމަށް ގިނަ އަދަދެއްގެ މީހުން ރަޖިސްޓަރީކުރަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ކުނި އުކާލުމުގެ މަސައްކަތުގައި ވެމްކޯގެ މުވައްޒަފުން ހަރަކާތްތެރިވަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ފިހާރައަކުން އުކާލުމަށް މަގުމައްޗަށް ނެރެފައިވާ ކުނި. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ގޭގެއިން އުކާލުމަށް މަގުމައްޗަށް ނެރެފައި ހުރި ކުނި. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ކުނި އުކާލުމުގެ މަސައްކަތުގައި ވެމްކޯގެ ވެހިކަލެއް ހަރަކާތްތެރިވަނީ. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ގޭގެއިން އުކާލާ ކުނި މަގުމަތީގައި ބަހައްޓާފައި. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nމާލެ: އޮގަސްޓް 2، 2017- ގޭގެއިން މަގުމައްޗަށް ނެރެފައި ހުރި ކުނި. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nއޮގަސްޓް 2، 2017- މާލޭ ކުނިކޮށްޓަށް ކުނި އުކާލުމަށް ދާ ޕިކަޕެއް. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު\nއޮގަސްޓް 2، 2017- މާލޭ ކުނިކޮށި ސަރަހައްދައް ކުނި އުކާލުމަށް ޕިކަޕު ތަކެއް ކިޔޫ ހަދާފައި. މުޅި މާލޭގެ ކުނިއުކާލުމުގެ މަސައްކަތް ބިދޭސީން ކުރަމުން އަންނަނިކޮށް ވެމްކޯއިން އެކަން މަނާކޮށް، އެކުންފުނިން އެމަސައްކަތާއި ހަވާލުވުމާއިއެކު މިއަދު ވަނީ އެކުންފުންޏަށާއި އާންމުންނަށް ގިނަ ދަތިތަކަކާއި ގޮންޖެހުންތަކަކާއި ކުރިމަތިލާންޖެހިފައި.---މިހާރު ފޮޓޯ: ހުސެއިން ވަހީދު


BREAKING: Anekkaa Male' In 12 Meehaku Positive Vejje\nމާލެއިން 13 މީހަކު ޕޮޒިޓިވްވެއްޖެ\nކޮވިޑް19 އަށް މާލެއިން 13 މީހަކު ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nޕޮޒިޓިވްވި 13 މީހުންނަކީ ބަންގްލަދޭޝް މީހުންނެވެ. ކޮންޓެކްޓް ޓްރޭސިންގެ ތެރެއިން ފާހަގަވި އެ 13 މީހުންނަކީ ލިލީގައި މަސައްކަތް ކުރާ ބައެކެވެ. އެކުގައި އެއްތަނެއްގައި އުޅޭ އެ ބިދޭސީންނަށް ބަލި ޖެހުނީ ކޭސް 27ގެ ފަރާތުން ކަމަށް ބެލެވެއެވެ. ކޮންޓްރެކް ޓްރޭސިންއިން ފާހަގަވަނީ އެގޮތަށެވެ.\nއެ މީހުންނަކީ އެއް ގެއެއްގެ ދެ ފްލޯގައި ހިމެނޭ މީހުންނެވެ. އެންމެންނަކީ ވެސް ލިލީ އެންޓަޕްރައިސަސްގައި ޑެލިވަރީކޮށް، އަދި ބައެއް މީހުންނަކީ ލިލީގެ ފިހާރައިގައި ވެސް މަސައްކަތް ކުރާ މީހުންނެވެ. އެއާގުޅޭ ކޮންޓެކްޓްތައް ހޯދުމުގެ މަސައްކަތް އެޗްޕީއޭއިން ވަނީ ފަށާފައެވެ.\nމިއަދަކީ ރާއްޖޭގައި އެންމެ ގިނައިން ކޮވިޑް19އަށް މީހުން ޕޮޒިޓިވްވި ފުރަތަމަ ދުވަހެކެވެ. ހާއްސަކޮށް ބިދޭސީންގެ ތެރޭގައި ކޮވިޑް ފެތުރުން ބޮޑުވެ، އާންމުވުމަކީ މި ބަލީގެ ނުރައްކާ ރާއްޖޭގައި އިންތިހާއަށް އިތުރުވެގެންދާނެ ކަމެކެވެ.


Supreme court ge an'hen2Fandiyaarunge masahkathugai2dharivaraku baiverivejje | Mihaaru\nސުޕްރީމް ކޯޓުގެ ދެ ފަނޑިޔާރުންނާއެކު ދެ ދަރިވަރުން--- ފޮޓޯ: ސުޕްރީމް ކޯޓް\nސުޕްރީމް ކޯޓުގެ އަންހެން ދެ ފަނޑިޔާރުންގެ މަސައްކަތުގައި ދެ ކުއްޖަކު ބައިވެރިވެއްޖެ\n10 އޮކްޓޯބަރ 2019 - 17:08 1 comment\n'އިންޓަރނޭޝަނަލް ޑޭ އޮފް ދަ ގާލް ޗައިލްޑް' ދުވަސް ފާހަގަ ކުރުމަށް އަންހެނުން އިސްނަގަން ގޮވައިލާ އަންނަނީ ހަރަކާތްތަކެއް ހިންގަމުންނެވެ. އެގޮތުން ސުޕްރީމް ކޯޓުގެ ފަނޑިޔާރުންނާ އެކު މަސައްކަތުގައި ބައިވެރިވެފައިވަނީ ރާއްޖޭގައި ތައުލީމް ހާސިލް ކުރާ ދެ އަންހެން ދަރިވަރެކެވެ.\nސުޕްރީމް ކޯޓުގެ އަންހެން ދެ ފަނޑިޔާރުން ކަމަށްވާ އަޒްމިރާލްދާ ޒާހިރާއި އާއިޝާ ޝުޖޫން މުހައްމަދު މިއަދު މަސައްކަތް ކުރެއްވިއިރު އެ ދެ އަންހެން ކުދިން ވަނީ އެ މަސައްކަތްތަކުގައި ބައިވެރިވެފަ އެވެ. މިއަދު އޮތް ދެ ޝަރީއަތެއްގެ އަޑު އެހުމަށްވެސް އެ ދެ ކުދިން ވަނެވެ.\n''އިންޓަރނޭޝަނަލް ޑޭ އޮފް ދަ ގަރލް ޗައިލްޑް'' ދުވަސް ފާހަގަކުރުމަށް ހިންގާ ''ގަރލްސް ލީޑް އިނީޝިއޭޓިވް'' ހަރަކާތުގެ ދަށުން، ދިވެހިރާއްޖޭގެ އުއްތަމަ ފަނޑިޔާރު އޮނަރަބަލް ޑރ. އަޙްމަދު ޢަބްދުﷲ ދީދީ އާއި އަންހެން ދަރިވަރުން މިއަދު ބައްދަލުކުރައްވައިފި pic.twitter.com/LxfEKaDkxG\n— Supreme Court of the Maldives (@Supreme_Courtmv) October 10, 2019\nކިޔަވާ ދެ ކުދިން ސުޕްރީމް ކޯޓުގެ ފަނޑިޔާރުންނާއެކު---\nއެ ދެ އަންހެން ދަރިވަރުންނާ އުއްތަމަ ފަނޑިޔާރު އޮނަރަބަލް ޑރ. އަހުމަދު އަބްދުﷲ ދީދީ ވެސް ބައްދަލު ކުރެއްވި އެވެ.\nއަންހެނުން ބާރުވެރި ކުރުމަށް ގިނަ މަސައްކަތްތަކެއް ރާއްޖޭގައި ވެސް އަންނަނީ ކުރަމުންނެވެ. ސުޕްރީމް ކޯޓަށް އަންހެން ދެ ފަނޑިޔާރުން ދާދި ފަހުން ހަމަަޖައްސާފައިވާއިރު އެއީ ވެސް ރާއްޖޭގެ ތާރީހުގައި އަލަށް ކުރި ކަމެކެވެ.\nއިތުރު ލިޔުންތައް އަންހެނުން ސުޕްރީމް ކޯޓް ޑރ. އަޒްމިރަލްދާ ޒާހިރު


ރާސްތާ5| Esfiya - Dhivehi Vaahaka Site\nހިތާމަ އެހެނިހެން ލޯބި June 18, 2018\nއާދާގެ މަތިން މިއަދުވެސް ނަވްޔާއާ އިސްރާ ބެންޗުގަ މަޑުކޮށްގެން ތިބީ މާނީއާ އިޝްމާ އަންނަންދެނެވެ. އިސްރާ ކޮންމެސް ކަމަކާ ވިސްނާހެން ނަވްޔާއަށް ހީވިއެވެ. އެއީ އެހެންނާ ހުއްޓާނުލާ އަނގަތަޅާ ކުއްޖާ މިއަދު އަނގައިން އެންމެ ބަހެއްވެސް ނުބުނެެއެވެ. ނަވްޔާ އެއްޗެކޭ ނުބުނެ އިނީ މާނީމެން އަންނަންދެނެވެ.\nސްކޫލްގޭޓުން އެތެރެއަށް ވަދެގެން އައި އިޝްމާއާ މާނީ ނަވްޔާގެ ލޮލުގައި އަޅާގަތުމުން އިސްރާ ގައިގަ ކޮށްޓާލިއެވެ. ޚިޔާލަށް ގެއްލިފައި އިން އިސްރާ ނަވްޔާ ކޮށްޓާލުމުން ގޭޓާ ދިމާއަށް ބަލާލިއެވެ. އޭރު މާނީ ދުވަމުން ކަހަލަ ގޮތަކަށް އެމީހުންނާ ދިމާއަށް އާދެއެވެ. “ހެއި ހިނގާބަ މިއަދު އާހަރުންގެއަށް ގްރޫޕް ސްޓަޑީ ހަދަން. މިއަދު އޮންނާނެ މެޗުވެސް އޭރުން އެންމެނަށް އެއްކޮށް މެޗުވެސް ބެލޭނެ ސަޅިވާނު” މާނީ ދުވަމުން އެއައީ އެވާހަކަ ބުނަންތާއޭ އިސްރާ ހިތަށް އެރިއެވެ. “އެންމެ ފުރަތަމަ ހިނގާބަ ކްލާހަށް ދެވޭތޯ އެއަށްފަހު ދެން ވާހަކަ ދައްކާނީ” އިޝްމާގެ ފަހަތުން އަނެއް ތިން ކުދިން ގޮސް ކްލާހަށްވަނެވެ. އޭރު ސުމާ ވަށާގެން އަންހެންކުދިންތައް ތިއްބެވެ. ހީވާގޮތުން ވެއްޖެޔާ ކޮންމެވެސް މޮޅު އެއްޗެށް ސުމާ އެކުދިންނަށް ދައްކަނީއެވެ. ސުމާ އެކުދިންނަށް އެ ދައްކާނީ ކޯޗެއްތޯ މާނީ ބަލާލާހިތްވިއެވެ. ދަބަސް ގޮނޑީގަ ބަހައްޓާފަ ސުމާއިންތަނަށްގޮސް ހުއްޓިލިއެވެ. ސުމާ ހިފައިގެން އިންއެތި ފެނި މާނީގެ ދެ ލޯބޮޑުވިއެވެ. އަނގަވެސް ތަންމިނަށް ހުޅުވިގެން ދިޔައެވެ. މާނީއަށް ވީ ގޮތް ފެނި ނަވްޔާމެން ހައިރާންވިއެވެ. އަދި ކޯޗެއްތޯ އެބަލަނީ އަހާލިއެވެ. ކުއްލިއަކަށް ހީވީ ކްލާހުގައި ހަމެއް ފަޅާލިހެންނެވެ. ބާރު ބާރަށް މާނީ ހޭންފެށިއެވެ. ބަނޑުގައި އަތް އަޅާގެން އޮވެ ހެމުންދިޔައިރު ލޮލުން ފެންވެސް އާދެއެވެ. ސުމާއާ ދެން ތިބި ކުދިންވެސް ފާޑަކަށް މާނީއާ ދިމާއަށް ބަލަހައްޓައިގެން ތިއްބެވެ. “ސުމާ ޔޫއާ ކްރޭޒީ ސީރިއަސްކޮށް ހަހަަހަހަ…ހަހަަ…” މާނީގެ ހުނުމެއް ނުހުއްޓުނެވެ. ނަވްޔާވެސް ސުމާ އަތުގައި އޮތީ ކޯއްޗެއްތޯ ބަލާލިއެވެ. ނަވްޔާ މޫނަށް އަރާފައިބަންފެށި ކުލައިން އޭނާ ނުހޭން މަސައްކަތް ކުރާކަން އެނގެއެވެ. “މާނީ ދޯ މޮޔައެއްހެން ތި ހެނީ މަށެއް ނޫންދޯ. މަ އާރާޝްގެ ފޮޓޮއެއް ގެންގުޅުމަކީ މައްސަލައެއްތަ؟” ސުމާ އޭނަ އަތުގައި އޮތް އާރާޝްގެ ފޮޓޯ ނަގާ ދައްކާލިއެވެ. އެއީ ނޫހެއްގަ އިން އާރާޝްގެ ފޮޓޯއެކެވެ. ސުމާ އޭތި ކަފައިގެން ސްކޫލަށް ގެނެސް އެންމެންނަށް ދައްކަނީއެވެ. މާނީ ހުނުން ކޮންޓްރޯލް ކުރެވޭތޯ ކުރަމުން ދިޔަ މަސައްކަތް ވީ ބޭކާރެވެ. އިސްރާއަށްވެސް ނީންދެވުގެން ހޭންފެށިއެވެ. ނަވްޔާއާ އިޝްމާ ގެންދިޔައީ ނުހޭން ވަރަށްް މަސައްކަތް ކުރަމުންނެވެ. ބެލް ޖެހުމާއެކު ހުރިހާ ކުދިން އެސެމްބްލީއަށް ނުކުތެވެ. ޤުރުއާން ކިޔެވި ގަޑީގަވެސް އިސްރާއާ މާނީއަށް ހެވެމުން ދިޔައެވެ. އެސެމްބްލީ ނިމުމުން ހުރިހާ ކުދިން ގޮސް ކްލާހަށް ވަނެވެ. މާނީއާ އިސްރާ ހޭތީވެ ސުމާ އެ މީހުންނަށް ލޯ އަޅާލުމަށްފަހު އޭނާގެ ގޮނޑީގައި އިށީނެވެ. “ސީރިއަސްކޮށް މި މީހުން މި ތިބެނީ ހަމަ މޮޔަ ވެފަ. އާރާޝްވެސް ހީހީ ހަލާކުވާނެ” މާނީ ހެމުން ހެމުން ބުންޏެވެ. ދެން ތިބި ތިން ކުދިންވެސް އެކަމާ އެއްބަސް ވިއެވެ. އެ ކުދިންނަށް އިތުރު ވާހަކައެއް ނުދެއްކިގެން އުޅެނިކޮށް ބަޔޮލަޖީ ޓީޗަރު ކްލާހަށްއައެވެ. އިތުރު ވާހަކަ ނުދައްކާ ހުރިހާ ކުދިންވެސް ބެލީ ފިލާވަޅާގެން ކުރިއަށް ދެވޭތޯއެވެ.\nއިތުރު ވާހަކަ ދައްކަަން އެ ކުދިންނަށް ފުރުސަތު ލިބުނީ ބްރޭކް ގަޑީގައެވެ. ހުރިހާ ކުދިން ވާހަކަ ދެއްކުމަށްފަހު ނިންމީ އެ ދުވަހު މާނީމެން ގެއަަށް ދާށެވެ. “މިއަދު މާނީމެން ގެއަަށް ގޮއްސަ ވަރަށް ބޮޑު ވާހަކައެއް ދައްކަންވެފަ އެބައޮތް އިނގޭ.” ވަރަށް ވިސްނަން އިނދެފައި އިސްރާ ބުނެލިއެވެ. “ކިތަންމެ ބޮޑު ވާހަކައަކަސް އަހަރުން މި ތިބީ އަޑުއަހަން ތައްޔާރަށް” އިޝްމާ ބުންޏެވެ.\nސްކޫލް ނިމިގެން ގެއަށް ދިޔަ ގޮތަށް ނަވްޔާ އޭނާގެ މަންމަ ރައުފާގާތު މާނީމެން ގެއަށް ދިއުމަށް ހުއްދަ ހޯދިއެވެ. ރައުފާ ވަގުތުން އެއްބަސްވިއެވެ. ރައުފާއަށް އެކުދިން ވަރަށް ރަނގަޅަށް އެނގެއެވެ. ނަވްޔާދެކެ ވާ ލޯބި އަނެއް ތިން ކުދިން ދެކެވެސްވެއެވެ. “ނަވްޔާ ސްކޫލްގަ ހުއްޓަ ދޮންބެ ގުޅި ބުނި ނަވްޔާއަށް ސަލާން ބުނައްޗޯ. ދެން ބުނި ނަވްޔާގެ ފޯނަށް އިންނާނެއޯ މެސެޖެއް ކޮށްފަ އެ ބަލާލަށްޗޯ.” ރައުފާ ކަމެއް ހަނދާންވުމުން ބުނެލިއެވެ. ނަވްޔާ ދުވެލާފަ ގޮސް އޭނާގެ ކޮޓަރިއަށްވަނެވެ. ފުދޭވަރަކަށް ބޮޑު ކޮޓަރިއެކެވެ. ހަތަރު ފާރުގައި ފިޔާތޮށި ކުލަ ލާފައި ހުރިއިރު ސީލިންގްގައި ވަނީ މަޑު ފިޔާތޮށިކުލަ ލާފައެވެ. ކޮޓަރީގެ މެދަށްވާކަހަލަ ގޮތަކަށް ސިންގަލް އެނދެން ހުއްޓެވެ. އެނދުގެ ވައަތް ފަރާތުގައި ބޮޑު އަލަމާރިއަކާ ރީތިވާ މޭޒެށް ހުއްޓެވެ. އެނދުގެ ކަނާއަތް ފަރާތުގައި ކިޔާވާ މޭޒެށްވެސް ބަހައްޓާފައި ހުއްޓެވެ. ކިޔަވާ މޭޒުމަތީ ދަބަސް ބެހެއްޓުމަށްފަހު އެނދުމަތީގައި އޮތް އޭނާގެ ފޯނު ނަގައި ވައިފައި ޖައްސާލިއެވެ. އޭނާގެ ދޮންބެގެ ތިން މެސެޖް އައިސްފައި ހުއްޓެވެ. “ހެއި ނާޔާ މީ މާއިޒް އިނގޭ. ވަރަށް ބޮޑަށް ސޮރީ ނާޔާއާ ވާހަކަ ނުދެއްކޭތީވެ. އެކަމު ފޯނު ހަލާކުވެގެން ހަމަ މެސެޖެއްކޮށް ނުލެވިގެން މި އުޅެނީ. ނުންނުއަށް ވެސް ގުޅެނީ ވަރަށް މަދުން. މިއަދު ހަނދާންވީ އަކްމަލްގެ ފޯނުންވެސް ނާޔާއަަށް މެސެޖް ކުރެވޭނެކަަން އެހެންވެ ނީންދެވިގެން މި މެސެޖް ކުރަނީ. އެނގޭ މިގަޑީގަ ނާޔާ ހުންނާނީ ސްކޫލްގަ ކަންވެސް އެކަމުވެސް… ނާޔާާާާާއަށް މެސްޖް ލިބުނުހާ އަވަހަކަށް ރިޕްލައި ކުރައްޗޭ. ލަވް ޔޫ ނާޔާ” އެންމެ ފުރަތަމަވެސް އޮތީ އަކްމަލްގެ ފޯނުން މާއިޒްކޮށްފަ އިން މެސެޖެކެވެ. މާއިޒްގެ ދިގު މެސެޖްކިޔަމުން ދިޔައިރު ނަވްޔާގެ މޫނުމަތީގައި ނުފިލާ ހިނިތުންވުމެށް ހުއްޓެވެ. މާއިޒްގެ މެސެޖަށްފަހު ދެން އިނީ އަކްމަލްގެ މެސެޖެކެވެ. އަކްމަލް ނަވްޔާގެ ހާލު އޮޅުންފިލުވާފައި އޮތެވެ.އެއަށް ފަހު ބައިވަރު އިމޯޖީސް ތަކެއް ހުރި މެސެޖެށް ފޮނުވާފައި އިނެވެ. އަކްމަލް އަދި މާއިޒްގެ މެސެޖަށް ރިޕްލައި ކުރުމަށްފަހު ނަވްޔާ އަވަސްވެގަތީ ފެންވާރާށެވެ.\nބަދިގޭގައި ކައްކަން އިން އިރު ރައުފާގެ މޫނު މަތީގައި ނުފިލާ ހިނިތުންވުމެށް ހުއްޓެވެ. އޭނާގެ ދެދަރިންވެސް ބޮޑުވެއްޖެޔޭ ހިތަށްއެރިއެވެ. އެކަމު އޭނާއަަށް ހީވަމުން ދިޔައީ އަދި އިއްޔެހެން އަކްމަލް އޭނާގެ އަތުތެރޭގައި ގެންގުޅެމުން ދިޔައީ. އަދި ނަވްޔާއާ ދެކުދިން ގޮވައިގެން ޕާކަށް ގޮސް ހެދީވެސް އިއްޔެހެން އޭނާއަށް ހީވަމުން ދިޔައެވެ. “މަށަށް ހީވަނީ ރައު ހޭލަ އިނދެ ހުވަފެން ބަލަނީހެން. އެހެންވެ ދޯ ކަމެއް ނުވަނީސް ހޭނީ” ރައުފާގެ ފަހަތުން އިވުނީ އޭނާގެ ފިރިމީހާ ދާނިޝްގެ އަޑެވެ. “އަހަރެން މިހިތަށް އަރަނީ ހާދަ އަވަހޭ ދުވަސްތައް ދާލެއް” ” އެހެންދޯ މަވެސް ހަމަ ހިތަށް މިއަރަނީ ތިހެން. އަކްމަލްއާ ނަވްޔާ ހާދައަވަހަކަށޭ އެ ބޮޑެތިވީ. ހަމަ ބަލަބަލާ ތިއްބަ ދޯ. މިހާރު ދެން މިއޮތީ އެ ކުދިން އަހަރުމެން ބަލަންޖެހޭ ދުވަސް އައިސަށް މަށަށް ޔަގީން އަކްމަލްވެސް ނަވްޔާވެސް އަހަރުމެން ބަލާނެކަން. ވަރަށް އުފާވޭ އެހަ ބަސްއަހާ ދެ ކުދިން ތިބީތީވެ.” ދާނިޝްއާ ރައުފާ އެދެމީހުންގެ ކުދިންނާ މެދު އުފާވެއެވެ. އަކްމަލް އަދި ނަވްޔާއަކީވެސް އެމީހުން ބޭނުންވާފަދަ ބަސްއަހާ ދެ ކުދިންނެވެ. އަކްމަލްއަކީ ކިޔެވުމަށް އެހާ މޮޅު ކުއްޖެއްނޫނެވެ. ނަމަވެސް އޭގެ ބަދަލަށް ނަވްޔާއަކީ ކިޔެވުމަށް މޮޅު ހިތްއަލި ކުއްޖެކެވެ. ނަމަވެސް އެދެމީހުން ދުވަހަކުވެސް އަކްމަލްއާ ނަވްޔާ ތަފާތެއްނުކުރެއެވެ. އަދި ކިޔެވުމަށް އަކްމަލްއަށް ޕެރެޝަރެއްވެސް ނުކުރެއެވެ. އެހެނީ އަކްމަލް ކިތަންމެ ވަރަކަށް މަސައްކަތް ކުރިއަސް ނަވްޔާއާ އެއްވަރަކަށް ނަތީޖާއެއް ރަނގަޅެއްނުކުރެވެއެވެ. ނަމަވެސް އޯލެވެލްގައި ހުރިހާ މާއްދާއަކުން އަކްމަލް ފާސްވިއެވެ. އަދި ހަތަރު އޭވެސް ގެނައެވެ. ރައުފާއާ ދާނިޝްއަށް އެވަރު ފުދެއެވެ. އެމީހުން ގަބޫލު ކުރާ ގޮތުގައި ކޮންމެ ކުއްޖަކު ގަދަ ދިހައެއްގައި ހިމެނޭކަށް ނުޖެހެއެވެ. ހުރިހާ ކުދިންނަކީ ކިޔެވުމަށް އެންމެ މޮޅުކުދިންނެއް ނޫނެވެ. އަކްމަލް ފުޓުބޯޅަ ކުޅޭ ހިތްވާ ވާހަކަ ބުނުމުން އެމީހުން އެކަމަށް އަކްމަލްއަށް ފުރިހަމަ އެއްބާރުލުން ދިނެވެ. އެހެނީ އެ ކުއްޖަކު ކުރާ ހިތްވާ ކަމެއް ކުރުމުގެ ފުރުސަތު ދޭންވާނެއެވެެ. މިއަދު އަކްމަލް ޤައުމީޓީމާ އެއްކޮށް ވީތީވެ އެމީހުން އުފާކުރެއެވެ. އެ މީހުން ޤަބޫލު ކުރާ ގޮތުގައި އަކްމަލް ހިތްވަރާއެކު މަސައްކަތް ކޮށްފިނަމަ އެއް ނަންބަރު ކީޕަރުގެ މަގާމް އަކްމަލްއަށް ލިބޭނެއެވެ. ރައުފާއާ ދާނިޝް ކުދިން ކުޑައިރުގެ ވާހަކަދައްކަމުން ދަނިކޮށް ނަވްޔާ އެތަނަށް އައެވެ. އެ މީހުން ނަވްޔާއާވެސް އެ ވާހަކަތައް ކިޔާދެމުން ދިޔައެވެ.\n“ނުދެވޭނެ ސާފު ދިވެހި ބަހުން އިސްރާގާތު މަ މިބުނީ ނުދެވޭނޭ. ކިޔަވަންށޭ ކިޔާފަ ދާނީ އެކަމު މަށަށް ޔަގީން ނުކިޔަވާނެކަން. އެހެންވީމަ ނުދެވޭނެ އިސްރާ ޖެހޭނީ ގޭގަ އެކަނި އިނދެ ކިޔަވަން” އިސްރާ ފަރުހާ ގާތު ހުއްދައަށް އެދުމުން ފަރުހާ ދެކޮޅު ހެދިއެވެ. އިސްރާ ދެވަނަ ފަހަރަށް އެހުމުންވެސް ފަރުހާ ދެކޮޅު ހެދިއެވެ. ފަރުހާ ހުއްދަނުދިނުމުން އިދްރާ ވަރަށް ދެރަވިއެވެ. އޭނާއަކީ ވަރަށް ފަސޭހައިން ރޮވޭ ކުއްޖަކަށް ވުމުން ރޮވެން ފެށުނެވެ. އޮފީސް ބްރޭކް ގަޑީގައި ގެއަަށް އައި ނައުޝާދުއަށް އިސްރާ ރޯމަންޒަރު ފެނުނެވެ. އޭނާގެ ހުރި ހަމައެކަނި ދަރިފުޅު ރޯތަން ފެނުމުން ވީ ކިހިނެއްތޯ ބެލުމަށް އަވަސްވެގަތެވެ. “ދަރިފުޅާ ކިހިނެއްވީ؟” ނައުޝާދް ވަރަށް ލޯބިން އައިސް އިސްރާ ގަތު އެހިއެވެ. ” މާނީމެން ގެއަށް ނުފޮނުވާނަމޭ ބުނީމަ އެ ރޮނީ. މިހާރު ޓެސްޓު…” ފަރުހާ އެހީސާބަށް ބުނުމާއެކު ނައުޝާދް އޭނަގެ ވާހަކަ ހުއްޓުވިއެވެ.” އިސްރާ ކިހާއިރަކު ދާންހެނީ؟ ތައްޔާރުވެގެން ބައްޕައަަށް ގުޅާލާ އޭރުން ބައްޕަ ބަލާއަންނާނަން” ނައުޝާދް އެހެން ބުނުމާއެކު އިސްރާ ބޯޖަހާލިއެވެ. އަދި ދުވެފައި ގޮސް ކޮޓަރިއަށް ވަނެވެ. “ފަރުހާ ޓެސްޓޭ ކިޔާފަ ކޮންމެހެން އިސްރާއެގެއަށް ނުފޮނުވަން އުޅޭނެކަމެއް ނެތް. ފަރުހާއަށްވެސް ހަމަ ރަނގަޅަށް އެނގޭނެ އެކުދިންނަކީ ކިޔަވާ ކުދިންކަން އިސްރާ އޯލެވެލް ހެދިއިރުވެސް އެކުދިންނާ އެކީ ކަން ކިޔެވީ. ހަތަރު ކުދިންވެސް އެއްވަނައަށް އެރީ އެހެންވީމަ މިއަދުވަކި ކީއްވެ ނުކިޔަވަންވީ؟ ފަރުހާގެ ސަބަބުން ވޭތުވެ ދިޔަ ދިހަ އަހަރު އިސްރާ ސްކޫލްގެ އެއްވެސް އިތުރު ހަރަކާތެއްގަ ބައިވެރިނުވޭ. އަހަރެންވެސް އަޅާ ނުލާ ހުރީ އެއީ ފަރުހާ އެހެން ހަދަނީ ރަނގަޅަކަށް ކަމަށް ބަލާފަ. އެކަމު މިއަދު އަހަންނަށް ވިސްނިއްޖެ އެއީ އަހަންނަށް ހެދުނު ބޮޑު ގޯހެއްކަން.” ނައުޝާދް އެހެން ބުނުމަށްފަހު އެތަނުން ދިޔައީއެވެ. ނައުޝާދް އެގޮތަށް ކަންތައް ކުރުމުން ފަރުހާ ހިތްހަމަނުޖެހުނެވެ.\nހަވީރު ކުދިން އަންނަން ވާއިރަށް މާނީ ރީތިވެގެން ސިޓިންރޫމްގައި ފޮތްތައް ހަމަޖައްސާލިއެވެ. އޮނަގަނޑާހަމައަށް އަންނަ ފަން އިސްތަށިގަނޑު ވަނީ ވޫލް ކޮޅަކުން އައްސާފައެވެ. މިއަދަކީ މެޗު އޮންނަ ދުވަސްކަމުން މާނީ ހުރީ ގައުމީ ޓީމުގެ ޖޯޒީއެއް ލައިގެނެވެ. ޖޯޒީގައަ ވަނީ މާއިޒްގެ ނަން ޖަހާފައެވެ. ތިރިން ކަޅު ޓައިޓެއް ލާފައިހުރިއިރު މާނީއާ ނުހަނު ގުޅެއެވެ. ގޭގެ ބެލް ޖެހުމާއެކު މާނީގިސް ދޮރު ހުޅުވިއެވެ. އޭރު ނަވްޔާއާ އިސްރާގެ އިތުރުން އިޝްމާވެސް ދޮރު މަތީގައި ހުއްޓެވެ. ތިން ކުދިން އެކީ ގޮސް ސޯފާގައި އިށީނެވެ. އޭރު މާނީ ތަބަކެއްގެ ތެރެއަށް ހޫނު ހޫނު ހަތަރު ކޮފީތަށި ލައިގެން އައިސް ސޯފާކުރި މަތީ ހުރި މޭޒުމަތިގަ ބެހެއްޓިއެވެ. “ފުރަތަމަ ކޮފީ ބޯނީ އެ ގަޑީގަ އިސްރާ ދައްކަން އުޅުނު ބޮޑު ވާހަކަ ދައްކާނީ އޯކޭނު؟” ފަހަރަކު މީހަކަށް ކޮފީތަށި ދެމުން މާނީ ބުންޏެވެ. ނަވްޔާއާ އިޝްމާ ބޯޖަހާލިއެވެ. ނަމަވެސް އިސްރާ އިސްޖަހައިގެން އިނީއެވެ. ކޮފީތަށިން ކޯވަރެއް ބޯލުމަށްފަހު އިސްރާ ފުން ނޭވައެއް ލިއެވެ. “ތި އެންމެންނަށްވެސް އިނގޭނެ މަގޭ މަންމަ ފުޓުބޯޅަ ކުޅޭ މީހުންނާ މެދު ދެކޭ ގޮތް. އަހުސަމްއަކީ ވެސް ފުޓްބޯލް ޕްލޭޔަރެެއްނު ތި މީހުންނަށް ހީވޭތަ މަންމަ މަށާ އަހުސަމްއާ އޯކޭ ވާނެހެން؟” އިސްރާ އޭނާގެ ހިތުގައި އުފެދެމުން ދިޔަ ސުވާލު ކޮށްލިއެވެ. ނަވްޔާ މާނީ އަދި އިޝްމާ ތިން ކުދިންނާ ދިމާއަށް ބަލާލިއެވެ. އެމީހުންނަށް ވެސް ފަރުހާގެ ގޮތް ރަނގަޅަށް އެނގެއެވެ. އެއްވެސް ކުއްޖަކު އިސްރާ ދެރަ ކުރާކަށެއް ބޭނުމެއްނޫނެވެ. މިއީ ދުވާލުކަން އެކުދިންނަށް އެނގޭ ފަދައިން ފަރުހާ އަހުސަމްއާ ގަބޫލުނުވާނެކަން އެކުދިންނަށް އެނގެއެވެ. އެހެންވެ އެއްޗެކޭ ނުބުނެ ތިއްބެވެ. “އަހަރެން ބޭނުމެއްނޫން އަހުސަމް ގެއްލޭކަށެއް. އަހޫދެކެ ވަރަށް ލޯބިވޭ.” އިސްރާއަށް ރޮވުނެވެ. ލޯބީގަ އެއްފަހަރު އޭނާ ނާކާމިޔާބު ވެއްޖެއެވެ. ދެވަނަ ފަހަރަށް އެކަން ތަކުރާރުވާކަށް އިސްރާ ބޭނުމެއް ނޫނެވެ. އިސްރާ ރޯންފެށުމާއެކު ދެންތިބި ތިން ކުދިން އެކި ވާހަކަ ދައްކާގެން އިސްރާ ހަމަޖެއްސޭތޯ އުޅުނެވެ. ނަސީބަކުން ދިހަ ވަރަކަށް މިނެޓް ތެރޭ އިސްރާ ހަމައަކަށް އެޅުނެވެ.\nSlm hurihaa kudhin miothy storyge 5vana part. Mi bain mi storyga ulheyekuhjje aneh kujjakaa oii relation engigen dhaane kamah ummedhu kuran\nAm i first….\nCongrats Oool ure first\nAlhey.. amsxin stry.. luv this one ♥✨\nVv reethi mi part ves\nMihaaru Kommes varakah vaanuvaa ingey eba\nThanks Nunnu varah ufaavehjje Nunnu ah getvaa goii vyma. Ummedhu kurany foohikameh nethi vaahaka nimendhekah story kiyaane kamah♥\nvvv reethi hama luv it vvv cool story eh miee……….. kiyara ge idea vvv hama amazin n fab\nThanks unique. ♥\nMaaiz aky maany ge bro right\nVvv reethi♥❤..when next part…\nThanks. Amee♥♥next part Fridayga kamah balamaa\nMasha allah v furihama.\nMiyy STM ge first comm mi stry ah kuraa.dear ge kury stry ekey eh gothah mi stry vex salhi koh gen dhaane kamah heekuran.ey dear mi stry ga goathiyy kon kudhin neh thr.kuda kohebai olhun araa eheh noony hama ok.kon irakun next part up vaany.waiting ..\nW.salaam.Thanks story kiyaa man. Varah ufaavehjje comment kohllyma. Srory kiyaa man ah neyngeny mi story ga goahy kon kudhinneh kantha or main characters tha?\nNext part ISA fridayga kamah balamaa. ????\nI mean family kudhin naky kba heyyy\nOh ehen dho.\nMaaiz and Maany aky siblings andedhekudhinge cuxineh Ishma aky.\nAkmal and Navya aky vx siblings.\nMaany aa ishma aa ey cousins tha? Maany ge bro maaiz? Navya ge bro akmal?\nV confuse vey.. adhi vs neyge vaanuvaa ehaa rangalhakah.. maany ge mom nethyma ishma ge mom tha maany balany? Dhnneyge mivaagotheh.. arash ge mom aky kaaku?\nYa. Maany and ishma aky cousins. Maaiz aky maanyge bro Akmal aky navya ge bro. Aarashge mom aky afraa.\nVv reethi ekamu kodakoh confused\nMi part ves v reethi…kiyaadheba mivaahakaiga gulhey partners and sibling ,cousins or other relative……4 the first time im readingastory of yours…..and thankyuo explain kohdhineema kurrege doubt…by the way how many years old are you?☺☺?❤❤❤❤ love ya ..more.. all the best…?\nAwwwwwn thanks unkown girlll.i am going to be 17 this year. Mi story kuriah gendhan inna gothun adhi neii hurihaa couples eh bunedheveykah akam story kuriah dhaa varakah hurihaa ehcheves ingemundhaane ISA. LY2 unkown girlll❤❤❤❤?❣\nHello kiyara ? U r doingagrt job. Well done ???\nV v v reethi mi vaahaka.. i lov it ❤❤❤\nI think aaraash nd ishma hasadark secret,\nAnd maany nd aaraash are couxins.. ??\nGood luck dear ???\nHello Eemyaa. Thanks fr the lovely comment. Hingaa dho balamaa. So many questions right?❤❤❤❤????\nFor your kind info, football ga neennaane formation 4-4-3 eh since I’mau16 football player ??♂\nThanks reader for pointing out the mistake. Its 3–4–3 right? Eii olhumakun sry fr that\nWhen nxt prt\n8 ga dhw nxt prt??\nސިއްރު – 11\nހިތާމަ އެހެނިހެން April 20, 2018\nހިތާ ފުރާނައިން… (1)\nހިތާމަ ލޯބި December 31, 2017\nލޯބި އޭގެ އަސްލުގައި 1\nހިތާމަ މަޖާ ލޯބި June 8, 2021\nފުން އިހުސާސެކޭ 8\nލޯބި April 27, 2017\nވާނަން އެކީ 2\nހިތާމަ ބިރުވެރި މަޖާ ލޯބި January 17, 2018


Anhen supporter ge maraa eku FIFA ge team eh Iran ah | Mihaaru\nއަންހެން ސަޕޯޓަރުގެ މަރާ އެކު ފީފާގެ ޓީމެއް އީރާނަށް\n12 ސެޕްޓެމްބަރ 2019 - 09:45\nތެހެރާން (ސެޕްޓެމްބަރު 12) - އީރާނުގެ އަންހެން ފުޓްބޯޅަ ސަޕޯޓަރަކު އަމިއްލަ އަށް ގައިގައި ރޯކޮށްލައިގެން މަރުވުމާ ގުޅިގެން ފީފާގެ ޓީމެއް އެ ގައުމަށް ދާ ގޮތަށް ހަމަޖެހިއްޖެ އެވެ.\nމިދިޔަ ހަފްތާގައި ސަހާރް ކޮދާޔަން އެ ގައުމުގެ ކޯޓެއްގެ ބޭރުގައި އަމިއްލަ ގައިގައި ރޯކޮށްލައިގެން މަރުވީ ފުޓްބޯޅަ މެޗެއް ބަލަން ފިރިހެނެއް ގޮތަށް މޭކަޕް ކޮށްގެން އޭނާ ދަނޑަށް ވަނުމުން ހަ މަސް ދުވަހަށް ޖަލަށްލާން ނިންމުމުންނެވެ.\nއޭއެފްޕީން ރިޕޯޓްކުރާގޮތުގައި ފީފާއިން އީރާނަށް ދާން ނިންމާފައިވާ ތިން މެމްބަރުން ޓީމުގައި ހިމެނެނީ ފީފާގެ ކޮމްޕެޓިޝަން ޑިޕާޓްމަންޓާއި ސެކިއުރިޓީ ޑިޕާޓްމަންޓްގެ މެމްބަރުންނެވެ. މި ބައްދަލުވުމުގައި އީރާންގެ ފުޓްބޯޅަ ފެޑެރޭޝަނާ ބައްދަލުކުރާނެކަން ފީފާއިން ކަށަވަރުކޮށްދިން ނަމަވެސް އީރާންގެ ސަރުކާރުގެ އޮފިޝަލަކާ ބައްދަލުކުރާނެ ކަމެއް އަދި ނޭގެ އެވެ.\nއެތައް އަހަރު ވަންދެން އީރާނުގައި މެޗުތައް ބަލަން އަންހެން ސަޕޯޓަރުން ދަނޑަށް ވަނުން މަނާކޮށްފައި އޮތުމަށް ފަހު މިދިޔަ އަހަރު އޮކްޓޫބަރު މަހުގައި އޭޝިއަން ޗެމްޕިއަންސް ލީގުގެ ފައިނަލު މެޗު ބަލަން އަންހެން ސަޕޯޓަރުން ވަންނަން ހުއްދަދިނެވެ. އެ ފަހަރު އެތައް ސަތޭކަ އަންހެން ސަޕޯޓަރުން ދަނޑަށްވަދެ ޝުއޫރުފާޅުކުރަމުންދިޔަ އެވެ. އެކަމަކު އެ މެޗަށް ފަހު އަލުން އިރާނުން ވަނީ އަންހެން ފުޓްބޯޅަ ސަޕޯޓަރުން ދަނޑަށް ނުވައްދަން ނިންމައިފަ އެވެ.\nމިދިޔަ ޖޫން މަހު ހަ ވަނަ ދުވަހު އީރާނުން އެ ގައުމުގައި ސީރިއާއާ ދެކޮޅަށް ކުޅުނު މެޗު ބަލަން ދިޔަ އަންހެން ސަޕޯޓަރުން ދަނޑަށް ނުދެއްވި އެވެ. ސަލާމަތީ ބާރުތަކުން ވަނީ ދަނޑަށް ވަންނަން ދިޔަ ސަޕޯޓަރުން ހުއްޓުވައިފަ އެވެ. އޭގެ ސަބަބުން ފީފާގެ ރައީސް ޖިއާނީ އިންފަންޓީނޯ ސޮއިކުރައްވާ އީރާނަށް ފޮނުއްވި ސިޓީއެއްގައިވަނީ އަލުން އަންހެން ސަޕޯޓަރުންނަށް އެ ފުރުސަތު ހުޅުވާލައިދިނުމަށެވެ. އިންފަންޓީނޯ ވިދާޅުވީ އީރާނުގެ ރައީސް ހަސަން ރޫހާނީއާ އެކު މިދިޔަ އަހަރު މާޗް މަހު ބޭއްވުނު ބައްދަލުވުމުގައި ގިނަ ކަންތައްތަކަށް އެއްބަސްވެވަޑައިގެންނެވުނު ކަމަށާއި އޭގެ ތެރެއިން އެއް ކަމަކީ އަންހެން ސަޕޯޓަރުންނަށް ގެއްލިފައި އޮތް ފުރުސަތު އަލުން ހުޅުވާލުން ކަމަށެވެ.\nއެ ސިޓީ އަށް ޖަވާބުދީ އީރާން ފުޓްބޯޅަ ފެޑެރޭޝަނުން މިދިޔަ މަހު ވަނީ ދެން އެންމެ އަވަހަށް ކުޅޭ މެޗަކަށް އަންހެން ސަޕޯޓަރުންނަށް ފުރުސަތު ދޭނެ ކަމަށް މިދިޔަ މަހު ބުނެފަ އެވެ. ފީފާއިން މިކަމުގައި ގޮތެއް ނިންމަން އީރާނަށް ދިން މުއްދަތު ހަމަވީ މިދިޔަ މަހުގެ 31 ވަނަ ދުވަހު އެވެ. ފީފާއިން ބުނީ އަންހެން ސަޕޯޓަރުން ދަނޑަށް ނުވެއްދުމަކީ އީރާނުގެ ގާނޫނުގައި ލިޔެފައިވާ ކަމަކަށްނުވާއިރު، އެކަން ނުކުރެވޭނެ އެއްވެސް ހުރަހެއް އެގޮތުން ބަލާއިރު ވެސް ނެތް ކަމަށާއި އެއީ ފީފާ ގަވާއިދާ ވެސް ހިލާފު ކަމެއް ކަމަށެވެ.\nވޯލްޑް ކަޕް ކޮލިފައިންގައި އަންނަ މަހު 10 ވަނަ ދުވަހު އީރާނުގައި ކެމްބޯޑިއާއާ ދެކޮޅަށް ކުޅޭ މެޗު އޮންނާނެ އެވެ.


Ibu ge aadheys: Maumoon vaguthun geah badhalukoh dhee\nއިބޫގެ އާދޭސް: މައުމޫން ވަގުތުން ގެއަށް ބަދަލުކޮށްދީ\nރ އަތޮޅަށް އިބޫ ކުރައްވާ ދަތުރުގެ ތެރެއިން: މައުމޫން ގެއަށް ބަދަލުކޮށްދިނުމަށް ވަނީ ގޮވާލައްވާފަ - ފޮޓޯ: އެމްޑީޕީ\nސިއްހީ ހާލުކޮޅު ގޯސްވެފައިވާ ކުރީގެ ރައީސް މައުމޫން އަބްދުލްގައްޔޫމް ވަގުތުން ގެއަށް ބަދަލު ކުރަންޖެހޭ ކަމަށް އެމަނިކުފާނު ވެސް ހިމެނިވަޑައިގަންނަވާ އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nރައީސް މައުމޫންގެ ސިއްހީހާލުކޮޅު ގޯސްވީ ބުރާސްފަތި ދުވަހު އެވެ. އެ ދުވަހު އޮތް ވަކީލުންގެ ބައްދަލުވުން ވެސް ކަރެކްޝަނަލް ސާވިސްއިން ކެންސަލްކުރި އެވެ. އޭގެފަހުން ރައީސް މައުމޫން މާފުށިން ޖަލުން ދޫނިދޫ ޖަލަށް ބަދަލުކުރުމަށްފަހު މިއަދު ހަވީރު އަނެއްކާވެސް ވަނީ މާފުށީ ޖަލަށް ބަދަލުކޮށްފަ އެވެ.\nއެކަމާ ކަންބޮޑުވުން ފާޅު ކުރައްވައި މިއަދު އިބޫ ކުރެއްވި ޓްވީޓްގައި ވިދާޅުވީ، ރައީސް މައުމޫންއާމެދު އަމަލު ކުރަމުންދާ ގޮތުން އިންތިހާއަށް ކަންބޮޑުވާ ކަމަށެވެ. އެމަނިކުފާނުގެ ސިއްހީ ހާލުކޮޅަށް ހާއްސަ ސަމާލު ކަމެއްދީ ވަގުތުން ގެއަށް ބަދަލު ކުރަން އިބޫ ވަނީ ގޮވާލައްވާފަ އެވެ.\nމައުމޫން ދޫނިދުއަށް ގެންގޮސް، އެމަނިކުފާނާ މެދު ފުލުހުން އަމަލުކުރި ގޮތާ މެދު މައުމޫންގެ ވަކީލުން މިއަދު ކަންބޮޑުވުން ފާޅުކުރައްވާފައިވާ އިރު، އެމަނިކުފާނުގެ އާއިލާގެ ފަރާތުން މިއަދު ބުނީ، ބަލިހާލަތު ގޯސްވެފައި ވަނިކޮށް މައުމޫން އެއް ރަށުން އަނެއް ރަށަށް ލޯންޗްގައި ގެންދިޔުމަކީ އެމަނިކުފާނަށް އަނިޔާދިނުން ކަމަށް ގަބޫލު ކުރައްވާ ކަމަށެވެ. މިދިޔަ އީދު ދުވަހު އެމަނިކުފާނުގެ ހާލުކޮޅު ގޯސްވުމާ ގުޅިގެން އިތުރު ފަރުވާޔަށް މާލެއިން މާފުއްޓަށް ވަނީ ޑޮކްޓަރުންގެ ޓީމެއް ގެންގޮސްފަ އެވެ.\nމައުމޫންގެ އާއިލާއިން ބުނާ ގޮތުގައި، މާލެއިން މާފުށީ ޖަލަށް ޑޮކްޓަރުން ގެންދިޔައީ އެމަނިކުފާނު މާލެ ގެނެސް ޑޮކްޓަރަށް ދެއްކުމަށް މާފުށީގެ ޑޮކްޓަރުން ލަފާދީފައި ވަނިކޮށް ކަމަށެވެ. އާއިލާއިން ބުނަނީ މިއަދު އަނެއްކާ މާފުށީ ޖަލަށް މައުމޫން ބަދަލު ކުރި އިރު އެމަނިކުފާނު ދަތުރުފަތުރު ނުކުރުމަށް ޑޮކްޓަރުން ލަފާދީފައިވާ ކަމަށެވެ.\nމައުމޫންގެ ހާލުކޮޅާ ގުޅޭ ގޮތުން ކަރެކްޝަންސް އިން އެއްވެސް ވާހަކައެއް މިހާތަނަށް ދައްކާފައެއް ނުވެ އެވެ.\nމައުމޫންގެ އާއިލާއިން ބުނާ ގޮތުގައި، އެމަނިކުފާނަށް ވަނީ ވެއްޓިވަޑައިގަތުމުގެ އާލާސްކަންފުޅަކާ ކުރިމަތިވެފަ އެވެ. އެހެންވެ އެމަނިކުފާނު އެކަހެރިކޮށް ނުހުންނެވުމަށް ވެސް ޑޮކްޓަރުން މީގެކުރިން ލަފާ ދީފައިވެ އެވެ. އަދި އިސްތަށިފުޅަށް ބުރަނުވާނެ ގޮތަށް އުޅުއްވުމަށް ވެސް އެމަނިކުފާނަށް ޑޮކްޓަރުން ލަފާދީފައިވާ ކަމަށް އާއިލާއިން ބުނެ އެވެ. ސިއްހީ ހާލަތު އެހެން ހުރުމުގެ ސަބަބުން މައުމޫން ގެއަށް ބަދަލުކޮށް ދިނުމަށް އާއިލާއިން އެކި ފަހަރު ކޯޓްގައިވެސް އަދި ސަރުކާރުގައިވެސް އެދިފައިވެ އެވެ. އެހެން ނަމަވެސް، ކޯޓުން ވަނީ މައުމޫނުގެ ބަންދަށް ލުޔެއް ނުދޭން ނިންމައިފަ އެވެ.\nމޯލްޑިވްސް ކަރެކްޝަނަލް ސާވިސް ރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު\nއަލި މަނިކަށް މައާފެއް ނުދެން: ރައީސް


ގޭގަ އޮތްނަމަ ތިހެން ނުވީސް! – Faanooz\nގޭގަ އޮތްނަމަ ތިހެން ނުވީސް!\nOctober 14, 2018 | ފާނޫޒް.ކޮމް\n“ގޭގަ އޮތްނަމަ ތިހެނެއް ނުވީސް!”. މިއީ ވަރަށް އާންމުކޮށް އަހަރެމެންނަނަށް އިވޭ ވާހަކައެކެވެ. މަގުމަތިން ފޮށުމުގެ ޝިކާރައަކަށް ނުވަތަ ރޭޕްގެ ޝިކާރައަކަށް ވެފައިވާ މީހުނާއި ދިމާލަށް ހަމަ އާންމުކޮށް ބުނެ އުޅޭ އެއްޗެކެވެ. އެކަމަކު ސުވާލަކީ، އަންހެން ކުދިން ހަމަ އަބަދު އޮންނަންވީ ގޭގަހެއްްޔެވެ؟ ނުވަތަ އަންހެންކުއްޖަކު މަގުމަތިން ފެނިއްޖިއްޔާ “ހޯއްގޮވާ” ފޮށުން މަޖުބޫރުހެއްޔެވެ؟\nގިނަ ބަޔަކު ޤަބޫލުކުރަނީ މިގޮތަށް މިވަނީ އެ އަންހެންކުދިންގެ ސަބަބުން ކަމަށެވެ. އެކުދިން ލާ ހެދުން މާ ކުރުވެފައި ބާރުވުމުން ކަމަށެވެ. އެކުދިން އެހެން މީހުނަށް “ދެއްކުމުގެ ގޮތުން” ޖައްސައިގެން ތިބޭ މޭކަޕް މާ ގަދަކަމުން ކަމަށެވެ. އެކަމަކު އަންހެން ކުދިންނާއި މަގުމަތިން ފޮށެނީ ހަމައެކަނި މިސަބަބުތަކާއި ހެދިހެއްޔެވެ؟ ހަމައެކަނި ކުށަކީ އަންހެން ކުދިންގެ ހެދުން އެޅުމުގެ ވައްޓަފާޅިތޯއެވެ؟ ނުވަތަ ކޮށްފައި ހުންނަ މޭކަޕް ހެއްޔެވެ؟ ފިރިހެނުންގެ އަހުލާގުގައި މައްސަލައެއް އުޅޭކަމަށް ހަމަ އެކެއްގެވެސް ތިބުނާ “މޮޑާން” ސިނކުޑިތަކަށް ޤަބޫލު ނުކުރެވޭ ހެއްޔެވެ.\nއަދި އެއްވާހަކަ އެބައޮތެވެ. މީސްމީޑިޔާގައި ކޮށްލާ ކޮމެންޓްއަކަށް ރިޕްލައި ކުރުން އެއީ އެ އަންހެން މީހާ “ބަޑި” މުވެއް ނޫނެވެ. އަދި އެއީ މަގުމަތިން ފެނިގެން “ބޭބީ” އޭ ކިޔާ ގޮވަން ދެވޭ ލައިސެންސެއްވެސް ނޫނެވެ. ފޭސްބުކްގައި މީމްސްތައް ހަދާާ، އަންހެން މީހުން ފޭސްބުކްގައި ކޮމެންޓް ކުރީމާ ރިޕްލައިކޮށް މަގުމަތިން ގޮވީމާ ބަލާނުލައޭ ބުނާ މީހުންނަށް ބުނެލަން އޮތީ ހަމަ ބޮލުގައި ތެތް ކަމެއް ނެތީ ހެއްޔެވެ؟ މިދެކަންތައް އެއްވަރު ކުރަން ތިބާގެ ސިނކުޑިއަށް ވިސްނުން އައިނަމަ، ތިމާއަށް ހެޔޮ ވިސްނުން ދެއްވާތޯ ހެއްދެވި ކަނލާންގެ ކިބައިން ދުޢާ ދަންނަވަމެވެ.\nމުޖުތަމަޢުގައި ހުރި މިފަދަ މައްސަލަތަކާއި މެދު ވިސްނާ ފިކުރު ނުކުރާކަމީ އެންމެންވެސްް ހިތާމަކުރަންޖެހޭ ކަމެކެވެ. ފޮށުމަކީ މާ މޮޅު ކަމެއް ނޫނެވެ. އަންހެނުންނަށް އިޙުތިރާމް ކުރަންވެސް ޖެހެއެވެ. މި މައްސަލައަށް މިއަދު ހައްލު ނުހޯދައިފި ނަމަ މާދަމާ މި ކުޑަކުޑަ “ޖަޒީރާ ރާއްޖޭގައިވެސް” ރޭޕް ފަދަ ނުބައި ނުލަފާ ކަންކަން ފެނިގެން ދިޔުން އެކަށީގެންވެއެވެ. ކޮންމެ މިއީ ޤަބޫލުކުރަންޖެހޭ ކަމެކެވެ! އަންހެން ކުދިންނަށް މަގުމަތީގައި ކުރާ ފުރައްސާރައަކީ އެކުދިންނަށް ކުރާ ތަޢުފީފެއް ނޫނެވެ. އެއީ ހަމަ ފޮށުމެވެ!\nތީ ހަމަ ތެދެއް މިއުޅޭ ފިރިހެނުން އުޅޭ ގޮތް ހަމަ އެއީ\nފޮށެނީކީ ނޫނޭ ގެޓް ވެބަޔަ\nތިބާގެ ސިނކުޑިއަށް ވިސްނުން އައިނަމަ، ތިމާއަށް ހެޔޮ ވިސްނުން ދެއްވާތޯ ހެއްދެވި ކަނލާންގެ ކިބައިން ދުޢާ ދަންނަވަމެވެ.\nއައުރަ ނިވާކުރަން އެންގެވީ ކޮން ފަރާތަކުން\nމަދުވިސް ކަން ޔަގީން


11 operation, ekamaku hiyvaru gadha Cazorla alun gaumee team ah! | Mihaaru\nސްޕެއިން މެޗެއްގެ ތެރެއިން ލަނޑު ޖެހުމަށް ފަހު ކަޒޯލާ އުފާފާޅުކުރަނީ.-- ފޮޓޯ: އޭއެފްޕީ\n11 އޮޕަރޭޝަން، އެކަމަކު ހިތްވަރު ގަދަ ކަޒޯލާ އެނބުރި ގައުމީ ޓީމަށް!\n18 މެއި 2019 - 11:22 1 comment\nމެޑްރިޑް (މެއި 18) - ހުނަރުވެރި މިޑްފީލްޑަރު ސަންޓި ކަޒޯލާ އަށް މިދިޔަ ތިން އަހަރު އަނިޔާގެ ސަބަބުން ގިނަ ހުރަސްތަކެއް ކުރިމަތިވި އެވެ. އެކަމަކު އެގާރަ އޮޕަރޭޝަނަށް ފަހު ނަފްސާނީ އެތަކެއް ބިރުވެރިކަމަކުން ވެސް އަރައިގަނެ، ކުޅުމަށް އެނބުރި އައިތާ އަހަރެއްހާ ދުވަސްތެރޭގައި ކަޒޯލާ މި ވަނީ ސްޕެއިން ގައުމީ ޓީމުން ފުރުސަތު ހޯދައިފަ އެވެ.\nއާސެނަލަށް 2013 ވަނަ އަހަރު ކުޅެމުން އަންނަނިކޮށް ގާތްގާތުގައި ދިމާވާން ފެށި އަނިޔާގެ ގިނަ މައްސަލަތަކެއްގެ ސަބަބުން ކަޒޯލާ ވަނީ ފައިތިލަ އާއި ކަކޫ އަދި ކުޑަހުޅުގެ ގިނަ އޮޕަރޭޝަންތަކެއް ކޮށްފަ އެވެ. އެއް އޮޕަރޭޝަަނަށް ފަހު ކަޒޯލާގެ ފައިގައި އުފެދުނު އިންފެކްޝަނެއްގެ ސަބަބުން ފައި ބުރިކޮށްލަން ޖެހިދާނެ ކަމަށް ވެސް ޑޮކްޓަރު ބުންޏެވެ. އަދި ފަހުން އޭނާ އަށް ހިނގޭނެ ކަމުގެ ޔަގީންކަމެއް ނެތް ކަަމަށް ވެސް ބުންޏެވެ.\nއެކަމަކު އެ ހުރިހާ ކަމަކުން އަރައިގަނެ ކަޒޯލާ ނިންމީ އޭނާ ފުޓްބޯޅައިން ރިޓަޔާނުކޮށް ކުރިއަށްދާށެވެ. އެ ގޮތުން އާސެނަލް ދޫކޮށް މިދިޔަ އަހަރު އޭނާގެ ކުރީގެ ކްލަބް ވިޔަރެއާލް އަށް ބަދަލުވި އެވެ. އުމުރުން 34 އަހަރުގެ ކަޒޯލާ ވަނީ މި ސީޒަނުގައި ވިޔަރެއާލް ސްޕެނިޝް ލީގުން ރެލިގޭޓްވުމުގެ ބިރުން ސަލާމަތްކޮށްދިނުމުގައި މުހިއްމު ދައުރެއް އަދާކޮށްފަ އެވެ. އެ ގޮތުން އޭނާ ވަނީ ވިޔަރެއާލް މި ފަހަރު ލީގުގައި ކުޅުނު 37 މެޗުގެ ތެރެއިން 34 މެޗުގައި ކުޅެ، ހަތަރު ގޯލު ޖަހައިދިނުމުގެ އިތުރުން 10 ގޯލު ޖަހަން ފުރުސަތު ތަނަވަސްކޮށްދީފަ އެވެ.\nއަންނަ މަހު އޮތް ޔޫރޯ ކޮލިފައިންގައި ވާދަކުރާ ސްޕެއިންގެ ސްކޮޑުން ކަޒޯލާ އަށް ފުރުސަތު ދިންއިރު، އޭނާ އެންމެ ފަހުން ގައުމީ ޓީމަށް މެޗެއް ކުޅުނީ މީގެ ހަތަރު އަހަރުކުރިން 2015 ވަނަ އަހަރު އިންގްލެންޑާ ދެކޮޅަށެވެ. އެ އަހަރު ނޮވެމްބަރު މަހު އިންގްލެންޑް އަތުން 2-0 އިން ސްޕެއިިން މޮޅުވި މެޗުގައި ކަޒޯލާ ވަނީ ގޯލު ވެސް ޖަހައިފަ އެވެ.\nސްޕެއިން ގައުމީ ޓީމުން ޒުވާން އުމުރުގައި ފުރުސަތު ހޯދި ކަޒޯލާ އަކީ 2008 އާއި 2012 ވަނަ އަހަރު ޔޫރޯ ކާމިޔާބުކުރި ސްޕެއިން ޓީމުގެ މުހިއްމު ކުޅުންތެރިއެކެވެ. ހާއްސަކޮށް ލުއިސް އަރަގޯނެސްގެ ކޯޗުކަމުގައި ސްޕެއިނުން 2008 ވަނަ އަހަރުގެ ޔޫރޯ ތަށި އުފުލާލިއިރު، ކަޒޯލާ އަކީ ގަވާއިދުން ފުރަތަމަ އެގާރައިގައި ކުޅުނު ކުޅުންތެރިއެކެވެ.


Jazeera Canoe Race ge 1 vana K. Atholhah\nޖަޒީރާ ކެނޯ ރޭހުގެ އެއްވަނަ ކ އަތޮޅަށް\nޖަޒީރާ ކެނޯރޭހުގެ އެއްވަނަ ކ އަތޮޅުން ހޯދައިފިއެވެ.\nދެވަނަ ހޯދީ ވ. އަތޮޅުންނެވެ. އަދި ތިން ވަނަ ހޯދީ ސ. އަތޮޅުންނެވެ.\nދުނިޔޭގެ ފަތުރުވެރިކަމުގެ ދުވަސް ފާހަގަކުރުމަށް ވ. އަތޮޅުގައި ބާއްވާ "ޖަޒީރާ ކެނޯ ރޭސް" ފެށުމުގެ ރަސްމިއްޔާތު ރައީސުލްޖުމްހޫރިއްޔާގެ ނައިބު ފައިސަލް ނަސީމް ވެސް ބައިވެރިވެ ވަޑައިގަތެވެ.\nޖަޒީރާ ކެނޯ ރޭސް ފެށުމުގެ ގޮތުން ބޭއްވި ރަސްމިއްޔާތުގައި ބައިވެރިވެ ވަޑައިގެންނެވުމަށް ރައީސުލްޖުމްހޫރިއްޔާގެ ނައިބު ފެލިދެ އަތޮޅު ކެޔޮދުއަށް ވަޑައިގެންނެވީ މިއަދު މެންދުރުފަހުއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ރާއްޖެއަށް ފަތުރުވެރިން އައުމުގެ މައިގަނޑު ދެ ބޭނުމެއް އޮންނަ ކަމަށާއި އެއީ ރާއްޖޭގެ ރަށްތަކުގެ ރީތިކަމާއި ރައްޔިތުން ހިނިތުންވުމާއެކު އަދާކުރާ މެހެމާންދާރީ ކަމުގައި ވިދާޅުވިއެވެ.\nއެހެންކަމުން ފަތުރުވެރިންނަށް ހިދުމަތް ދިނުމުގައި މިކަކަން އެގޮތުގައި ދަމަހައްޓައިދެއްވުމަށް ނައިބު ރައީސް ފައިސަލް އެދިވަޑައިގެންނެވިއެވެ. ނައިބު ރައީސްގެ ވާހަކަފުޅުގައި މީގެ 27 އަހަރުކުރިން އެމަނިކުފާނު ފަތުރުވެރިކަމުގެ ދާއިރާގައި މަސައްކަތްކުރެއްވި ދުވަސްވަރުގެ ހަނދާންތައް އައުކުރައްވައި، ރާއްޖޭގައި ފަތުރުވެރިކަން އެންމެފުރަތަމަ ފެށިގެން އައި ދުވަސްވަރު މި ސިނާއަތުގައި ހަރަކާތްތެރިވި ފަރާތްތަކާއި މިއަދާ ހަމައަށް މިސިނާޢަތް ތަރައްގީކޮށް ގެނެސްދެއްވި ފަރާތްތަކަށް ޝުކުރު އަދާކުރެއްވިއެވެ.\nޖަޒީރާ ކެނޯރޭސް ފެށުމުގެ ގޮތުން ފުރަތަމަ ބާއްވާފައި ވަނީ އަންހެން ޓީމުތަކުގެ ކެނޯ ރޭހެވެ. ރޭސް ފެށުމުގެ ގޮތުން އަންހެން ޓީމުތައް ވަނީ ކެނޯގައި ވ. ތިނަދުއަށް ދަތުރުކޮށްފައެވެ. ދުނިޔޭގެ ފަތުރުވެރިކަމުގެ ދުވަހުގެ ގޮތުގައި ފާހަގަކުރާ ދުވަހަކީ ސެޕްޓެންބަރު މަހުގެ 27 ވަނަ ދުވަހެވެ.


އަނގާރަ, 05 ޖޫން 2018\nޑްރަގް ކޯޓުގެ ކަލަންޑަރުގައިވާ ގޮތުގެ މަތިން މިއަހަރު ގެ ޖޫން 03 ވަނަ ދުވަހުން ފެށިގެން ޖޫން 14 ވަނަ ދުވަހުގެ ނިޔަލަށް ޑްރަގް ކޯޓު ރިސެސް އަށް ދިއުމަށް ނިންމަވައިފިއެވެ. ރިސެސްގެ މުއްދަތުގައި، މައްސަލަ ހިންގުން ފިޔަވައި ކުރިޔެކޭ ވެސް އެއްގޮތަށް އެހެން ހުރިހާ ޚިދްމަތްތަކެއް ދެވޭނެވާހަކަ ދެންނެވީމެވެ. އަދި މައްސަލަތަކާ ގުޅޭގޮތުން ނެރެންޖެހޭ ކޯޓު އަމުރުތަކާއި ކޮންމެހެން ނިންމަންޖެހޭ މައްސަލަތައް މައްސަލަ ބައްލަވާ ޤާޟީއަކު ކަނޑައަޅުއްވާ ގޮތެއްގެ މަތިން ކުރިއަށްދާނެއެވެ.\nބުދަ, 30 މޭ 2018\nމި މެއި މަހުގެ 28 ވަނަ ދުވަހުން ފެށިގެން، ޑްރަގް ކޯޓުގެ އިސްޤާޟީ ކަމަށް، ޤާޟީ އަލްއުސްތާޛު ޢަބްދުއްސައްތާރު ޢަބްދުލްޙަމީދު ހަމަޖައްސަވައިފިއެވެ. ޖުޑީޝަލް ސަރވިސް ކޮމިޝަންގެ ފަރާތުން، މިގޮތަށް ނިންމަވާފައިވަނީ، ޑްރަގް ކޯޓުގެ އިސްޤާޟީ ކަމުގެ މަޤާމަށް ކުރިމަތިލުމަށް އެ ކޮމިޝަނުން ހުޅުވާލި ފުރުޞަތުގައި، އެކަމަށް ކުރިމަތިލެއްވި ބޭފުޅުންނާ އިންޓަރވިޔުކުރެއްވުމަށް ފަހުގައެވެ.\nމަސްތުވާތަކެއްޗާ ބެހޭ ޤާނޫނަށް ޢަމަލުކުރަން ފެށުމާއެކު އުފެދުނު ޑްރަގް ކޯޓަށް، އިސްގާޟީއެއް ޢައްޔަން ކުރެވުނު މިއީ ފުރަތަމަ ފަހަރެވެ. މިހާ ތަނަށް، ކޯޓު ހިންގަމުން ގޮސްފައިވަނީ، ވަގުތީ ގޮތުން ކޯޓު ހިންގެވުމާ ޙަވާލުކުރައްވައިގެންނެވެ.\nއަނގާރަ, 29 މޭ 2018


މާބަނޑު ދުވަސްވަރު ނިދުމުގައި ދިމާވާ އުދަގޫތައް | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ނިދުމުގައި ދިމާވާ އުދަގޫތައް\n- ނިދީގައި ނޭވާލާން އުދަގޫވުން ނުވަތަ ނޭވާ ނުލެވުން\n- ރޭގަނޑު ކަސްރަތު ކުރުމުން ނިދިނައުން.\n- ބަނޑުގައިވާ ދަރިފުޅާއިމެދު ފިކުރުބޮޑުވުން.\n- ބޭސްނަގަން ޖެހުން\n- އެނދު ހިއްސާކުރަން އުދަގޫވުން.\n- އަރާމުގޮތަކަށް އޮށޯވެގެން އޮންނަން ދަތިވުން.\n- އަވަސްއަވަހަށް ކުޑަކަމުދާން ތެދުވަން ޖެހުން.\n- މެއިން ގިނިނެގުމާއި ކާއެއްޗެތި ހަޖަމުނުވުން.\n- ފައިއައްސި ކުރުވާ ބަލި (Restless legs syndrome)\n- ފައިގަ ރިއްސުން.


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ފޮނަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ފޮނަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n10 މާރިޗު 1982، ރިފަރެންސް: MAG/1982/16\nއާދެ، ހައްދުންމައްޗަށް އަޅުގަނޑު މިކުރާ ދަތުރުގައި ފޮނަދޫއަށް އައިސް، ފޮނަދޫގެ ރައްޔިތުންނާ ބައްދަލުކޮށްލުމަށް މި ލިބުނު ފުރުޞަތަކީ ވަރަށްވެސް އުފާވެރި ފުރުޞަތެއް. އެންމެ ފުރަތަމަ އަޅުގަނޑުގެ ވާޖިބެއް ކަމަށް ދެކެނީ، ފޮނަދޫގެ ރައްޔިތުންނަށް ދައުލަތުގެ ނަމުގަޔާއި އަދި އަޅުގަނޑުގެ އަމިއްލަ ނަމުގައި އިޚުލާޞްތެރި ހެޔޮއެދުންތައް ފޮނުވުން. ހަމައެޔާއެކު، ފޮނަދޫގެ ރައްޔިތުންގެ ފަރާތުން އަޅުގަނޑަށް ތިޔަވިދާޅުވި ވަރަށްހޫނު މަރުޙަބާއަށްޓަކައި އިޚުލާޞްތެރިކަމާއެކު ޝުކުރު ދެންނެވުން.\nއެއްވެސް ޝައްކެއްނެތް، އަޅުގަނޑު ރާއްޖެތެރެއަށް މިކުރާ ދަތުރުތަކުގެ ސަބަބުން ވަރަށް އަގުހުރި މަޢުލޫމާތުތަކެއް އަޅުގަނޑަށް ލިބެމުން އެބަދޭ. އެ މަޢުލޫމާތުތަކުގެ މައްޗަށް ބިނާކޮށް، ރާއްޖެތެރޭގެ ކަންތައްތައް ރަނގަޅުކޮށް އިޞްލާޙު ކުރުމަށް މަސައްކަތްތަކެއް މިހާރުވަނީ ފެށިފައި. ރާއްޖެތެރެވަނީ ހުރިހާގޮތަކުން ބަލާއިރުވެސް ވަރަށް އެކަށީގެންނުވާ ދަށު ފެންވަރަކަށް ގޮސްފައި.\nއާދެ، މީގެކުރިން ސަރުކާރުގެ ފަރާތުން ރާއްޖެތެރެއަށް އެކަށީގެންވާ އަހަންމިއްޔަތެއް ލިބިފައި ނެތުމުގެ ސަބަބުން ރާއްޖެތެރޭގެ ކަންތައްތައް ވަނީ އަޅުގަނޑުމެންގެ ތެރެއިން އެކަކުވެސް ހިތްހަމަޖެހޭވަރަށްވުރެ މާދަށަށް ގޮސްފައި. އެހެންކަމާއެކު، އަޅުގަނޑު މި މަޤާމާ ހަވާލުވީއްސުރެ މަސައްކަތް ކުރަމުން މިގެންދަނީ، ރާއްޖެތެރޭގެ ކަންތައްތައް ރަނގަޅު ކުރުމަށްޓަކައި ސަރުކާރުގެ ޚިދުމަތްތައް މާލެއަށް ލިބޭ ފަދައިން، ރާއްޖެތެރެއަށްވެސް ލިބިދެވޭތޯ. އާދެ، އެއީ މާފަސޭހަކަމެއް ނޫން. އެތަކެއް އަހަރެއް ވަންދެން ރާއްޖެތެރެ އިހުމާލުކޮށްލެވިފައި އޮތުމަށްފަހު، ރާއްޖެތެރޭގެ ކަންތައްތައް ރަނގަޅު ކުރުމަކީ ވަރަށްގިނަ ދުވަސްތަކެއް ބޭނުންވާނެ ކަމެއް. ހަމަ އެހާމެ ބޮޑު ހަރަދެއްވެސް ބޭނުންވާނެކަމެއް. އަޅުގަނޑުމެންގެ ޤައުމަކީ ވަރަށް ކުޑަކުޑަ ޤައުމެއް. އަދި އެއީ މާ މުއްސަނދި ތަނެއްވެސް ނޫން. އެހެންވުމާއެކު، އަޅުގަނޑުމެންނަށް ކަންތައްތައް ކުރެވެން އޮންނާނީ ލަސްލަހުން. އަޅުގަނޑުމެންގެ ތަނަވަސްކަންހުރި މިންވަރަކުން. އެހެންކަމުގައިވިޔަސް، އަޅުގަނޑު ދެކެނީ ރާއްޖެތެރެއަށް އަހަންމިއްޔަތު ދިނުމުގެ އުސޫލަކަށް ދައުލަތުގެ ސިޔާސަތު ބަދަލުކޮށްލުން އެއީ އަޅުގަނޑުމެން ހަމަ މިހާރުވެސް ކުރަންވެފައި އޮތް ކަމެއްކަމަށް. އެހެންކަމުން، މީގެ ތިން އަހަރުދުވަސް ކުރިން، އާދެ، އަޅުގަނޑު ރައީސްކަމާ ހަވާލުވީއްސުރެ މަސައްކަތް ކުރަމުން މިގެންދަނީ އެ އުސޫލު މުޅިން ބަދަލުކޮށްލައި، މާލެއާއި ރާއްޖެތެރެއާ ދޭތެރޭގައި ސަރުކާރުގެ ކުރިމަތީގައި އެއްވެސް ތަފާތެއްނެތި މާލެއަށްވެސް އަދި ރާއްޖެތެރެއަށްވެސް ސަރުކާރުގެ ޚިދުމަތްތައް އެކަށީގެންވާ ފެންވަރަކަށް ފޯރުވައިދެވޭތޯ.\nއާދެ، ރާއްޖެތެރެ ތަރައްޤީ ކުރުމުގެ މަޝްރޫޢު އެއީ މިހާރު ސަރުކާރުން ހިންގަމުންގެންދާ މަޝްރޫޢެއް. އެ މަޝްރޫޢުގެ ދަށުން ރާއްޖެތެރޭގައި މިހާރު ވަރަށްގިނަ ކަންތައްތައް ކުރެވެމުން އެބަދޭ. އެހުރިހާ ކަމެއްގެ ތަފުސީލު އަޅުގަނޑު ދަންނަވާކަށްނެތިން. ތިޔަބޭފުޅުންނަށްވެސް ރޭޑިއޯގެ ޚަބަރުގެ ޛަރީޢާއިންނާއި އަދި އެނޫންވެސް ގޮތްގޮތުން އެކުރެވެމުންދާ ކަންތައްތަކުގެ ވާހަކަ ރަނގަޅަށް އެނގިވަޑައިގަންނަވާނެ. ހަމައެފަދައިން، މިއަތޮޅުގައިވެސް އަދި މިރަށުގައިވެސް ތަރައްޤީގެ އެތަކެއް މަސައްކަތްތަކެއް ކުރެވެމުން އެބަދޭ. އެހެންވީމާ، މިހާރު ރާއްޖެތެރެއަށް ސަރުކާރުންދޭ އަހަންމިއްޔަތާއި ރާއްޖެތެރެ އިޞްލާޙުކޮށް ތަރައްޤީ ކުރުމަށްޓަކައި ސަރުކާރުން ކުރަމުންގެންދާ މަސައްކަތްތައް އެއީ ތިޔަބޭފުޅުންގެވެސް އަމިއްލަ ތަޖުރިބާއިން މިހާރު އެކަންތައްތައް އެނގިވަޑައިގެންފައި އޮންނާނެ ކަންތައްތަކެއް. އެހެންވުމާއެކު، އެކަމާ ދޭތެރޭގައި މާގިނަ ވާހަކަތަކެއް ދެއްކުމުގެ ބޭނުމެއް އޮތް ކަމަކަށް އަޅުގަނޑު ނުދެކެން.\nމިރަށަކީ އާދެ، ފޮނަދޫއަކީ، ރާއްޖޭގެ މުސްތަޤްބަލުގައި ވަރަށް އެކަށީގެންވާ ބައެއް އަދާކުރާނެ ރަށެއް ކަމަށް މިހާރު ގަބޫލުކުރެވޭ. ރާއްޖެތެރެ ތަރައްޤީ ކުރުމުގައި އެންމެ އިސްކަންދެވޭ 68 ރަށުގެ ތެރެއިން އެއްރަށެއް ފޮނަދޫއަކީ. އަދި އެއަށްވުރެ ޚާއްޞަ ގޮތެއްގައި އިސްކަންދެވޭ 8 ރަށުގެ ތެރެއިން އެއްރަށް ފޮނަދޫއަކީ. އާދެ، ވަރަށްގިނަ ގޮތްގޮތަށް ބެލުމަށްފަހު، ސަރުކާރުގެ ކަމާބެހޭ ފަރާތްތަކުން ނިންމައިފައިވަނީ، މިދެންނެވި 8 ރަށަށް އިތުރު ސަމާލުކަމެއް ދިނުމަށް. އެންމެ ފުރަތަމަ ތަރައްޤީ ކުރެވޭ 8 ރަށަކީ މިދެންނެވީ. އޭގެތެރެއިން އެއްރަށް ފޮނަދޫއަކީ. އޭގެ ހެއްކެއްގެ ގޮތުގައި ތިޔަބޭފުޅުންނަށް މިހާރު ފެނިވަޑައިގަންނަވާނެ، މިރަށުގައި ކުރެވެމުންދާ މަސައްކަތްތައް. މިރަށަކީ މުސްތަޤްބަލުގައި ތަރައްޤީގެ ވަރަށް ބޮޑު ބައެއް އަދާކުރާނެ ރަށެއް.\nއާދެ، މިހާރުވެސް މިރަށުގައި ވަރަށްގިނަ މަސައްކަތްތައް ފެށިފައިވޭ. އެއްކަމަކީ އަތޮޅު ތަޢުލީމީ މަރުކަޒު. އަތޮޅު ތަޢުލީމީ މަރުކަޒުގެ މަސައްކަތްތައް މިހާރު ނިމުމަކާ ހަމަޔަށް އެދަނީ. މާލަސްތަކެއްނުވެ އެ ތަޢުލީމީ މަރުކަޒު ހުޅުވޭނެ. ހަމައެފަދައިން، މިރަށުގައި އިޤުތިޞާދީ ގޮތުން ވަރަށް މުހިންމު މަސައްކަތެއް ކުރުމަށް އެބަ ތައްޔާރުކުރެވޭ. އެއީ މަސްވެރި އަވަށެއް ޤާއިމުކުރުން. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، މަސްވެރިކަމަކީ، ރާއްޖޭގެ އިޤުތިޞާދު، އޭގެ މައްޗަށް ބިނާވެފައިވާ އެންމެ ވަރުގަދަ އަދި އެންމެ ބޭނުންތެރި މަސައްކަތްތައް. މީގެކުރިން އަޅުގަނޑުމެން މަސްވެރިކަމުގެ ކަންތައްތައް ކުރަމުން އައިސްފައިވަނީ އަޅުގަނޑުމެންނަށް ލިބޭ މަސް، އެހެން ފަރާތްތަކަށް ވިއްކާލުމުން، އެއިން ލިބޭ އެއްޗަކުން ދިރިއުޅޭގޮތަށް. އަޅުގަނޑުމެން މިހާރު ވިސްނަންޖެހިފައި ވަނީ ހަމައެކަނި އެއްގޮތަކަށް މަސްވެރިކަމުގެ ކަންތައްތައް ކުރުމުގެ އިތުރަށް، ތަފާތު ގޮތްތައް ހޯދޭތޯ. ކާބަފައިންގެ ޒަމާނުއްސުރެ މަސްވެރިކަން ކުރަމުން އައިގޮތް، އެއަށް ޒަމާނާ އެކަށީގެންވާ ތަރައްޤީތަކެއް ގެންނަން އެބަޖެހޭ. ދުނިޔޭގެ ބާޒާރުގައި ތަކެތީގެ އަގުދަނީ އެއްދުވަހުން އަނެއް ދުވަހަށް ބޮޑުވަމުން. އެހެންވުމާއެކު، އަޅުގަނޑުމެންގެ ހަރަދުތައްވެސް ބޮޑުވާނެ. އަޅުގަނޑުމެންގެ އެންމެބޮޑު އާމްދަނީއެއް ލިބޭ އެއްޗަކީ މަސްކަމަށްވުމާއެކު، މަހަށް ލިބޭ އާމްދަނީވެސް އަޅުގަނޑުމެން އިތުރުކުރަންޖެހޭނެ. އެހެންވީމާ، މަސްވެރިކަން ތަރައްޤީ ކުރަންވީ ހަމައެކަނި އަޅުގަނޑުމެން ބާނާ ނުވަތަ ހިފާ މަސް އިތުރުކުރުމުގެ ގޮތަކުންނެއް ނޫން. އެގޮތުންވެސް ވަރަށް މަތިވެރި ތަރައްޤީއަކަށްވަނީ ބޭނުންވެފައި.\nއޭގެއިތުރުން، މަސްވެރިކަމުގެ ދާއިރާގައި އެކަށީގެންވާ އެހެނިހެން ފިޔަވަޅުތައްވެސް އަޅަންޖެހޭ. އެއީ އެ ދާއިރާއިން އަޅުގަނޑުމެންނަށް ލިބޭ އާމްދަނީ އިތުރުކުރުމަށްޓަކައި. އެގޮތުން، މަސް ފިނިކޮށް ބެހެއްޓުމަކީ މިހާރު ކޮންމެހެން ބޭނުންކަމެއް. އެކަހަލަ އިންތިޒާމުތަކެއް އަޅުގަނޑުމެންނަށް ހަމަޖެހިފައި ނެތުމުގެ ސަބަބުން ވަރަށް ބޮޑެތި ގެއްލުންތައް އަޅުގަނޑުމެންނަށް ލިބެމުންދޭ. ބައެއްފަހަރަށް އެކަށީގެންވާ އަދަދަކަށް މަސްބާނައިގެން އަޅުގަނޑުމެން ބޯޓުކައިރިއަށް ކިރުވަންދާއިރު، ބޯޓަށް މަސް ނުކިރުވައި ހިނގައިދާނެ، އެމީހުން ބޭނުންވާ ވަރަށް މަސް ލިބިފައި ހުރުމުގެ ސަބަބުން ނުވަތަ އެމީހުން ބޭނުންވާ ވަރަށްވުރެ ތަންކޮޅެއް ކުދިމަސް ބޭނިފައި ހުރުމުގެ ސަބަބުން އެ މަސްތައްވެސް އެމީހުން ނުކިރުވައި ހިނގައިދާނެ. އެހެންވުމުގެ ސަބަބުން އަޅުގަނޑުމެންނަށް ވަރަށް ބޮޑެތި ގެއްލުންތައް ލިބޭ. އެ މަސް ޖެހެނީ އުކައިލަން. އޭގެ ބޭނުންކުރެވޭކަށެއް ނޯވޭ. އެއާޚިލާފަށް މަސްފިނިކުރާ ތަނެއް އަޅުގަނޑުމެން ހަދައިފި ކަމުގައިވަންޏާ، ގެއްލެމުންދާ މަސް އެއީ އޭގެފަހުން ގެއްލިގެންދާނެ އެއްޗެއް ނޫން. އެ ފިނިކޮށްފައި ބެހެއްޓިދާނެ، ކިތަންމެ ދުވަހެއް ވަންދެންވެސް. މަސްފިނިކޮށްފައި ބެހެއްޓުމަށްފަހުގައި، އަޅުގަނޑުމެން ބޭނުންވާ ކޮންމެ ދިމާއަކަށްވެސް އެ މަސް ވިއްކައިލެވިދާނެ.\nއެހެންވީމާ، އިޤުތިޞާދީ ގޮތުން ބަލާއިރު، މަސްފިނިކުރާ ތަންތަން ރާއްޖޭގައި ހުރުމަކީ މިހާރު ވަރަށް ބޭނުންތެރި ކަމެއް. އެ މަސައްކަތް މިހާރު ސަރުކާރުން ފަށައިގެން މިގެންދަނީ. ދެކުނުން ހައްދުންމަތީ ފޮނަދޫގައި، މަސްވެރި އަވަށް އެ ތައްޔާރުކުރެވެނީ އެބޭނުމުގައި. ހަމައެފަދައިން މާލެއިން އުތުރުގައި، ހއ. ހުވަރަފުށީގައި އެ މަސައްކަތް ކުރެވެމުން އެބަދޭ. އެއީ އެންމެ ފުރަތަމަ ދެތަން، ސަރުކާރުގެ ފަރާތުން ހަދާ. އޭގެފަހުން އިރާދަކުރެއްވިއްޔާ، އިތުރު ތަންތަންވެސް ހެދޭނެ. ހަމައެއާއެކުގައި މަސްވެރިކަން ތަރައްޤީ ކުރުމަށްޓަކައި ސަރުކާރުން، ބޭރުގެ އެހީގައި ކުރިއަށްގެންދާ މަޝްރޫޢުތަކުގެ ތެރޭގައިވެސް މަސްފިނިކޮށްގެން، ގިނަދުވަސް ވަންދެން ތަނެއްގައި ރައްކާކޮށްފައި ބެހެއްޓުމުގެ އިންތިޒާމުތައް ހަމަޖެއްސޭނެ.\nއާދެ، އެއީ އަޅުގަނޑު ކުރިންވެސް ދެންނެވި ފަދައިން، މަސްވެރިކަމަކީ އަޅުގަނޑުމެންގެ އިޤުތިޞާދަށް އެންމެ ބޭނުން މަސައްކަތް ކަމަށްވާތީ، އެއިން ލިބޭ އާމްދަނީ އިތުރުކުރުމަށްޓަކައި އެޅޭ ފިޔަވަޅުތަކެއް. އެހެންވީމާ، މިރަށުގައި މިހާރު އެ މަސައްކަތް ހިނގަމުން އެބަދޭ. އިރާދަކުރެއްވިއްޔާ މާ ލަސްތަކެއްނުވެ އެ ޢަމަލީ ސިފަ އެކަމަށްވެސް އަންނާނެ. ހަމައެފަދައިން، މިރަށުގެ ވަރަށް ކައިރީގައިވާ ރަށެއްގައި، މިހާރު ރާއްޖެތެރޭގައި ހެދޭ އެންމެ ފުރަތަމަ އެއަރޕޯޓް ނުވަތަ ސްޓޭޝަން ހެދެމުން އެބަދޭ. މާލެ ފިޔަވައި މީގެކުރިން ރާއްޖޭގައި އެއަރޕޯޓެއް އޮތީ ހަމައެކަނި ގަމުގައި. އެ އެއަރޕޯޓަކީ، އަޅުގަނޑުމެން ހެދިތަނެއް ނޫން. ބޭރުގެ ފަރާތަކުން އާދެ، އިނގިރޭސިން ފައިބައިތިބި ދުވަސްވަރު އެމީހުން ހެދި ތަނެއް. ދިވެހި ސަރުކާރުގެ ފަރާތުން ދިވެހިންގެ މަސައްކަތުން ރާއްޖެތެރޭގައި ހަދާ އެންމެ ފުރަތަމަ އެއަރޕޯޓަކީ މިއަތޮޅު ކައްދޫގައި އެ ހެދޭ އެއަރޕޯޓް. އެއްވެސް ޝައްކެއްނެތް، އެ އެއަރޕޯޓް ހެދުމަށްފަހު، އެތަނުގެ ސަބަބުންވެސް މިހިސާބުގަނޑަށް ވަރަށްބޮޑު ދިރުމެއް ލިބޭނެ. އިޤުތިޞާދީ ގޮތުން، އިޖުތިމާޢީ ގޮތުން، ދަތުރުފަތުރުކުރުމުގެ ގޮތުން، މިހިސާބުގަނޑަށް ވަރަށްބޮޑު ދިރުމެއް ލިބި، އޭގެ ފައިދާތައް މިހިސާބުގަނޑުގެ ރައްޔިތުންނަށް އިހުސާސް ކުރެވެން ފަށާނެ. މިހާރުވެސް ފޮނަދޫގެ ވަރަށްގިނަ މީހުން އެއުޅެނީ އެ މަސައްކަތުގައި. އެ މަސައްކަތުގެ ސަބަބުން މިރަށަށް އާމްދަނީ ލިބެމުން އެދަނީ. އަދި އޭގެއިތުރުން، އެއަރޕޯޓް ހުޅުވުމުން އޭގެފަހުން އަޅުގަނޑު ކުރިންވެސް ދެންނެވި ފަދައިން، މިހިސާބުގަނޑަށް ވަރަށް އެކަށީގެންވާ، ވަރަށް ރަނގަޅު ދިރުމެއް އަންނާނެ.\nއާދެ، މިބާވަތުގެ ކަންތައްތައް ސަރުކާރުން ރާވައިގެން ކުރަމުން އެގެންދަނީ ރާއްޖެތެރެ ތަރައްޤީ ކުރުމަށްޓަކައި. ރާއްޖެތެރެ އިޞްލާޙު ކުރުމަށްޓަކައި. ސަރުކާރުގެ ޚިދުމަތްތައް ރާއްޖެތެރޭގައިވެސް ލިބެން ހުންނާނެގޮތް ހަދައިދިނުމަށްޓަކައި. އާދެ، އަޅުގަނޑުމެން ތަރައްޤީގެ މަގުގައި އެއް ފިޔަވަޅަކަށްފަހު އަނެއް ފިޔަވަޅެއް ކުރިއަށް އަޅަމުންދާއިރު، ތަޢުލީމަށް ވަރަށް ޚާއްޞަ އަހަންމިއްޔަތެއް ދޭންޖެހޭ. އެއީ ތަޢުލީމަކީ، ހުރިހާ ކުރިއެރުމެއްގެވެސް ސިއްރު ކަމަށްވާތީ. އެއްވެސް ޤައުމެއް ކުރިއަކަށް ނުދާނެ، އެކަށީގެންވާ ފެންވަރަކަށް އެ ޤައުމެއްގައި ތަޢުލީމުގެ ކަންތައްތައް ނެތްކަމުގައިވާނަމަ. އެހެންވީމާ، އަޅުގަނޑުމެންވެސް ކުރިއަށްދާން ބޭނުންވާ ކަމަށްވަންޏާ، އެންމެ ފުރަތަމަ ސަމާލުކަންދޭންވާނީ އަޅުގަނޑުމެންގެ ތަޢުލީމަށް. އަޅުގަނޑުމެންގެ ދަރިންނަށް އެކަށީގެންވާ ފެންވަރަކަށް ކިޔަވައިދިނުމަށް. އެއީ ޤައުމުގެވެސް ވާޖިބެއް. އަދި އަފްރާދުންގެ ގޮތުގައި އަޅުގަނޑުމެންގެ ތެރެއިން ކޮންމެ މީހެއްގެވެސް ވާޖިބެއް. ސަރުކާރުގެ ފަރާތުން ތަޢުލީމަށްދޭ އަހަންމިއްޔަތަކީ، ތިޔަ ހުރިހާ ބޭފުޅުންނަށްވެސް ވަރަށް ރަނގަޅަށް އެނގިވަޑައިގަންނަވާނެ އަހަންމިއްޔަތެއް. މިހާރު ރާއްޖެތެރޭގެ ކޮންމެ އަތޮޅެއްގައި ސަރުކާރުގެ ހަރަދުގައި ހިނގާ މަދަރުސާއެއް ހިނގަމުން އެބަދޭ. އޭގެއިތުރުން ކޮންމެ އަތޮޅެއްގައި ތަޢުލީމީ މަރުކަޒެއް ހެދެމުން އެދަނީ. ހަމައެފަދައިން، ބޭރު ޤައުމުތަކުގެ އެހީގައި އިތުރު މަދަރުސާތައްވެސް ރާއްޖެތެރޭގައި އެދަނީ ހުޅުވެމުން.\nއާދެ، އޭގެ ބޭނުމަކީ ރާއްޖެތެރޭގެ ކިޔަވާ ޢުމުރުގެ ކުދިންނަށް، ސަރުކާރުގެ ފަރާތުން ތަޢުލީމު ހާސިލު ކުރުމުގެ ފުރުޞަތު ހޯދައިދިނުން. ސަރުކާރުން އެކުރާ މަސައްކަތްތަކުގެ އިތުރަށް އަޅުގަނޑުމެން އަމިއްލައަށްވެސް އެ މަސައްކަތްވާނެ ކުރަން. އެހެން ދަންނަވަންޖެހޭ ސަބަބަކީ ހުރިހާ ކަމެއް އެއްފަހަރާ ސަރުކާރުން ނުކުރެވޭނެތީ. އަދި ކޮންމެ ރަށެއްގައި ސަރުކާރުގެ ހަރަދުގައި މަދަރުސާއެއް ނުހެދޭނެ. ސަރުކާރުގެ ހަރަދުގައި މަދަރުސާއެއް ނުހިންގޭނެ. އެހެންވީމާ، އަތޮޅުގައި ސަރުކާރުގެ ހަރަދުގައި ހިންގާ އެއް މަދަރުސާ ހުރިކަމުގައިވިޔަސް، ދެ މަދަރުސާ ހުރި ކަމުގައިވިޔަސް، އަދި ތިން މަދަރުސާ ހުރި ކަމުގައިވިޔަސް، އަތޮޅުގައި ތިބޭ ކިޔަވާ ޢުމުރުގެ ހުރިހާ ކުދިންނަށް އެތަންތަނަށް ގޮސްގެން ކިޔެވުމުގެ ފުރުޞަތެއް ނުލިބޭނެ. އެހެންވީމާ، އަޅުގަނޑުމެން އަމިއްލައަށް މަސައްކަތްކުރަންޖެހޭނެ، ދެން ތިބި ކުދިންނަށް ކިޔަވައިދެވޭނެ ގޮތްތަކެއް ހޯދުމަށްޓަކައި. އެގޮތަކަށްވާންޖެހޭނީ ކޮންމެ ރަށެއްގައިވެސް އެކަށީގެންވާ ފެންވަރަކަށް މަކްތަބެއް ނުވަތަ މަދަރުސާއެއް ހިންގުން.\nއާދެ، ހައްދުންމައްޗަކީ އިޤުތިޞާދީ ގޮތުން އަދި މަސައްކަތްތެރިކަމުގެ ގޮތުން ބަލާއިރުވެސް ރާއްޖެތެރެއިން ވަރަށް ޚާއްޞަ ވަނައެއް ލިބޭނެ އަތޮޅެއް. އެހެންކަމުގައިވިޔަސް، ތަޢުލީމީ ގޮތުން ބަލާއިރު، ހައްދުންމައްޗަކީ މާކުރިއަށް ގޮސްފައިވާ އަތޮޅެކޭ ދެންނެވޭކަށް ނެތް. އާދެ، އެކަން އެހެންވާންވީ އެއްވެސް ސަބަބެއް ނެތް. މީގެކުރިންވެސް ހައްދުންމައްޗަކީ ތަޢުލީމަށް މަޝްހޫރުވެފައިވާ ތަނެއް. އެހެން މިދެންނެވީ އަޅުގަނޑުމެންގެ ތާރީޚުގައި މިހިސާބުގަނޑުން އުފެދިފައިވާ މަޝްހޫރު ބޭފުޅުން ތިއްބެވީތީ. ރާއްޖޭގެ ތާރީޚުގައި މަޝްހޫރު، ތާރީޚު ލިޔުއްވި ޙަސަން ތާޖުއްދީން އެއީ މިއަތޮޅު ގަމުގެ ބޭފުޅެއް. ހަމައެފަދައިން، މިރަށުގެވެސް މަޝްހޫރު ޢިލްމުވެރިއެއް، އަޅުގަނޑުމެންގެ ތާރީޚުގައި ފާހަގަކުރެވިފައިވޭ. ފޮނަދޫ ދަންނަ ކަތީބު ތަކުރުފާނު. އެހެންވީމާ، އެއިން އަޅުގަނޑުމެންނަށް އެނގޭ އެއްޗަކީ، މިއަތޮޅުގެ މީހުންގެ ތެރޭގައި ތަޢުލީމަށް ލޯބިކުރާ އަދި ރާއްޖޭގެ ތާރީޚުގައި މަޝްހޫރުވެފައިވާ ޢިލްމުވެރިންނާއި، އަދީބުންނާއި، ލިޔުންތެރިން އެބަތިއްބެވިކަން. އެހެންވީމާ، ކުރީ ޒަމާނުގައި މިއަތޮޅުގެ ރައްޔިތުންގެ ހިތުގައި ތަޢުލީމަށް އެއޮތް ލޯބި އަދިވެސް މިއަތޮޅުގެ ރައްޔިތުންގެ ހިތުގައި އޮންނަންވާނެ. އަދި އޮންނާނެކަންވެސް ކަށަވަރު. އެއަށް ޢަމަލީ ސިފަ ގެންނަން ބޭނުންވަނީ ހަމަ ވަރަށް ކުޑަކުޑަ މަސައްކަތަކުން.\nއެހެންވީމާ، އަޅުގަނޑުގެ އިލްތިމާސަކީ، ނަޞޭޙަތަކީ މިއަތޮޅުގެ ރައްޔިތުންވެސް ތަޢުލީމަށް މިހާރު ދެއްވާ އަހަންމިއްޔަތަށްވުރެ މަތިވެރި އަހަންމިއްޔަތެއް ދެއްވަމުން ގެންދެވުން. ކޮންމެ ރަށެއްގައިވެސް އެކަށީގެންވާ ފެންވަރަކަށް މަކްތަބެއް ނުވަތަ މަދަރުސާއެއް ހިންގަވަމުން ގެންދެވުން. އޭގެ ފައިދާ ލިބޭނީ ހަމަ އަތޮޅުގެ ރައްޔިތުންނަށް. އެ ރަށްރަށުގެ ރައްޔިތުންނަށް. އެ ރަށްރަށުގެ ދަރިންނަށް. އަމިއްލަ މަސައްކަތުން ކުރިއަށްގެންދާ މަކްތަބުތަކަށާއި މަދަރުސާތަކަށް ސަރުކާރުން ވަރަށް ޚާއްޞަ އެހީތަކެއް ވަމުންގެންދޭ. އެ ވާހަކަވެސް ތިޔަބޭފުޅުން އައްސަވާނެ. މެދުކެނޑުމެއްނެތި 10 އަހަރު ވަންދެން ހިނގާފައި، ހިނގަމުންދާ ކޮންމެ މަދަރުސާއަކަށް، ކޮންމެ މަކްތަބަކަށް މިހާރު ސަރުކާރުން ފައިސާގެ އެހީވެސް ދަނީ ވަމުން. ހަމައެފަދައިން، ވަރަށްގިނަ ތަންތަނަށް ސަރުކާރުގެ އެހެނިހެން ޢިނާޔަތްތައްވެސް ދަނީ ދެމުން. އެހެންވީމާ، އަމިއްލަ މަސައްކަތުން، އަމިއްލަ އިޖްތިހާދުން، އަމިއްލަ ހިންމަތުން ތަޢުލީމުދޭ ތަނެއް، ރައްޔިތުންގެ ފަރާތުން ހިންގަމުން ގެންދާ ކަމަށްވަންޏާ، ސަރުކާރުގެ ފަރާތުން އެތަނަށް އެކަށީގެންވާ އެހީތައް ވަމުން ގެންދާނެ. އެކަމަކު އެންމެ ފުރަތަމަ ޖެހޭނީ އެ މަސައްކަތް ރައްޔިތުން ފަށަން. އެއީ މަސައްކަތް ނުކުރާ ބަޔަކަށް އެއްވެސް ކަހަލަ ތަރައްޤީއެއް ގެނައުމަށްޓަކައި އެމީހުންގެ އަމިއްލަ ހިންމަތުން މަސައްކަތް ނުކުރާ ބަޔަކަށް ސަރުކާރުން އެހީއެއްވެވޭކަށް ނޯންނާނެ. ސަރުކާރުން އެހީވެވެން އޮންނާނީ، އަޅުގަނޑު ކުރިންވެސް ދެންނެވި ފަދައިން، އެމަސައްކަތް ފަށައިގަނެގެން ހިންމަތާއެކުގައި ކުރިއަށްގެންދާ ބަޔަކަށް. އެހެންވީމާ، އަޅުގަނޑުގެ ނަޞޭޙަތަކީ، ކުރިއަށް އޮތް ތާނގައި، މިއަތޮޅުގެ ރައްޔިތުން މިހާރަށްވުރެ ބޮޑަށް ތަޢުލީމު ކުރިއެރުވުމަށްޓަކައި މަސައްކަތް ކުރައްވަމުން ގެންދެވުން.\nއާދެ، އަޅުގަނޑުގެ ވާހަކައިގައި އަދިވެސް އެހެން ނުކުތާއެއް ފާހަގަކޮށްލަން ބޭނުންވޭ. އެއީ އަޅުގަނޑުމެންގެ މެދުގައި އެކުވެރިކަމާއި އެއްބާރުލުމުގެ ގުޅުން އުފެއްދުމަކީ ކޮންމެހެން ބޭނުންކަމެއް ކަމުގައި ދެންނެވުން. އާދެ، އަޅުގަނޑުމެންނަކީ އެއް ޤައުމެއްގެ ރައްޔިތުން. އެއްދީނެއްގެ އަހުލުވެރިން. އެހެންވުމާއެކު، އަޅުގަނޑުމެންގެ މެދުގައި އޮންނަންވާނީ އެއްބަނޑުއެއްބަފާ ކަމުގެ ގުޅުން. އުޚުއްވަތްތެރިކަމުގެ ގުޅުން. އެއްބަޔަކު އަނެއް ބަޔަކަށް އެހީތެރިވުމުގެ ގުޅުން. އެއާ ޚިލާފަށް އެއްވެސްކަހަލަ ހަމަނުޖެހުމެއް އެއްވެސްކަހަލަ ފިތުނަވެރިކަމެއް އަޅުގަނޑުމެންގެ މެދުގައި އޮވެގެނެއްނުވާނެ. ރާއްޖެތެރޭގައި ކަންތައްތައް ހުންނަގޮތުން ބައެއް ރަށްރަށުގައި ހިސާބަކަށް ހަމަނުޖެހުން ދޭތެރެދޭތެރެއިން އުފެދޭ. އެހެންނަމަވެސް، އެއީ މާގިނަ ތަންތަނެއްގައެއް ނޫން. ރާއްޖޭގެ ގިނަ ތަންތާނގައި ރައްޔިތުން ދިރިއުޅެމުން އަންނަނީ ޞުލްޙަމަސަލަސްކަންމަތީގައި. އަމަންއަމާންކަންމަތީގައި. އެއްވެސްކަހަލަ ހަމަނުޖެހުމެއް، ފިތުނަވެރިކަމެއްނެތި. އެގޮތަށް އަޅުގަނޑުމެންގެ ދިރިއުޅުން ވޭތިކުރަންވާނީ. އަދި އޭގެއިތުރުން އަޅުގަނޑުމެންގެ ތެރެއިން ކޮންމެ މީހަކުވެސް އެމީހެއްގެ ވާޖިބެއް ކަމަށް ދެކެންވާނެ، ތިމާގެ ޖަމާޢަތުގައި އޮންނަ ގުޅުމަކީ އެކުވެރިކަމާއި އެއްބާރުލުމުގެ ގުޅުމަކަށް ހެދޭތޯ މަސައްކަތް ކުރުން. އެގޮތަށް މަސައްކަތް ކުރުން އެއީ ހަމައެކަނި ވަކި ފަރުދެއްގެ ނުވަތަ ވަކިމީހެއްގެ ވާޖިބެއް ކަމުގައި ވެގެން އެއިން އެދެވޭ ނަތީޖާތަކެއް ނުފެންނާނެ. އެއިން އެދެވޭ ނަތީޖާއެއް ފެންނާނީ، ހުރިހާ އެންމެންވެސް އެބާވަތުގެ މަސައްކަތްތަކުގައި އެކުވެރިވެގެން އެއްބާރުލައިގެން މަސައްކަތް ކުރުމުން.\nއާދެ، އެހެންވީމާ، ރާއްޖޭގެ ހުރިހާ ރައްޔިތުންނަށް، އަޅުގަނޑު ދާ ކޮންމެ ރަށެއްގައިވެސް އިލްތިމާސް ކުރަމުން ގެންދަން، ރައްޔިތުންގެ މެދުގައި އެކުވެރިކަން އުފެއްދެވުމަށް މަސައްކަތް ކުރެއްވުމަށް. ހުރިހާ ކަމެއްގައިވެސް އެކުވެރިވެގެން އެއްބާރުލައިގެން، އެންމެންނަކީ އަޚުންތަކެއް ކަމުގައި ދެކިގެން މަސައްކަތް ކުރަމުން ގެންދިޔުމަށް. ކޮންމެ މީހަކުވެސް ތިމާގެ އަމިއްލަ ޙައްޤުތަކަށް ރައްކާތެރިވާ ފަދައިން، އެހެން މީހުންގެ ޙައްޤުތަކަށްވެސް ރައްކާތެރިވާން. ކޮންމެ މީހަކުވެސް ތިމާގެ އަމިއްލަ މުދަލަށް ރައްކާތެރިވާ ފަދައިން، އެހެން މީހުންގެ މުދަލަށްވެސް ރައްކާތެރިވާން. އެއީ އަޅުގަނޑުމެންގެ މާތްވެގެންވާ އިސްލާމްދީނުގައި އަންގަވައިފައިވާގޮތް. އަޅުގަނޑުމެންނަކީ މުސްލިމުން. އަޅުގަނޑުމެންނަށް اللّـه سبحـانـه وتعـالى ދެއްވައިފައިވާ އެންމެ މަތިވެރި ނިޢުމަތަކީ ދީނުގެ ހިދާޔަތު. އެހެންވީމާ، އެދީނުގެ ހިދާޔަތު ލިބި ތިބެގެން، އެދީނުގައި އަންގަވައިފައިވާ ގޮތަށް އުޅުމަކީ އަޅުގަނޑުމެންގެ މައްޗަށް އޮތް ވާޖިބެއް. އަޅުގަނޑުމެންނަށް\nاللّـه سبحـانـه وتعـالى އެ ދެއްވި މަތިވެރި ނިޢުމަތަށް ޝުކުރު އަދާކުރެވޭނީ، އެކަލާނގެ އަންގަވައިފައިވާ ގޮތުގެ މަތިން އުޅެގެން. އަޅުގަނޑުމެން އެކަލާނގެ ދެއްވައިފައިވާ ނިޢުމަތްތަކަށް ޝުކުރުކުރާ ކަމުގައިވަންޏާ، އަޅުގަނޑުމެންނަށް އެ ނިޢުމަތްތައް ގިނަކޮށްދެއްވާނެ، އިތުރުކޮށްދެއްވާނެ. اللّـه سبحـانـه وتعـالى ވަޙީކުރައްވައިފައިވަނީ، [لَئِن شَكَرْتُمْ لَأَزِيدَنَّكُمْ.] [ތިޔަބައިމީހުން ތިމަންރަސްކަލާނގެ ޙަޟްރަތަށް، ތިމަންރަސްކަލާނގެ ނިޢުމަތްތަކަށް ޝުކުރުކޮށްފި ކަމުގައިވަންޏާ، ތިމަންރަސްކަލާނގެ ނިޢުމަތްތައް ތިޔަބައިމީހުންނަށް އިތުރުކޮށްދެއްވާހުށީމެވެ.] ހަމައެފަދައިން ﷲ ވަޙީކުރައްވައިފައިވޭ. [إِنَّمَا الْمُؤْمِنُونَ إِخْوَةٌ.] [ހަމަކަށަވަރުން އެންމެހާ މުއުމިނުންނީ އަޚުންތަކެކޭ.] އެހެންވީމާ، އަޅުގަނޑުމެން އެކަން ވަރަށް ރަނގަޅަށް ދަންނަންވާނެ. އަޅުގަނޑުމެންނަކީ އަޚުންތަކެއްކަން، އެއްބަނޑުއެއްބަފާ ބައެއްކަން. އެއްވެސް މީހަކު އެހެން މީހަކަށް އެއްވެސްކަހަލަ އުނިކަމެއް، އެއްވެސްކަހަލަ ގެއްލުމެއް ލިބޭކަހަލަ ކަމެއް ކޮށްގެންނުވާނެކަން. ރަސޫލާ ޙަދީޘް ކުރައްވައިފައިވަނީ، [المسلم من سلم المسلمون من لسانه ويده.] އޭގައި އެ އަންގަވަނީ، ޙަޤީޤަތުގައި މުސްލިމަކަށްވާނީ، އެމީހާގެ އަތުންނާއި އަދި އެމީހާގެ ދުލުން އެހެން މީހުން ސަލާމަތްވެ ރައްކާތެރިވެގެންވާ މީހާއޭ. އާދެ، އެމީހާގެ އަތްފައިން ކުރާ އެއްވެސް ޢަމަލެއްގެ ސަބަބުން އެހެން މީހަކަށް ގެއްލުން ނުދޭ މީހާއޭ. ހަމައެފަދައިން، އެމީހާގެ ދުލުން ބުނާ ބަހަކުންވިޔަސް، އެހެން މީހަކަށް އެއްވެސްކަހަލަ ގެއްލުމެއް ނުދޭ މީހާއޭ، ޙަޤީޤަތުގައި މުސްލިމަކަށްވާނީ. އެހެންވީމާ، އަޅުގަނޑުމެންނަކީ، މުސްލިމުންގެ ގޮތުގައި ތިބި ކަމުގައިވިޔަސް އަދި ނަމާދުކުރި ކަމުގައިވިޔަސް، ރޯދަ ހިފި ކަމުގައިވިޔަސް، އަޅުގަނޑުމެންގެ ޢަމަލުތައް ހުންނަނީ ކީރިތި ރަސޫލާ އެންގެވިގޮތާ ޚިލާފަށް ކަމުގައިވަންޏާ، ޙަޤީޤަތުގައި އަޅުގަނޑުމެން އެއީ ފުރިހަމަ މުސްލިމުން ކަމުގައެއްނުވާނެ. އަޅުގަނޑުމެންނަކީ ފުރިހަމަ މުސްލިމުން ކަމުގައިވާނީ، އެ މާތް އިރުޝާދުގެ މަތިން އަޅުގަނޑުމެން ޢަމަލުކޮށްގެން. އަޅުގަނޑުމެންގެ އެއްވެސް ޢަމަލަކުން އެހެން ބަޔަކަށް އުނދަގުލެއް، ގެއްލުމެއް ނުދޭގޮތަކަށް އަޅުގަނޑުމެންގެ ޢަމަލުތައް ބަހައްޓައިގެން. އަޅުގަނޑުމެންގެ ބަހުންވިޔަސް، ޢަމަލުންވިޔަސް، އެހެން މީހުންނަށް އެއްވެސް ގެއްލުމެއް ނުލިބޭގޮތަށް އަޅުގަނޑުމެންގެ ބަސްތަކާއި ޢަމަލުތައް ބަހައްޓައިގެން. އަޅުގަނޑުމެންނަކީ އެކުވެރި ބައެއް ކަމުގައި ވެގެން. އެއްބަޔަކު އަނެއް ބަޔަކަށް އެހީތެރިކަން ފޯރުވައިގެން.\nއާދެ، އަޅުގަނޑުގެ ވާހަކަކޮޅު ނިންމައިލުމުގެ ކުރިން މިރަށުގެ ރައްޔިތުންނަށް އިޚުލާޞްތެރިކަމާއެކު އަދިވެސް އެއްފަހަރު ޝުކުރު ދަންނަވަން، އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި. އާދެ، މިއަދު ދަތުރުގެ ކަންތައްދިޔަގޮތުން، އަޅުގަނޑަށް މިރަށާ ހަމަޔަށް އާދެވުނީ ވަރަށް ހަވީރުވެފައި ހުއްޓާ. އެހެންވީމާ، މިރަށަށް ފައިބައި ރަށުތެރެ ބަލައިލުމުގެ ފުރުޞަތެއް ނުލިބުނު. އެހެންވީމާވެސް އަޅުގަނޑު ގަސްދުކުރަނީ، އިރާދަކުރެއްވިއްޔާ މާދަމާ ހެނދުނުގެ ވަގުތެއްގައި މިރަށަށް ފައިބައި، މިރަށުގައި ކުރެވެމުންދާ މަސައްކަތްތައް ބަލައިލައި، އަދި ރަށުތެރެ ބަލައިލައިހަދާލަން.\nއާދެ، ކޮންމެއަކަސް އަޅުގަނޑުގެ އެދުމަކީ، އަޅުގަނޑު މިރޭ މިދެއްކި ވާހަކަތަކުގައި އެކަށީގެންވާ ރަނގަޅު ނަޞޭޙަތެއް އެކުލެވިގެންވާ ކަމަށްވަންޏާ، އެ ނަޞޭޙަތް މިރަށުގެ ރައްޔިތުން ގަބޫލުކުރައްވައި، އަދި އެއާއެއްގޮތަށް ޢަމަލުކުރެއްވުން. އަދި اللّـه سبحـانـه وتعـالى އަންގަވައިފައިވާ މަގުން އަޅުގަނޑުމެން އެންމެން ހިނގުމުގެ ތައުފީޤު އެކަލާނގެ އަޅުގަނޑުމެން އެންމެންނަށް ދެއްވުން.


Re-registration form thah PPM Offeehah gendhaathee idhikolhun kanbodu vejje | Mihaaru\nރީ-ރަޖިސްޓްރޭޝަން ފޯމުތައް ޕީޕީއެމް އޮފީހަށް ގެންދާތީ އިދިކޮޅުން ކަންބޮޑުވެއްޖެ\nއިލެކްޝަންސް ކޮމިޝަންގެ މެމްބަރުންތަކެއް ބައްދަލުވުމެއްގައި ބައިވެރިވެވަޑައިގަންނަވަނީ. - ފޮޓޯ: މިހާރު\n30 ޖުލައި 2018\nރީ-ރަޖިސްޓްރޭޝަންގެ ފޯމުތަކާ ގުޅޭ ގޮތުން އިދިކޮޅު ޕާޓީތަކުން ބޮޑެތި ތުހުމަތުތަކެއް ދަނީ ކުރަމުންނެވެ. ސެޕްޓެމްބަރު 23 ގައި ބާއްވާ ރިޔާސީ އިންތިޚާބަށް ރީ-ރަޖިސްޓަރީ ކޮށްދިނުމުގެ ކަންކަން ސިޔާސީ ޕާޓީތަކުން ވެސް ކުރަމުން އަންނައިރު، އެކަމުގައި އޮޅުވާލުމާއި މަކަރު ހަދަމުން ދާ ކަމުގެ ތުހުމަތުތައް ކޮށް ސަރުކާރާއި އިދިކޮޅު ފަރާތްތަކުން ދަނީ އެއް ބަޔަކު އަނެއް ބައެއްގެ ބޮލުގައި އިލްޒާމް އަޅުވަމުންނެވެ. އެކަމަކު، ރީ-ރަޖިސްޓަރީ ކުރުމުގައި އެއްވެސް އޮޅުވާލުމަށް ނުހިންގާ ކަމުގެ ޔަގީންކަން ޕާޓީތަކުން ދެ އެވެ.\nސޯލްޓް ކެފޭގައި މިއަދު ބޭއްވި ނޫސްވެރިންގެ ބައްދަލުވުމެއްގައި އިދިކޮޅު ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ)ގެ ތަރުޖަމާން، ރައްޔިތުންގެ މަޖިލިހުގެ މައްޗަންގޮޅި އުތުރު ދާއިރާގެ މެމްބަރު މާރިޔާ އަހުމަދު ދީދީ ވިދާޅުވީ، ސަރުކާރުގެ އޮފީސްތަކާއި ކުންފުނިތަކުގެ މުވައްޒަފުން ރީ-ރަޖިސްޓްރީ ކުރަން ފުރާ ފޯމުތައް އިލެކްޝަންސް ކޮމިޝަނަށް ފޮނުވުމަކީ މައްސަލައެއް ނޫން ކަމަށެވެ.\nއެކަމަކު، ޕީޕީއެމްގެ އޮފީހަށް އެ ފޯމުތައް ގެންގޮސް، އޭގައި ހުންނަ މައުލޫމާތުތައް އެ ޕާޓީން ބަލާތީ ކަންބޮޑުވާ ކަމަށް މާރިޔާ ވިދާޅުވި އެވެ.\nސޯލްޓް ކެފޭގައި މިއަދު ބޭއްވި ނޫސްވެރިންގެ ބައްދަލުވުމުގައި މާރިޔާ. --ފޮޓޯ: އަހުމަދު ނިޝާތު/ މިހާރު\n"އެއީ ސަރުކާރުގެ ވަސީލަތްތައް ޕީޕީއެމްގެ ކެމްޕެއިނަށް ބޭނުން ކުރާ ކަމަށް ލިބޭ ހެއްކެއް،" އޭނާ ވިދާޅުވި އެވެ.\nމި އަހަރުގެ ރިޔާސީ އިންތިޚާބުގެ ކެމްޕޭންގައި ޕީޕީއެމުން ސަރުކާރުގެ ވަސީލަތްތައް ބޭނުން ކުރާ ކަމަށް ބުނެ، އެ މައްސަލަ ބަލައި ދިނުމަށް އެދި އިދިކޮޅު ފަރާތްތަކުން ވަނީ ފުލުހުންނާއި އިލެކްޝަންސް ކޮމިޝަނާއި އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅައިފަ އެވެ.\nމާރިޔާ ވިދާޅުވި ގޮތުގައި ޕީޕީއެމްގެ ކެމްޕެއިން އޮފިޝަލުންތަކަކާ ބައްދަލު ކުރައްވައި ރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފަސްޓް ލޭޑީ ފާތިމަތު އިބްރާހިމް ދެއްކެވި ވާހަކަފުޅުތަކުން ވެސް އެ ޕާޓީން ސަރުކާރުގެ ވަސީލަތްތައް ބޭނުން ކުރާ ކަން ވަނީ ހާމަވެފަ އެވެ.\n"އެ ބޭފުޅުން [ރައީސް ޔާމީނާއި ފަސްޓް ލޭޑީ ފާތުން] ވިދާޅުވީ ސިވިލް ސާވިސްގެ މީހުން ފުރާ ފޯމުތަކާއި ސަރުކާރުގެ ކުންފުނިތަކުން ފުރާ ފޯމުތައް ޕީޕީއެމްގެ އޮފީހަށް ގެނެސްގެން، ޕީޕީއެމުން ދިރާސާ ކޮށްފައޭ ތަންތަނަށް ފޮނުވާނެ ވާހަކަ،" މާރިޔާ ވިދާޅުވި އެވެ.\nމާރިޔާ އެހެން ވިދާޅުވި އިރު، ޕީޕީއެމްގެ އޮފިޝަލުންތަކަކާ ބައްދަލު ކުރައްވައި ރައީސް ޔާމީންގެ ދެކަނބަލުން ދެއްކެވި ވާހަކަފުޅެއްގެ ވީޑިއޯއެއް އާންމު ކޮށްފައިވާއިރު، އެ ވީޑިއޯގައި ފަސްޓް ލޭޑީ ފާތުން ވަނީ ސިވިލް ސާވިސް އާއި ކުންފުންޏެއްގެ ތެރެއިން އަންނަ "އެތި" [ރީ-ރެޖިސްޓްރޭޝަން ފޯމުތައް] އެ ބޭފުޅުން އެ ގޮތަށް ވާހަކަފުޅު ދެއްކެވި ރޭ ލިބޭނެ ކަމަށް ވިދާޅުވެފަ އެވެ. އަދި ފޯމުތަކުގެ ތެރޭގައި އެމްޑީޕީ މީހުންގެ ފޯމުތައް ހުންނާނެ ކަމަށް ރައީސް ޔާމީން ވިދާޅުވެ އެވެ.\nޕީޕީއެމްގެ ސޯޝަލް މީޑިއާ ގައި އާންމު ކޮށްފައިވާ އެ ވީޑިއޯ ގައި ރައީސް ވިދާޅުވި ގޮތުގައި، އެމްޑީޕީ މީހުންގެ ފޯމުތައް ލިބުނަސް މައްސަލައެއް ނެތެވެ. އެކަމަކު، މައްސަލަ އަކީ "އަޅުގަނޑުމެންގެ ފޯމުތައް" އެމްޑީޕީ މީހުންނަށް ލިބިދާނެތީ ކަމަށް ރައީސް ވިދާޅުވި އެވެ.\nމީގެ ދެ ތިން ދުވަސް ކުރިން އާންމުވި ވީޑިއޯގައި ރައީސް ވިދާޅުވީ ޕީޕީއެމަށް ލިބޭ ފޯމުތައް އިލެކްޝަންސް ކޮމިޝަނަށް ހުށަހަޅުއްވާނެ ކަމަށެވެ. އެކަމަކު، އެމީހުންނަށް ޕީޕީއެމް މީހުންގެ ފޯމު ލިބިއްޖެ ނަމަ، އެ ފޯމުތައް އެމްޑީޕީން ހުށަނާޅާނެ ކަމަށް ވެސް ރައީސް ޔާމީން ވިދާޅުވި އެވެ.\nއިލެކްޝަންސް ކޮމިޝަން ޕީޕީއެމް މާރިޔާ އަހުމަދު ދީދީ، ޑިފެންސް މިނިސްޓަރު ވޯޓުލާ މީހުންގެ ރެޖިސްޓަރީ އެމްޑީޕީ އިދިކޮޅު ފަރާތްތައް\n18 ކޮމެންޓް, 77 ރިއެކްޝަންސް\nދަނގެތީ ރައްޓެއްސެއްބުނީ ޕީޕީއެމް ކުދިން އެގެއަށް އައިމަ ތިމަންނާ ބަވާލީމޭ. އޭގެ ދެދުވަސްފަހުން ބެލިއިރު އޮތީ ގދ. ނަޑައްލާއަށް އަށް ރަޖިސްޓްރީކޮށްފަ ވޯޓްލާން. އެކަމަށް އޭނާފުރި ފޯމެއްނޯންނާނެކަމަށް ބުނެމައްސަލަ ޖެއްސީމަ އީސީ ދެއްކި ރީރެޖިސްޓްރީ ކުރަން ހުށައެޅި ފޯމްވެސް. މީ ކަންކުރާގޮތް.\nރީ-ރަޖިސްޓްރޭޝަން ފޯމް ފުރާ ސޮއިކޮށް ފިންގަރ ޕްރިންޓް ޖަހާފަ، ގެއަށްއައި ޕީ.ޕީ.އެމް ގްރޫޕަކަށް ދިނީ ވޯޓްލާން ރަޖިސްޓްރީވާން. މިއަދާ ހަމައަށްވެސް ފޯމަށް ވީ ގޮތެއް ނޭންގެ، ރަޖިސްޓްރީއެއްވެސް ނުކުރޭ. ދެން ހަމަ ގެއިން ގެންދިޔަ އެހެންމީހެއް ވޯޓަށް ރަޖިސްޓްރީ ނުކޮށް އެމީހާއަށް ނޭންގި އެބައޮތް ޕީ.ޕީ.އެމް ޕާޓީއަށް ވައްދާފަ. ރަޖިސްޓްރީ ނުކޮށްދެވޭއިރުވެސް ފާސް އަޅުވާފަ ގްރޫޕްތައް ގޭގެޔަށް އަބަދު ފޮނުވަންޖެހޭ. ދެއިރު ކާ ބޭހެއްހޭން ގުޅާލަގުޅާލަ އެބަތިބޭ. ކޮންމެ ބަޔަކު ކުރިޔަސް ދެރަކަމެއް.\nބަލަ ޕޕއެމް އިން ދޮރުން ދޮރަށް ހިގައިގެން ފުރާފައިވާ ފޯމުތަށް ގެންދާނީ އެ ޕާޓީގެ އޮފީސްނޫން ދެން ކޮންތަނަކަށްތޯ؟ އެފުރަން ނިކުމެ އުޅެނީ ވެރިންނެއްނޫނޭ މުސާރާހިގާގޮތަށް ނަގައިގެން އުޅޭ މުއައްޒިފުންނޭ އެކުދިންގެ މަސައްކަތަކީ އެފިލްކުރާ ފޯމުތަށް ޕާޓީގެ އޮފީސްނޫން ކޮންތާކަށްތޯ އެކުދިން އެ ހަވާލުކުރާނީ، މިމަގުން ނޫންތޯ އެމްޑީޕީވެސް އަމަލު ކުރަނީ.. ޔަޤީނުންވެސް ފުރާފައި ހަމަ އެކުދިން ގެންގޮސް އިލެކްޝަން ކޮމިޝަނަކަށް ނުލާނެ އެހެން ނޫންތޯ؟ ފިތުނަވެރި ވާހަކަ ނުދައްކަވާ...!!\nމައްސަލައަކީ ދެނަ ފޯމުތަކަށް ވާގޮތް ނޭނގޭތީއޭ.\nއަހަރެމެނގެ ސަރުކާރު ބޭނުންވަނީ ހުރިހާ ރައްޔިުންނަށް ލުއިފަސޭހަކޮށް ވޯޓްލެވޭ މަގުތަނަވަސްކޮށްދީފަ އިންތިހާބު ބޮޑުތަނުން ކާމިޔާބުކުރަން. ޔަގީން 2018 ރ. ޔާމިން\nސިންގަޕޯރ އެމްބަސީގަ އުޅޭމީހުން ހީވަނީ އިލެކްޝަން ކޮމިޝަންހެން. ދިވެހިން ފަހާ އެބަދުވޭ އިންކްޕެޑެއް ހިފައިގެން ފިންގަރ ޕުރިންޓް ނަގަން\nއެމްޑީޕީގެ ކުރު ވެރިކަމުގައިވެސް ހަމަ އަމަލުކުރިގޮތް. ލޮލް. އޭރު އިދިކޮޅު ރޯމަހެއްހެން ތެޅޭ.\nރީ-ރަޖިސްޓްރޭޝަން ފޯމުތައް ޕީޕީއެމް އޮފީހަށް ގެންދާތީ އިދިކޮޅުން ކަންބޮޑުވެއްޖެ ނަމަވެސް އެއީ މަމެން ބަލަން ޖެހޭނެ ކަމެއް ނޫނޭ ބިކޮޒް މީ މަމެންގެ ވެރިކަން އަދި މީ މަމެންގެ ގައުމު ދޯ މަމެން ބޭނުން ގޮތެއް ހަދާނީ ތަމެން ރަންރީނދޫ ޓްވިޓަރޭ މެން ދެން މަހަށް ދޭބަލަ މަހަށް މަހަށް މަހަށް ދޭބަލަ...\nމަހަށްދާމީހުން ޝާމިލުވާ ވެރިކަމެއް ނޫންތަމީ؟ އެހެންވީޔާ ދެން ފަހަރަކުން އިންޝާﷲ ހޮވޭނީ މަސްވެރިންވެސް ތަމްސީލުކުރާ ރަންރީންދޫ ޓްވިޓަރޭން.\nއެމްޑީޕީ އާ ޖޭޕީއިން ފުރާ ފޯމްތައް ފުރަތަމަ ގެންދަނީ ކޮންތާކައްތޯ\nތަފާތަކީ އެމްޑީޕީއާއި ޖޭޕީ މެދުވެރިކޮށް ފޯމު ފުރާ މީހުން އެކަން ކުރަނީ ހިތުން ރުހުމުން. އެއާއި ޚިލާފަށް މިނިސްޓްރީތަކާއި ކުންފުނިތަކުގެ މުވައްޒަފުންނަށް މަޖްބޫރުކޮށްގެން ފޯމު ހޯދަނީ. އަހަންނަކީ ކުންފުންޏެއްގެ މުވައްޒަފަކަށްވީމަ އެނގޭތީ މި ބުނަނީ\nތި މައްސަލަ ޕަދުމަވަތު ކޮމިޝަން އަށް ވެސް ހުށަހަޅަންވާނެ..


TT association ge inthihaabu Ali Rasheed kaamiyaabu kuravvaifi | Mihaaru\nޓީޓީ އެސޯސިއޭޝަންގެ ރައީސަކަށް ދެ ވަނަ ދައުރަކަށް އިންތިހާބުވެވަޑައިގަތް އައްޔަ މިއަދުގެ އިންތިހާބުގެ ތެރެއިން.-- ފޮޓޯ: އަހުމަދު އަވްޝަން އިލްޔާސް/ މިހާރު\nޓީޓީ އެސޯސިއޭޝަންގެ އިންތިހާބު އަލީ ރަޝީދު ކާމިޔާބުކުރައްވައިފި\n08 ސެޕްޓެމްބަރ 2020 - 21:435comments\nމި އިންތިހާބު ހުއްޓުވަން ވަގުތީ އަމުރަކަށް އެދި ސިވިލް ކޯޓަށް އައްޔައާ ވާދަކުރި ޓީމުގެ މެމްބަރު އަދި ކުރީގެ ކުޅުންތެރިޔާ އަލީ އާދަމް މަނިކު (ތާޅަފިލި އަލިބެ) ހުށަހެޅި ނަމަވެސް ކޯޓުން އެ ގޮތަށް އަމުރު ނުނެރެދިނެވެ. ކޯޓުގައި މައްސަލަ ކުރިއަށްދާނަމަ ރާއްޖެ ސަސްޕެންޑްކުރާނެ ކަމުގެ އިންޒާރު ވަނީ ދުނިޔޭގެ މައި ޓީޓީ އިދާރާ، އިންޓަނޭޝަނަލް ޓޭބަލް ޓެނިސް ފެޑެރޭޝަން (އައިޓީޓީއެފް) އިން ދީފަ އެވެ.\nTT association ge inthihaabu faskuran court inn amureh nudhin\nޓީޓީ އިންތިހާބު ހުއްޓުވަން ކޯޓުން އަމުރު ނެރެނުދިން.\nއިންތިހާބު އޮތީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ހުއްދައާ މިއަދު މެންދުރު ފަހު ގަލޮޅު ދަނޑުގަ އެވެ. އިންތިހާބުގައި ވޯޓު ލުމުގެ 15 ކްލަބަކާއި 272 މެމްބަރުން ވަނީ ލިބިފަ އެވެ.\nއައްޔަ 155 ވޯޓް ކާމިޔާބުކުރެއްވި އިރު ޣިޔާސުއްދީން އިންޓަނޭޝަނަލް ސްކޫލުގެ ޕްރިންސިޕަލް ތޯހާ އަށް ލިބުނީ 80 ވޯޓެވެ. ނައިބު ރައީސަކަށް ހޮވުނީ ކުރީގެ ކުޅުންތެރިޔާ އަދި މިހާރުގެ ކޯޗު އިބްރާހިމް ޝިއުރީ އެވެ. ޝިއުރީ އަށް ވަނީ 165 ވޯޓު ލިބިފަ އެވެ. އޭނާއާ ވާދަކުރި އަބްދުﷲ ޝަރީފަށް ލިބުނީ 71 ވޯޓެވެ.\nމިއަދު ބޭއްވި ޓީޓީ އެސޯސިއޭޝަނުގެ އިންތިހާބުގެ ތެރެއިން އެސޯސިއޭޝަނުގެ ރައީސްކަމަށް ކުރިމަތިލެއްވި ތޯހާ (ކ).-- ފޮޓޯ: އަހުމަދު އަވްޝަން އިލްޔާސް/ މިހާރު\nހަޒާންދާރަކަށް އަހުމަދު ޝާޒިލް ހޮވުނީ 152 ވޯޓާ އެކު އެވެ. އޭނާއާ ވާދަކުރި މުހައްމަދު ސައީދަށް ލިބުނީ 85 ވޯޓެވެ. ކްލަބް މެމްބަރަކަށް ޖާދުﷲ ހަސަން (ޖޭޑް) ހޮވުނީ 12 ވޯޓު ހޯދައިގެންނެވެ. އޭނާއާ ވާދަކުރި އިބްރާހިމް ލަތީފަށް ލިބުނީ ތިން ވޯޓެވެ. އެސޯސިއޭޓް މެމްބަރަކަށް ކުރިން ގައުމީ ސްކޮޑުގައި ހިމެނުނު ކުޅުންތެރިޔާ އިސްމާއިލް ޝުޖާއު (މިހާރުގެ ޖެނެރަލް ސެކްރެޓަރީއެއް ނޫން) ހޮވުނީ 144 ވޯޓު ހޯދައިގެންނެވެ. އޭނާއާ ވާދަކުރި އައިޝަތު ފަދުވާ ރަޝީދަށް ލިބުނީ 93 ވޯޓެވެ.\nއަލިބެއާ ވާދަކޮށް ފަރުދީ ފިރިހެން މެމްބަރަކަށް ހޮވުނީ ރާއްޖޭގައި މިވަގުތު ހުރި އެންމެ ތަޖުރިބާކާރު ބައިނަލްއަގްވާމީ އަމްޕަޔަރު އައްޒާމް އިބްރާހިމް އެވެ. އައްޒާމަށް ވަނީ 154 ވޯޓު ލިބިފަ އެވެ. އަލިބެ އަށް ލިބުނީ 79 ވޯޓެވެ. ފަރުދީ އަންހެން މެމްބަރުގެ މަގާމަށް ވާދަކުރީ ކުރީގެ ދެ ޗެމްޕިއަނުންނެވެ. އައިޝަތު ސަމާހަތު ބިންތި ފިރާގަށް އެ މަގާމު ލިބުނީ 143 ވޯޓާ އެކު އެވެ. މުއީނާ މުހައްމަދަށް ލިބުނީ 91 ވޯޓެވެ.\nއެސޯސިއޭޝަން ކަޕުގެ ސިންގަލްސް ޗެމްޕިއަންކަން އަދި ގައުމީ މުބާރާތުގެ ޑަބަލްސް އާއި ޓީމް ޗެމްޕިއަންކަން ހޯދާފައިވާ އައްޔަ އަންނަނީ 2006 ވަނަ އަހަރުން ކުޅުން ހުއްޓާލީއްސުރެ އެސޯސިއޭޝަނަށް ހިދުމަތްކުރަމުންނެވެ. އެގޮތުން 2006 އިން 2008 އަށް އިދާރީ މަސައްކަތްތައް ކުރިއިރު 2008 ވަނަ އަހަރުން ފެށިގެން އޭނާ އަކީ ނައިބް ރައީސެވެ. އަދި 2016 ވަނަ އަހަރު ރައީސްކަމަށް ފުރަތަމަ ފަހަރަށް އިންތިހާބުވެ އައްޔަގެ ރައީސްކަމުގައި ޓީޓީން ވަނީ 21 މެޑަލް ހޯދައިފަ އެވެ. އޭގެ ތެރޭގައި ޓީޓީގެ 60 އަހަރުވީ ތާރީހުގައި ލިބުނު ފުރަތަމަ ރަން މެޑަލް ވެސް ހިމެނެ އެވެ. އެ ކާމިޔާބީތަކުގެ ފަހަތުގައި، އައްޔަގެ ނައިބަކަށް ހޮވުނު ޝިއުރީގެ ހިއްސާ ބޮޑެވެ.\nއައްޔަ އެންމެ ފުރަތަމަ ޓީޓީ އެސޯސިއޭޝަން ރައީސަކަށް މީގެ ހަތަރު އަހަރު ކުރިން އިންތިހާބުވިއިރު، އެ ފަހަރުގެ އިލެކްޝަނުގައި ކުރިއަށްދިޔައީ ފެންނަ ނުފެންނަ ވޯޓެކެވެ. އެއީ ކޮންމެ މަގާމަކަށް ވެސް އެންމެ މީހަކު ކުރިމަތިލާފައިވުމުންނެވެ. އައްޔަގެ ކުރިން ޓީޓީ އެސޯސިއޭޝަންގެ ރައީސްކަން ކުރެއްވީ 1970ގެ ކުރީކޮޅުން ފެށިގެން ޓީޓީގައި އިސްކޮށް ހަރަކާތްތެރިވަމުން އަންނަ ސީވީޑް އަހުމަދު ލަތީފް އެވެ. ލަތީފް މިހާރު ހުންނެވި ސަރުކާރުން ޖަރުމަނަށް ކަނޑައަޅާފައިވާ ސަފީރަކަށެވެ.\nއިތުރު ލިޔުންތައް ޓޭބަލް ޓެނިސް ޓޭބަލް ޓެނިސް އެސޯސިއޭޝަން


Maru comission ah hekibasdhey meehunnah rahkaatherikan dhenee\nމަރު ކޮމިޝަނަށް ހެކިބަސްދޭ މީހުންނަށް ރައްކާތެރިކަން ދެނީ\nމަރު ކޮމިޝަނަށް އެކި މައްސަލަތަކުގައި ހެކި ބަސް ދޭ މީހުންނަށް ރައްކާތެރިކަން ދިނުމާ ގުޅޭ ޕްރޮގްރާމެއް އެކުލަވާލުމުގެ މަސައްކަތް ދައުލަތުގެ ކަމާގުޅުންހުރި މުއައްސަސާތަކުގެ ބައިވެރިވުމާއެކު ކުރަމުންދާ ކަމަށް އެކޮމިޝަނުން ބުނެފި އެވެ.\nމަރު ކޮމިޝަނުން މިއަދު ނެރުނު ބަޔާނެއްގައި، ގެއްލުވާލާފައިވާ ނޫސްވެރިޔާ އަހުމަދު ރިޝްވާން އަބްދުﷲގެ މައްސަލައިގެ ހަގީގަތް ހޯދައި، އެ މައްސަލައިގައި އިންސާފު ހޯދައިދިނުމަށްޓަކައި ގިނަ މަސައްކަތްތަކެއް ކޮމިޝަނުން ކުރަމުންދާކަން ފާހަގަކޮށްފައިވެ އެވެ. އެގޮތުން، ކޮމިޝަނުން ކުރަމުންދާ މަސައްކަތްތައް އިތުރަށް ހަރުދަނާކޮށް ކުރިއަށް ގެންދިއުމަށް ދިވެހި ފުލުހުންނާއި ރާއްޖެ އިން ބޭރުގައި އެފަދަ މައްސަލަތައް ތަހުގީގު ކުރުމުގެ ދާއިރާގައި މަސައްކަތް ކުރާ ތަޖުރިބާ ކާރުންގެ އެހީތެރިކަން ހޯދަމުންދާ ކަމަށް ބުނެފައިވެ އެވެ.\nމަރު ކޮމިޝަނުން ބުނީ ރިލްވާނުގެ މައްސަލައާ ގުޅިގެން އެ ކޮމިޝަނުން ކުރަމުންދާ ތަހުގީގުގެ މައިގަނޑު އަމާޒަކީ، ރިލްވާން ގެއްލުވާލުމުގައި އެކި ގޮތްގޮތުން ބައިވެރިވެފައިވާ މީހުންގެ ތެރެއިން، އެ ޖަރީމާ ހިންގުމުގައި ކުޑަނަމަވެސް ބައިވެރިވުމެއް އޮތް މީހަކު ވާނަމަ، އެ މީހަކު ޝަރީއަތުގެ ކުރިމައްޗަށް ގެނެސް، އެ މީހަކު އެ ކުށުގައި ބައިވެރިވެފައިވާ މިންވަރަކާ ގުޅިގެން ޒިންމާ ކުރުވައި، މި މައްސަލައިގައި އިންސާފު ހޯދައިދިނުން ކަމަށެވެ.\nތަހުގީގު ކުރިއަށް ގެންދިއުމުގައި ގިނަ ހުރަސްތަކެއް ކުރިމަތިވެފައިވީ ނަމަވެސް، ކޮމިޝަނުން އެ ހުރަސްތަކުން އަރައިގަތުމަށް މަސައްކަތްތަކެއް ކޮށްފައި ކަންވެސް ބަޔާނުގައި ފާހަަގަކޮށްފައިވެ އެވެ. އަދި ރިލްވާންގެ މައްސަލައިގެ މައުލޫމާތު އެނގިތިބި ބަޔަކު ހެކިބަސް ދިނުމަށް ސަބަބުތަކަކާ ހުރެ ޖެހިލުންވާތީވެ، އެކަމަށް ހައްލު ހޯދުމުގެ ގޮތުން ދައުލަތުގެ ކަމާގުޅުން ހުރި މުއައްސަސާތަކާ މަޝްވަރާކޮށްގެން ގާނޫނީ އިމުގެ ތެރެއިން ހެކިންނަށް ރައްކާތެރި މާހައުލެއް ހަމަޖެއްސޭނެ ނިޒާމެއް ގާއިމުކުރުމުގެ މަސައްކަތް ކޮމިޝަނުން ކުރަމުންދާ ކަމަށް ވެސް ބުނެފައި ވެއެވެ.\n"މިޕޮރޮގްރާމް ކުރިއަށް މި ގެންދަނީ ރާއްޖޭގެ އިޖުތިމާއީ، ދީނީ، ސިޔާސީ އަދި އާބާދީގެ މައްޗަށް ރިއާޔަތްކޮށް ރާއްޖެ ފަދަ ގައުމެއްގައި މި ނިޒާމު އެންމެ އެކަށީގެންވާ ގޮތެއްގައި ހިންގޭނެ ގޮތެއް ބަލައި، އެކަންކަމުގެ މައްޗަށް ރިއާޔަތްކޮށް އިންޓަނޭޝަނަލް ބެސްޓް ޕްރެކްޓިސްގެ އުސޫލުތަކާ އެއްގޮތްވާ ގޮތުގެ މަތިން" ބަޔާނުގައިވެ އެވެ.\nމަރުގެ މައްސަލަތަކާއި، ރޭވިގެން ހިންގޭ ކުށްތަކާއި ޓެރަރިޒަމްގެ ކުށްތައް ފަދަ ހެކިންގެ ހެކިބަހުގެ މައްޗަށް ބަރޯސާވާ ބޮޑެތި މައްސަލަތައް ތަހުގީގު ކުރުމުގައި އެ މައްސަލަތަކުގައި ހެކިބަސް ދޭ މީހުންނަށް ރައްކާތެރިކަން ލިބިގެންދާނެ ހަރުދަނާ ނިޒާމެއް ގާއިމުކުރެވިފައި އޮތުން ރާއްޖެ ފަދަ ގައުމަކަށް މުހިއްމު ކަމަށްވެސް ބަޔާނުގައި އެވެ. ކުށްތަކާ ގުޅޭ މައުލޫމާތު އެނގިތިބި ފަރާތްތަކަށް، ހެކިބަސް ދިނުމުގެ ބޭނުންތެރިކަމާއި، އެކަމުގެ މުހިއްމުކަމާއި އަދި އެ ދެވޭ ހެކިބަހުގެ ސަބަބުން ހެކިބަސްދޭ ފަރާތަށް ނުރައްކަލެއް ނެތްކަމުގެ އިހުސާސްކުރެވޭނެ މާހައުލެއް ގާއިމުކުރަންޖެހޭ ކަމަށް ކޮމިޝަނުން ދެކޭ ކަމަށްވެސް ބަޔާނުގައި ވަނީ ބުނެފަ އެވެ.\nއަހުމަދު ރިލްވާން މޯލްޑިވްސް ޕޮލިސް ސާވިސް މަރުތައް ތަހުގީގު ކުރާ ކޮމިޝަން + ރަހީނު ކުރުން މީހުން މެރުން


ކޮމިޝަނަށް ހާޞިރުވެ ޚިދުމަތް ހޯދުމަށް ޢާއްމުކޮށް ހުޅުވާލުމާގުޅޭ\n14 ޖުލައި 2020 އިން ފެށިގެން ޢާންމު ފަރާތްތަކުން ކޮމިޝަނަށް ހާޞިރުވެ ޚިދުމަތް ހޯދުމަށް ޢާއްމުކޮށް ހުޅުވާލެވިފައިވާކަމުގައި ދަންނަވަމެވެ. ނަމަވެސް، ކޯވިޑް-19ގެ ނުރައްކަލާ ގުޅިގެން ޢާއްމު ސިއްޙަތު ރައްކާތެރިކަމަށްޓަކައި މިކޮމިޝަނުން އަޅާފައިވާ ފިޔަވަޅުތަކުގެ ދަށުން ކޮމިޝަނުގެ އެތެރެއަށް ވަދެވޭނީ ގިނަވެގެން އެއްފަހަރާ 08 ބޭފުޅުންނަށެވެ. މިގޮތުން ކޮމިޝަނުގެ އެތެރެއަށް ވަދެވޭނީ މާސްކް އަޅުއްވައިގެން ކަންވެސް ދަންނަވަމެވެ.\nއަދި ދަންނަވަމެވެ، މިކޮމިޝަން ހުޅުވިފައި ހުންނާނީ ބަންދު ނޫން ކޮންމެ ދުވަހެއްގެ ހެނދުނު 9:00 އިން މެންދުރު ފަހު 14:00އަށެވެ. މީގެއިތުރުން ކޮމިޝަނުގެ ޢާންމު ޚިދުމަތްތައް ކޮމިޝަންގެ އީ-މެއިލް އަދި އީ-ގަވަރމެންޓް (ޖެމްސް) [email protected] މެދުވެރިކޮށްވެސް ލިބިވަޑައިގަންނަވާނެ ވާހަކަ ދަންނަވަމެވެ.\nވީމާ، މިކަން ޢާއްމުކޮށް އެންގުމަށްޓަކައި އިޢުލާނު ކުރަމެވެ.


REPORT: Lockdown alhaa fiyavalhu, natheeja kihine vaanee! | ThePress\nލޮކްޑައުނަށް އަޅާ ފިޔަވަޅު، ނަތީޖާ ކިހިނެއް ވާނީ!\nމާލެ ސިޓީ ލޮކްޑައުން ކޮށްފައިވަނިކޮށް، ބޭރުގައި އުޅުނު ބަޔަކު ހުއްޓުވާފައި / ފޮޓޯ: ޕޮލިސް\nރާއްޖޭގައި ކޮވިޑަށް ޕޮޒިޓިވްވާ ރޭޓް ދަނީ ދުވަހެއް ދުވަހެއް މައްޗަށެވެ. އެންމެ ފަހުން އެޗްޕީއޭއިން އާންމު ކުރި ތަފާސް ހިސާބުތަކަށް ބަލާ އިރު، ފެންނަނީ 1000 އިން 2000 އިން މީހުން ޕޮޒިޓިވް ވަމުންދާ މަންޒަރެވެ. މި ބަލީގައި މަރުވެގެން ދާ މީހުންގެ އަދަދު ވެސް އިތުރުވެ ކޮވިޑް ރާއްޖެއިން ފެނުނުތާ 443 ދުވަސްވީ އިރު، އިއްޔެއަކީ ދުވާލެއްގެ މައްޗަށް އެންމެ ގިނަ މަރު ރިޕޯޓް ކުރި ދުވަހެވެ.\nއިއްޔެ ޖުމްލަ 13 މީހަކު މަރުވި އިރު، ގިނައީ ހުޅުމާލެ މެޑިކަލް ފެސިލިޓީގައި ފަރުވާ ދެމުން ދަނިކޮށް މަރުވި މީހުންނެވެ. އޭގެ ކުރީ ދުވަހު ވެސް މި ބަލީގައި ވަނީ6މީހަކު މަރުވެފައެވެ. މި ވަގުތު ކޮވިޑްގެ ހާލަތު ގޯސްވެފައި ވަނީ ހަމައެކަނި ޕޮޒިޓިވްވާ މީހުންގެ އަދަދު މައްޗަށް ދިއުމަކުން ނޫނެވެ. މި ބަލީގައި ބޮޑުވަރުގެ އެޑްމިޓް ކުރާ މީހުން އިތުރުވުމާއި ގިނަ ބަޔަކު ދުނިޔެ ދޫކޮށް ދާން ޖެހުމަކީ ހާލަތު ގޯސްވެއްޖެ ކަމުގެ ހެކިތަކެވެ.\nލޮކްޑައުން އެއް ނޫން، އެކަމަކު އެންމެން ގޭ ބަންދަށް!\nރޯދަ މަސް ފެށިގެން އައީ ކޮވިޑުން ރައްކާތެރި ވުމަށް އަޅާފައިވާ ފިޔަވަޅުތައް އުވާލައި ގިނަ ލުއިތަކެއް ދީގެންނެވެ. ނަމަވެސް ރޯދަ މަހުގެ މެދަކާ ހިސާބަށް ދިޔައިރު ކޭސްތައް އިތުރުވެ ރަތް ސިގްނަލް ދޭން ފެށިއެވެ. އެހެންކަމުން މި މަހުގެ5ވަނަ ދުވަހުން ފެށިގެން ވަނީ މާލެގައި ކާފިއު ހިންގަން ފަށާފައެވެ. އޭރު އިއުލާން ކުރީ ރޭގަނޑު9އިން ފަތިހު4އަށް ކާފިއު ހިންގާށެވެ. ނަމަވެސް އިތުރުވަމުން ދިޔަ ކޭސްތަކަށް ބަދަލެއް ނައެވެ. އެހެންކަމުން ކާފިއު ވަގުތު ވަނީ ހަވީރު4އިން ފަތިހު4އަށް އިތުރު ކޮށްފައެވެ.\nކޮވިޑާ ގުޅިގެން ހަވީރު4އިން ފެށިގެން ކާފިއު ހިންގާފައި އޮތް ވަގުތު ފުލުހުން މަގުމަތީގައި ހަރަކާތްތެރި ވަނީ / ފޮޓޯ: އައިޝަތު ޝާޒްލީން | ދަ ޕްރެސް\nމި މަހު ކުރީ ކޮޅު ކޮވިޑަށް ދުވާލަކަށް ޕޮޒިޓިވްވާ ކޭސްތައް 700 އިން ރިޕޯޓް ކުރަމުން ގޮސް މިހާރު 2000 އާ ގާތްކުރަން ފެށުމުން އިތުރު ފިޔަވަޅުތަކެއް އެޅުމަށް ނިންމީ މާދަމާ އިން ފެށިގެން ކުރިއަށް އޮތް ދެހަފްތާގެ މުއްދަތަށެވެ. ސަރުކާރުން ބުނަނީ މި ހާލަތުގައި އަދި ލޮކްޑައުން ކުރާ ގޮތަށް ނުނިންމާނެ ކަމަށެވެ. ނަމަވެސް ބަލި ފެތުރުން ކޮންޓްރޯލް ކޮށް އާންމުންގެ ސިއްހަތު ރައްކާތެރި ކުރުމަށްޓަކަައި ފިޔަވަޅުތައް ވަރުގަދަ ކޮށް، ކާފިއު ހިންގާ ވަގުތު އިތުރު ކުރީ ކަމަށެވެ.\nމާދަމާ އިން ފެށިގެން ކާފިއު ހިންގަން ހަމަޖައްސާފައި ވަނީ ހަވީރު4އިން ހެނދުނު 8 އަށެވެ. 16 ގަޑިއިރުގެ ކާފިއުއެއް ހިންގަން ނިންމި އިރު އާންމުން ނުކުމެ އުޅެވޭ ވަގުތުގައި ބޭރަށް ނުކުމެ އުޅުމުގެ އުސޫލަށް ވެސް ވަނީ ބަދަލުތަކެއް ގެނެސްފައެވެ. އެގޮތުން ކޮންމެ ގޭބިސީއަކަށް ދޫކުރާ ދެ ޕާމިޓުން ޕާމިޓެއް އޮވެގެން މެނުވީ ބޭރަށް ނުނިކުމެ ވޭނެއެވެ. މި ބަދަލާއެކު މާލޭގައި ހުންނަ މީހަކަށް ހުޅުމާލެއަކަށް ވެސް ނުދެވޭނެއެވެ.\nއެޗްޕީއޭއިން މި ގޮތަށް ނިންމީ މީހުން ނުކުމެ އުޅޭ މިންވަރު މަދު ކުރުމަށެވެ. އާންމުން ނުކުމެ ބައްޔަށް ހުށަހެޅުމުގެ ފުރުސަތު ކުޑަ ކުރުމަށެވެ. މިއީ މާލެ ސަރަހައްދު "ލޮކްޑައުން" ކުރީ އޭ ނުބުނަން ކުރި ކަމެެއް ކަމަށް އެއްބަޔަކު ގަބޫލު ކުރެއެވެ. ލޮކްޑައުންއޭ ނުބުނި ކަމުގައި ވިޔަސް މި ފަހަރު އެޅި ފިޔަވަޅުތަކާއެކު މާލެ ސަރަހައްދުގައި އެންމެން މި ވަނީ ގޭ ބަންދުވާން މަޖުބޫރު ވެފައެވެ.\nއެދެވޭ ނަތީޖާ ލިބޭނެ ކަމާ މެދު ޝައްކު!\nހަރުކަށި ފިޔަވަޅުތަކެއް އެޅި ކަމުގައި ވިޔަސް މިވަގުތު އެދެވޭ ނަތީޖާއެއް ލިބޭނެ ހެއްޔެވެ. މިއީ އުފެދޭ އެންމެ ބޮޑު ސުވާލެވެ. ސަބަބު ކިތަންމެހާ ވެސް ސާފެވެ. މާޒީވި ދުވަސްތަކަށް ބަލާލި ކަމުގައި ވިޔަސް، ފިޔަވަޅުތައް ވަރުގަދަ ކުރުމުން ނިކުތް ނަތީޖާ ވަރަށް ކައިރިން ވަނީ ފެނިފައެވެ.\nމި އަހަރު ފެށުނު އިރު ކޭސްތައް މަތިވެގެން ދިޔުމުން ކޮވިޑް ކޮންޓްރޯލް ކުރަން މާލެ ސަރަހައްދުގައި އެތައް ފިޔަވަޅުތަކެއް އެޅިއެވެ. ބޭރުގައި އުޅޭ ވަގުތު މަނާކޮށް ކާފިއު ހިންގަން ވަގުތެއް ކަނޑައެޅުނެވެ. ހަމައެއާއެކު ދުއްވާ އެއްޗެހީގައި ނުކުންނަ މީހުން އިތުރު ވާތީ އެ މޫވްމަންޓް މަދުކުރަން ވެސް ފިޔަވަޅުތަކެއް އެޅިއެވެ. ރެސްޓޯރަންޓްތަކާއި ފިހާރަތައް ހުޅުވައިގެން ހިދުމަތް ދޭ ވަގުތު ވެސް ލިމިޓް ކުރިއެވެ.\nމާލޭ ސަރަހައްދުގައި ރެސްޓޯރަންޓެއްގެ މޭޒެއްގެ ދޮށުގައި ދެމީހަކު އިށީނދެލައިގެން / ފޮޓޯ: އަހުމަދު ލީމާން\nއާންމުން އަތް އުރާލައިގެން އެޗްޕީއެއިން ބުނިހާ ގޮތެއް ހަދަން "އެޅިހާ ބަތަކަށް ރިހަ" ވެގެން ނުތިއްބެވެ. އިވިގެން ދިޔައީ އެޗްޕީއޭއިން އެޅި ފިޔަވަޅުތަކުގެ ސަބަބުން ވިޔަފާރިތަކަށް ކުރިމަތިވަމުން ދިޔަ ގޮންޖެހުންތަކުގެ ޝަކުވާގެ އަޑެވެ. ވަޒީފާ ގެއްލި ނިކަމެތިވަމުން ދިޔަ އެތައް އާއިލާތަކެއް އާދޭހުގެ އަޑުތަކެވެ.\nއެއާއެކު ހުރިހާ ކަމެއް ދަންނަ، ރައްޔިތުންގެ މަޖިލީހުގެ މެންބަރުންގެ އަޑުތައް ގަދަވެގެން ދިޔައެވެ. ޑިރެކްޓާ ޖެނެރަލް އޮފް ޕަބްލިކް ހެލްތަށް ލޮލުފިޔަ ޖަހާލިޔަ ނުދީ އިސްތިއުފާއަށް ގޮވާ، އެއަށް މިޔަށް ގޮވާ މަޖިލީހަށް ހާޒިރުކޮށް ލޮކްޑައުންގެ އުސޫލުތަކަށް ބަދަލުގެންނަންދެން ޕްރެޝާ ކުރީއެވެ. ކޮވިޑެއް ނެތޭ، ރަށެއް ފަޅެއް ނުވެޔޭ ގޮވާ، ރައްޔިތުންގެ ބިރު ކަނޑުވާލިއެވެ.\nވިޔަފާރުވެރިންނަށާއި އާންމުންނަށް އެހީވުމަކީ އެވަގުތު މެންބަރުންގެ ބަހަނާއަކަށް ހެދިއެވެ. ނަމަވެސް އެމީހުންގެ ބޭނުމަކީ ސިޔާސީ މަންފާއެކެވެ. އޭރު ކުރިއަށް އޮތީ ލޯކަލް ކައުންސިލް އިންތިހާބެވެ. އެ ދަނޑިވަޅުގައި ރާޒުވާ ކުޅިބައި މަޖިލިސް ތެރޭ އަތުރާލުމަށް ފަހު މެންބަރުން "ސައި" ކިއީ އެޗްޕީއޭ ގެނެސް މަޖިލީހަށް ވެއްދުމަށް ފަހުއެވެ. ސުވާލުތަކާއި ޝަކުވާތައް މެންބަރުން އޮއްސާލީ އެޗްޕީއޭގެ ޑިރެކްޓާ ޖެނެރަލަށް ކެތްވާ ހިސާބަކުން ނޫނެވެ. ނަތީޖާއަކަށް ވެގެން ދިޔައީ ރޯދަ މަސް ފެށުމުގެ ކުރިން ކޮވިޑުން ރައްކާތެރިވުމަށް އަޅާފައިވާ ގިނަ ފިޔަވަޅުތަކެއް އުވާލުމެވެ.\nރައްޔިތުންގެ މަޖިލީހުގެ އިގްތިސޯދީ ކޮމިޓީއަށް އެޗްޕީއޭ ހާޒިރު ކުރި ބައްދަލުވުމުގެ ތެރެއިން\nފުރުސަތުގެ ބޭނުން ހިފާ ކެމްޕޭން ކުރުމަށް ރާއްޖޭގެ އެއްކޮޅުން އަނެއް ކޮޅަށް ދަތުރުތައް ފެއްޓިއެވެ. ކެމްޕޭން ކުރުމަށް އެކި ކަންކަން ރާވައި އެއްގެއިން އަނެއް ގެއަށް ޒިޔާރަތްކޮށް އިންތިހާބު ކާމިޔާބު ކުރުމަށް ސީޔާސީ ރޫހާއި ޖޯޝު ފަޒާގައި ގުގުމަމުން ދިޔައެވެ. ކަންތައް މިހާ ހިސާބަށް ދިޔައިރު ކޮވިޑް ބިރުވެރިކަން އާންމުންގެ ހިތްތަކުން ފިލައިގެން ދިޔައީއެވެ.\nއަޅާ ފިޔަވަޅަކުން ދެން އެދެވޭ ނަތީޖާއެއް ނުކުންނާނެ ބާ!\nކޮވިޑުން ރައްކާތެރިވުމަށް ރާއްޖޭގައި ވެކްސިން ޖަހަމުން އައިސް ގިނަ އަދަދެއްގެ މީހުން ތިބީ ވެކްސިންގެ "އައްޑަނަ" ނަގައިގެންނެވެ. ވެކްސިން ޖެހި އާބާދީގެ ތެރެއިން ވެސް މިހާރު ޕޮޒިޓިވްވާ މީހުންގެ އަދަދުތައް މަދެއް ނޫނެވެ. ސިއްހީ މާހިރުން ބުނާ ގޮތުގައި ވެކްސިންއަކީ ބަލި ޖުހުމުން ދުރުކޮށްދޭ އެއްޗެއް ނޫނެވެ. ވެކްސިން ޖެހުމަކީ ކޮވިޑް ބަލިން ބޮޑުވަރު ނުވެ ސަލާމަތް ވުމަށް ދެވެން އޮތް ފަރުވާއެކެވެ. ބޮޑު އާބާދީއެއް ވެކްސިންގެ ދެ ޑޯޒް ފުރިހަމަ ކޮށްފި ނަމަ ބަލި ފެތުރުން ކޮންޓްރޯލް ކުރެވޭނެ ކަމަށް އެމީހުން ބުނެއެވެ.\nއުފެއްދި ވެކްސިންތައް ރާއްޖެއަށް ގެނެސް އެ މަސައްކަތް ހަލުވި ސްޕީޑެއްގައި ކުރިއަށް ދިޔަ ނަމަވެސް ކޭސްތައް މިވަގުތު އިތުރުވެ ގިނަ ބަޔަކު މަރުވުމަކީ ބިރު ގަންނަން ޖެހޭ ކަމެކެވެ. އާބާދީގެ ބޮޑު ބަޔަަކަށް އަދި ވެކްސިން ޖަހައި ނުނިމެނީސް ނުރައްކަލުގެ ރަނގަބީލުގެ އަޑު މި ވަނީ ގަދަވެފައެވެ. ވެކްސިން ޖަހާފާއި ތިބި މީހުންނަށް ވެސް ބޮޑުވަރުވާ ތަން ފެންނަ ކަމަށް ތުންތުން މަތިން ދެކެވޭ ވާހަކަތައް އަޑު އިވުމުން އެ އައްޑަނައިގައި ހިފަން ދާން ވެސް މީހުން ބޭނުން ނުވީއެވެ.\nކޮވިޑް ވެކްސިން ޖެހުމަށް ސޯޝަލް ސެންޓަރަށް ގޮސް ތިބި މީހުން / ފޮޓޯ: ދަ ޕްރެސް\nއެއްކަމަކަށް ފަހު އަނެއް ކަމެއް ކުރިމަތިވަމުން އައި އިރު ކޮވިޑް ބަލީގައި އަމަލު ކުރުމަށް ކަނޑައަޅާ އުސޫލުތައް ވަނީ އާންމުންނަށް "ޖޯކް" އަކަށް ވެފައެވެ. މި ދަނޑިވަޅުގައި ގިނަ ފިޔަވަޅުތަކެއް އެޅި ނަމަވެސް އާންމުން ސީރިއަށްކޮށް ނަގާނެ ކަމާ މެދު ސުވާލު އުފެދެއެވެ. ވޭތުވެ ދިޔަ ތިން ހަފްތާއަށް ބަލާލި ކަމުގައި ވިޔަސް ކާފިއު ވަގުތު ގިނަ ބަޔަކު މަގުތަކަށް ނުކުމެ އުޅޭ ތަން ފެނުމަކީ މި ކަހަލަ ފިޔަވަޅުތަކަށް ގިނަ ބަޔަކު ބޯނުލަނބާ ކަމުގެ ހެއްކެކެވެ. ފުލުހުން ގިނަ ބަޔަކު ޖޫރިމަނާ ކޮށްފައި ވާ ތަން ފެންނަން އޮތަސް އެއަށް ވުރެ ގިނައީ ނަސޭހަތް ދީ ދޫކޮށްލާ މީހުންނެވެ. އަދި މަަގުމަތީގައި ތިބެ އަޅަ ނުލާ ދޫކޮށްލާ ފަހަރުވެސް މަދެއް ނޫނެވެ.\nނުަރައްކާ ބޮޑުވަމުން އަންނަ މި ވަގުތުގައި ހަމައެކަނި ނަސޭހަތް ދީގެން ދޫކޮށްލުމަކީ ފެދޭނެ ކަމެއް ހެއްޔެވެ. ކޮވިޑް ކޭސްތައް މައްޗަށް ދިޔަ އިރު، ނުރައްކަލުގެ ރަނގަބީލުގެ އަޑު އިވުނު ބަޔަކު ނެތް އިރު އަޅާ މިފަދަ ފިޔަވަޅުތަކަކުން ބަލި ކޮންޓްރޯލް ކުރެވޭނެ ކަމަށް ގަބޫލު ކުރެވޭ ހެއްޔެވެ. ނުކުންނަން ޖެހުނީމަ ހަމަ ނުކުންނަނީއެވެ. ޕާމިޓް ނަގަން ބުނެފައި އޮތީމަ ކޮންމެސް ބަހަނާއެއް ދައްކައިގެން ކާފިއު ވަގުތު ނުކުންނަކީ ނާގާފައިވާ "ކޮވިޑްގެ ބިޔަ ރާޅާ" އެކީ މުޅި ގައުމު ދޮވެލަފާނެ ކަމަށް އަންދާޒާ ކުރުމެއް ނެތިއެވެ.\nކޮވިޑްގެ މި ހާލަތުގައި މާސްކް އަޅާއިގެން މަގުމަތީގައި އުޅޭ މީހުން / ފޮޓޯ: ދަ ޕްރެސް\nވޭތުވެ ދިޔަ މަސް ދުވަހުގެ ތެރޭގައި އެތައް ފިޔަވަޅެއް އެޅި ނަމަވެސް ކޭސްތައް ދަށަށް ދާނެ ކަމަށް ކުރެހި މަންޒަރުތައް ކުލައެއް ނުވެއެވެ. ކޭސްތައް އިތުރުވެގެން އައި އިރު އާންމުން ހިތުގައި ބިރު އުފެދުނެވެ. ނަމަވެސް އެ ބިރުވެސް މީހުންގެ ހިތްތަކުން ފޮހެލީ ބެކް ލޮގް އެއް އޮތް ކަމަށް ބުނެ ދެކެވުނު ވާހަކައަކުންނެވެ.\nމިހާރު ގިނަވަނީ ކޭސްތައް އެކަންޏެއް ނޫނެވެ. ކޮވިޑް މަރުތަކުގެ ޖަނާޒާތައް ގިނަވެ ސަހަރާ ފުރުމާ ގާތްވަނީއެވެ. މަރުތައް ރިޕޯޓް ކުރާ އަދަދު އިތުރުވެ މިއަދު އެކަނި ވެސް 13 މީހަކު މި ވަނީ ކޮވިޑް ޖެހިގެން މަރުވެފައެވެ. ފިޔަވަޅުތައް ހަރުކަށި ކުރާ ކަަމަށް މަބްރޫކް ވިދާޅުވި، ނަމަވެސް ފުރަބަންދަކަށް ދިއުމުގެ ވިސްމުނެއް ނެތެވެ. ނަމުގައި ހިންގަން ނިންމީ ކާފިއުއެވެ.\nމިހާރު މަރަކަށް ފަހު މަރެއް ރިޕޯޓު ކުރަން ފެށުމުން މީހުން އިނގިލި ދިއްކުރަން މި ފަށަނީ ސިއްހީ ފަރުވާ ދެމުންދާ ފެސިލިޓީތަކަށާއި ވަސީލަތްތަކަށެވެ. ރަނގަޅު އެއް ގޮތެއްވެސް ނެތެވެ. ކޮންމެ ދުވަހެއްގެ ފެށުމަށް މިހާރު ވެގެން ދަނީ ކޮވިޑްގެ އާ މަރެކެވެ. މާދަމާ މަރުވާނީ ކާކުގެ މަންމައެއް ނުވަތަ ބައްޕައެއް ކަމެއް ނޭނގެއެވެ. އެންމެ ހަރުކަށި ފިޔަވަޅުތައް އަޅަން ލަސް ވެއްޖެއެވެ. ހަމައެކަނި އަތް ދޮވެ މާސްކު އަޅައިގެން ފުއްދާ ލެވޭކަށް ނެތެވެ.\nރިޕޯޓް ކާފިއު ކޮވިޑް-19 އެޗްޕީއޭ ލޮކްޑައުން


Nalanala Funadhoo ziyaaraiy kollan 100 ge rasheh - Hali News\nނަލަނަލަ ފުނަދޫ ޒިޔާރަތް ކޮށްލަން ސަތޭކައިގެ ރަށެއް\nބަހުރު ހިންދުގެ އުނގުމަތީ ވިދާބަބުޅާ މުތްތަކެއް ފަދަ ދިވެހީންގެ ފެހި ޖަޒީރާތަކުގެ ރީތި ކަމާއެވެ. މިތާގެ ޖަޒީރާތަކުގެ އަހުލުވެރި ދޫނިތައް އެ ކިޔައިދޭ ރީތި ލަވަތަކުގެ ހިތްގައިމު ކަމާއެވެ. މި ޖާޒީރާތަކުގެ ބަނޑުދަށުގައި ބީހެމުންދާ ހިމޭން ރާޅުތަކުން އިއްވައިދޭ ރާގުތަކުގެ އަސަރުގަދަ ކަމާއެވެ. ވަށައިގެންވާ ދޮންވެލި ގޮޑުދޮށަށް ހޭހަން ކުރުމުގައި އަވަދިނެތި ހަރަކާތްތެރިވަމުންދާ ލޮނުގަނޑުގެ ސާފު ކަމާއެވެ. އެ ޖަޒީރާތަކުގައި މިނިވަން ކަމާއެކު އުޅެމުންދާ އެތަނުގެ އަހުލުންނަށްހުރި ނަސީބުގެ ބޮޑު ކަމާއެވެ.މި ނަސީބު ލިބިފައިވާ އެއްބަޔަކީ މި ރަށްތަކުގެ ތެރެއިން ހޮވައިލެވޭ މިލަދުން މަޑުލު އުތުރުބުރީ ފުނަދޫގެ ރައްޔިތުންނެވެ.\nފުނަދުއަކީ އެކުވެރިކަމާއި އެއްބައިވަންތަކުގެ ޗޭނަކުން ގުޅިފައިވާ ރައްޔިތެއް ދިރިއުޅެމުންދާ ރަށެވެ. އެރަށުގެ އާބާދީ 2580 މީހުންނަށްވުރެ ގިނައެވެ. އެރަށް އާބާދުވީތާ 2018 ވަނަ އަހަރަށް ވަނީ 50 އަހަރު ވެފައެވެ. ކައިރި އަތޮޅު ތަކުންނާއި ށ. އަތޮޅުގެ އެކި ރަށްރަށުން މީހުން އައިސް އެރަށުގައިވަނީ ވަޒަންވެރިވެފައެވެ. މަސްހުނި އާއިލާތަކެއް އެރަށުގައި ދިރިއުޅުމަކުން އެއްވެސް ތަފާތު ކަމެއްނުފެނެއެވެ. ފެންނަމުންދަނީ އެކުވެރިކަމެވެ. އެއްބައެއް ވަންތަކަމެވެ. އެރީތި ޗާލު ރަށުގެ ރީތިކަމުގައި ހަގީގީ ފޭރާން އަޅުވައިދީފައިވަނީ ރައްޔިތުންގެ މެދުގައި އޮންނަ އެކުވެރި ކަމާއި ތަހުޒީބު އާދަކާދަ ތަކެވެ.\nފުނަދޫ ރައްޔިތުންނަކީ ހިތްހެޔޮ ބައެކެވެ. މެހުމާންދާރީ އަދާކުރުމުގައި ދިވެހީންނަށް ދަސްވެފައިވާ ހުރިހާ ރީތި އާދަކާދަތަކެއް އެރަށުގެ އަހުލުންނަށް ވެސް ވަނީ ލިބިފައެވެ. މިއިން ދައްކުވައިދެނީ އެރަށު ރައްޔިތުންގެ މެދުގައި އޮންނަ އެއްބަނޑުއެއްބަފާ ކަމުގެ މަތިވެރި ގުޅުމުގެ ވަރުގަދަ ކަމެވެ. އެރަށުގެ މީހުން ވެސް ފާހަގަވެފައިވަނީ މާތްވެގެންވާ އިސްލާމްދީނަށް ލޯބިކުރާ އެދީނަށް ޙުރުމަތްތެރިކޮށް ހިތާ އަޚުންތަކެއްގެ ގޮތުގައެވެ. މުންނާރުތަކުން ބަންގި ގޮވާލާ ކޮންމެ ވަގުތަކު އެދިމާއަށް ފިޔަވަޅުތައް ހަލުއިކޮށްލައެވެ. އަންހެންވެރިން ވެސް ހަމަ އެފަދައިން ބަންގިއަށް އިޖާބަދެއެވެ. ޒުވާބު ކުރުމާއި ތަޅާފޮޅުމާއި ހަމަނުޖެހުން ހިންގުމަކީ އެރަށު މީހުންނާ ބީރައްޓެހި ކަންކަމެވެ. އެހެންކަމުން އެރަށުގެ ރައްޔިތުންނަކީ ނަމޫނާ ބައެއް ކަމަށް ބަލައިގަންނަން ޖެހެއެވެ.\nށ. އަތޮޅުގެ އަތޮޅުވެރިކަން ފުނަދުއަށް ބަދަލުވީ 1968 ވަނަ އަހަރުއެވެ. އޭގެ ކުރިން އެއަތޮޅުގެ އަތޮޅުވެރިކަން ކުރީ ޅައިމަގުގައެވެ. ފުނަދުއަށް އަތޮޅުވެރިކަން ބަދަލު ވުމަށްފަހު އެރަށްދިޔައީ އާބާދުވަމުންނެވެ.\nފުނަދުއަށް އަތޮޅުވެރިކަން ބަދަލުވުމަށްފަހު ރަށް އާބާދުވާން ގާތްގަނޑަކަށް2އަހަރު ބައިގެ މުއްދަތެއް ހޭދަވިއެވެ. އެންމެ ފުރަތަމަ ފުނަދުއަށް ބަދަލުވީ ނ. އަތޮޅު ބޮމަސްދޫ މީހުނެވެ. އޭގެ ފަހުގައި ށ. ފިރުބައިނދޫންނާއި ނޫމަރާ އިންނާއި މާކަނޑޫދޫ އިން މީހުން ބަދަލު ކުރެވުނެވެ. އެ ދެރަށުން މީހުން ބަދަލު ކުރެއްވިއިރު އެބައިމީހުން ދިރިއުޅުނު ރަށްރަށުގައި އަޅަފައިވާ ކޮންމެ ގެއަކަށް ގެއެއް ސަރުކާރުން ދެއްވި އެވެ. އޭގެ އިތުރުން ށ. ކޮމަންޑޫ، މާއުނގޫދޫ، ޅައިމަގު މަރޮށީން ވެސް ބައެއް އާއިލާތައް ފުނަދުއަށް ބަދަލުވެފައިވެއެވެ.\nވެލާނާ އިންޓަރނޭޝަނަލް އެއާރޕޯޓުން ފުރައިގެން 45 މިނެޓުން ދެވޭ ފުނަދު އަކީ ޤުދުރަތީ ރީތިކަން ލިބިފައިވާ ހިތްގައިމު ރަށެކެވެ. ރީތި ތުނޑިތަކާއި ހިތްގައިމު އަތިރިމަތި ތަކުން ހިތްފަސޭހަކަން ގެނެސްދޭ ރަށެކެވެ. އެ ރަށުގެ އަތިމަތީގައި ވަނީ ރައްޔިތުން އުފާކުރުމަށްޓަކައި ހިތްފަސޭހަ މައިޒާންތައް ހަދައިފައެވެ. ސާފު ގޮނޑުދޮށާއި އަތިރިމައްޗަށް ގެއްލުން ނުވާނެ ގޮތްތައް ބަލައިގެން އެ ތަންތާނގައި ވަނީ ޖޯލި ބަހައްޓައިފައެވެ. ކުޑަކުދިންނަށް ހެއްލޭނޭހެން އުނދޯލިތައް ވެސް ވަނީ އެލުވައިފައެވެ. އަދި އާއިލާތަކުގެ ގިނަ މެންބަރުން އެކީގައި ތިބެ ސައިބޯލެވޭނެހެން ނާސްތާ މޭޒާއި ގޮނޑިތައް ވެސް އަތުރާފައި ވެއެވެ.\nތަފާތު ނަންތައް ކިޔާ އެ ދޮންވެލި އަތިރިމަތި ތަކުގައި މަސްފިހެލެވޭނޭ ގޮތަށް އަށިތައް ވެސް ތައްޔާރު ކޮށްފައި ވެއެވެ. އެހެންރަށްރަށެކޭ އެއްފަދައިން އެރަށުގެ އެކި ސަރަހައްދުތަކުގައި ވެސް ވަނީ އެކި ނަންނަމުގައި ބީޗުތައް ތަރައްގީކޮށްފައެވެ. ސަންރައިސް ބީޗް، ސަންސެޓް ބީޗް، ވީކެންޑް ބީޗު ފަދަ ތަންތަނެއެވެ. އެއިން ކޮންމެ ބީޗަކީ ނުވަތަ ގޮނޑުދޮށަކީ ފުނަދޫ ރައްޔަތުންނަށް އެތައް އުފަލެއް ލިއްބައިދޭ ތަނެކެވެ. އެރަށުގެ ކޮންމެ ދިމާއަކުން މޫދަށް ފޭބިޔަސް ފެންނަނީ ވިލު ނޫކުލައިގެ ސާފު މޫދެވެ. އެއާ ގުޅިފައިވަނީ ހިތްތަކަށް ފަރުވާއެއް ފަދަ ސާފު ދޮންވެލިގަނޑެވެ.\nދަށްފަޅަކީ ފުނަދުއަށް އަރާ ކޮންމެ މީހަކުވެސް ބަލާލަން ކަމުދާނެ ރީތިކަން އެކުލެވިފައިވާ ހިތްގައިމު ފަޅެކެވެ. އެއީ ފުނަދޫ ފަޅުތެރޭގައި އޮންނަ ކުޑަ ދެ ރަށާއި ކުޑަހުރަ އަކާ ދޭތެރޭ އޮންނަ ތިލަ ފަޅެކެވެ. އެ ފަޅު އެހައިރީތިކަމަށް ފެންނަނީ މޫދުގެ ރީތި ކަމުގެ އިތުރަށް ވަށައިގެން ހިނގާފައިދެވޭ ހިސާބުގައި އޮންނަ ދެ ރަށުގެ މަލަމަތި ރީތި ކަމުންނެވެ. ފުނަދުއާއި އެރަށަށް ޒިޔާރަތްކުރާ ފަރާތްތަކުން، ދައްފަޅުގައި ކުދި ދޯޏްޏާއި ކެނޯފަދަ ތަކެތި ދުއްވާ އެ ފަޅުގެ ރީތި މަންޒަރުތަކުން އުފާ ހޯދައެވެ.\nފުނަދޫ މީހުން ކިޔާ ކޮކާ ޕާކަކީވެސް އަޖައިބުވާފަދަ ރީތި ބަގީޗާއެކެވެ. އެއްކުލައެއްގެ ކޮކާތައް އެއްތަނެއްގައި އެހެން އުދުހި އުޅެނިކޮށް ފެންނާނީ ވަރަށް މަދު ފަހަރަކު އެވެ. މި ކޮކާތަކުގެ މަންޒިލުގައި އުޅެނީ އޮރެންޖު ކުލައެއްގެ ކުދި ކޮކާތަކެކެވެ. އަދި ކޮކާތަކުގެ ފިޔަ ތަކުގައި ކަޅުކުލައިގެ ކުދި ތިކިތަކެއް ހުރެއެވެ. ޤުދުރަތީ ރީތި ކަމަށް ލޯބިކުރާ ފަރާތް ތަކަށް މިއީ ވަރަށް ހިތްގައިމު މަންޒަރަކަށް ވާނެއެވެ. ކޮކާތައް އުދުހެމުން ދާއިރު ބިމުން މައްޗަށް ދެ ފޫޓް ހުންނަ ވަރުގެ ކުދި ގަސްގަހުގެ ފަތްތައް މަތީގައި ތަފާތު ސައިޒުތަކުގެ ކޮކޮކާ ފަނިތައް ހިރެމުން ދާތަން ފެންނާނެއެވެ. ނަމަވެސް މި މަންޒިލަށް ކޮކާ އަންނަނީ އިރުވައި މޫސުމުގައެވެ.\nފުނަދުއަކީ އެރަށަށް ގުދުރަތުން ދެއްވައިފައިވާ ރީތިކަން ދަމަހައްޓާން މަސައްކަތްކުރާ ރައްޔިތުންތަކެއް ދިރިއުޅޭ ހިތްގައިމު ރަށެކެވެ. މިރަށަކީ ޗުއްޓީ ހޭދަކޮށްލުމަށް އާއިލާއާ އެކު ޒިޔާރަތްކޮށްލަން ރަނގަޅު ރަށެކެވެ.\nއިތުރު ލިޔުންތައް ރާއްޖޭގެ ރަށްތައް ޯޚިޔާލު\nފުނަދޫގެ އިހު އޮތް ހިތްގައިމު ރީތިކަމުގެ %50 ވެސް މިހާރުނެތް ތަރައްގީގެ ނަމުގަ ފުނަދޫގެ ރީތި ހިތްގައިމު ތަންތަން ފުނޑާ ލައިފި ރީތި ހިތް ގައިމު ގޮނޑުދޮށް ގޮށް އަކިރީގެ ގޮނޑަކަށް ބަދަލު ކޮށްފި ރީތި ހިތް ގައިމު ތުނޑިތައްފަސްއަޅާ ފޮރުވާލާފަ ހަފްތާޔަކު އެންމެ ފުލައިޓެއްވެސް ނުޖެއްސޭ އެއާޕޯޓެއް އަޅައިފި ރަށަށް ލިބުނު ކުރި އެރުމެއް ހިތް ފަސޭހަކަމެއް ކޮބާތޯ؟


Zimma adhaa nukoh majileehuge security innah 5.2 million rufiyaa! | Mihaaru\nޒިންމާ އަދާނުކޮށް، މަޖިލީހުގެ ސެކިއުރިޓީންނަށް 5.2 މިލިއަން ރުފިޔާ!\nރައްޔިތުންގެ މަޖިލީހުގައި އެންމެ ފަހުން ބޭއްވި ޖަލްސާގައި މަޖިލީހުގެ ރިޔާސަތުގެ ސެކިއުރިޓީ ބެލެހެއްޓުމަށް ސިފައިން ހަރަކާތްތެރިވަނީ: މަޖިިލީހުގައި ކުރިން ސެކިއުރިޓީ ބެލެހެއްޓި މީހުންނަށް މަސައްކަތެއް ނުކުރުވާ މުސާރަ އާއި އިނާޔަތްތައް ދީފައިވޭ.\n17 އޯގަސްޓް 2017 - 15:22\nސާޖެންޓް އެޓް އާމްސްގެ ދަށުން ރައްޔިތުންގެ މަޖިލީހުގެ އިދާރާގެ ސެކިއުރިޓީ ބެލެހެއްޓި 22 މީހަކު އެއްވެސް ޒިންމާއެއް އަދާނުކުރަނީސް މުސާރައިގެ ގޮތުގައި 5.2 މިލިއަން ރުފިޔާ ދީފައިވާ ކަމަށް ރައްޔިތުންގެ މަޖިލީހުގެ އޮޑިޓް ރިޕޯޓްގައި ބުނެފި އެވެ.\nއޮޑިޓާ ޖެނެރަލް ހަސަން ޒިޔަތު ސޮއިކުރައްވައި ނެރުއްވި ރިޕޯޓްގައި ބުނެފައި ވަނީ 2015 ވަނަ އަހަރު ރާއްޖޭގައި ކުއްލި ނުރައްކަލުގެ ހާލަތު އިއުލާންކުރުމާ ގުޅިގެން މަޖިލީހުގެ ސަލާމަތީ ކަންކަން ބެލެހެއްޓުމުގައި އެހެން ބަޔަކު ޝާމިލްނުކުރަން އެމްއެންޑީއެފުން ހަމަޖެއްސިކަން މަޖިލީހުގެ އިދާރާ އަށް އެންގި ކަމަށެވެ. އެގޮތަށް އެންގުމަށް ފަހު ނޮވެމްބަރު 4، 2015 އިން ފެށިގެން އެތަނުގެ ސަލާމަތީ ކަންކަން ބަލަހައްޓަމުން ދިޔައީ ގައުމީ ދިފާއީ ބާރުން ކަން އެ ރިޕޯޓުގައި ފާހަގަކޮށްފައިވެ އެވެ.\nމަޖިލީހުގެ އޮޑިޓް ރިޕޯޓުގައި ބުނެފައި ވަނީ މަޖިލީހުގެ ސެކިއުރިޓީ ކަންކަމާ އެމްއެންޑީއެފުން ހަވާލުވުމަށްފަހު، އޭރު މަޖިލީހުގެ ސާޖެންޓް އެޓް އާމްސްގެ ބެލުމުގެ ދަށުން މަސައްކަތްކުރަމުން ގެންދިޔަ 22 މީހަކު މަސައްކަތަށް ނުކުންނަން ނުޖެހޭނެ ކަމަށް ނިންމި ކަމަށެވެ. އަދި އެ މުއްދަތުގެ ތެރޭގައި މުސާރަ އާއި އެލަވަންސް ލިބޭނެ ކަން ނޮވެމްބަރު ފަސް ވަނަ ދުވަހުން ފެށިގެން މެމޯއަކުން އަންގާފައިވާ ކަމަށް ވެސް އެ ރިޕޯޓުގައި ބުނެފައިވެ އެވެ.\nއެ އޮޑިޓް ރިޕޯޓުގައި ބުނެފައި ވަނީ އެ މުވައްޒަފުންނަށް ދެ މަސް ދުވަހު ނޯޓިސް ދިނުމަށްފަހު، ވަޒީފާއިން ވަކިކުރަން ދޭން ޖެހޭ ނޯޓިސް ފޮނުވާފައި ވަނީ ވަޒީފާ އަށް ނުނުކުންނަ ގޮތަށް ހަމަޖެއްސިތާ އެއް އަހަރުފަހުން މިދިޔަ އަހަރުގެ ނޮވެމްބަރު 28 ވަނަ ދުވަހު ކަމަށެވެ.\nމަޖިލީހުގެ އޮޑިޓް ރިޕޯޓުގައި ބުނެފައި ވަނީ ސާޖެންޓް އެޓް އާމްސްގެ ދަށުން މަސައްކަތްކުރުމަށް އުފައްދާފައިވާ މަގާމުތައް އުވާލުމަށާއި އެ މަގާމުތަކުގައި ތިބި މުވައްޒަފުން ވަޒީފާއިން ވަކިކުރަން ޖެހޭ މުއްދަތު ފަސްކުރުމުގެ ސަބަބުން ނޮވެމްބަރު 5، 2015ން ފެށިގެން ޖެނުއަރީ 28، 2017ގެ ނިޔަލަށް އެ މުވައްޒަފުންގެ މުސާރަ އާއި އިނާޔަތުގެ ގޮތުގައި 5.2 މިލިއަން ރުފިޔާ ހަރަދުކޮށްފައިވާ ކަމަށެވެ. އަދި އެ މުއްދަތުގެ ތެރޭގައި އެ މުވައްޒަފުންގެ ފަރާތުން އެއްވެސް ހިދުމަތެއް ހޯދާފައިނުވާ ކަމަށް ވެސް އެ ރިޕޯޓުގައި ބުނެފައިވެ އެވެ.\nއެކަންކަން އިސްލާހުކުރުމުގެ ގޮތުން އޮޑިޓާ ޖެނެރަލް ދެއްވި ލަފާގައި ވިދާޅުވެފައި ވަނީ މާލިއްޔަތު ގަވައިދުގެ ހަތަރު ވަނަ މާއްދާގައި ބަޔާންކޮށްފައިވާ ގޮތަށް، ރައްޔިތުންގެ މަޖިލީހުގެ އިދާރާގެ ސަލާމަތީ ކަންކަން ބެލެހެއްޓުމުގެ ކަންކަން އިންތިޒާމްކުރުމުގައި ދައުލަތުގެ ބަޖެޓަށް ހަރަދު ކުޑަވާނެ ގޮތަށް ކަންކަން ހަމަޖެއްސުމަށް އަންގާ ކަމަށެވެ.\nރައްޔިތުންގެ މަޖިލިސް ކޮރަޕްޝަން އޮޑިޓް ރިޕޯޓް އޮޑިޓާ ޖެނެރަލް އޮފީސް ހަސަން ޒިޔަތު، އޮޑިޓަ ޖެނެރަލް އޮޑިޓާ ޖެނެރަލް\n3 ކޮމެންޓް, 71 ރިއެކްޝަންސް\n"އިސްލާހުކުރުމުގެ ގޮތުން އޮޑިޓާ ޖެނެރަލް ދެއްވި ލަފާގައި ވިދާޅުވެފައި ވަނީ މާލިއްޔަތު ގަވައިދުގެ ހަތަރު ވަނަ މާއްދާގައި ބަޔާންކޮށްފައިވާ ގޮތަށް، ރައްޔިތުންގެ މަޖިލީހުގެ އިދާރާގެ ސަލާމަތީ ކަންކަން ބެލެހެއްޓުމުގެ ކަންކަން އިންތިޒާމްކުރުމުގައި ދައުލަތުގެ ބަޖެޓަށް ހަރަދު ކުޑަވާނެ ގޮތަށް ކަންކަން ހަމަޖެއްސުމަށް އަންގާ ކަމަށެވެ." މިތަންކޮޅު ކިޔާފައި ހިނިއަންނަނީ. ދައުލަތަށް މިލިޔަނުން ގެއްލުންވީމައި އެހޯދުމެއްނެތް. އިހްމާލުވިފަރާތްތައް ކޮބާތޯ؟ މަޖިލީހުގެ ރައީސް، ނައިބުރައީސް، މެންބަރުން ، އަމީންއާންމު ކޮބާތޯ؟ ނިދާފައިތޯ؟ އެކަމަކު އާދައިގެ ސިވިލްސާރވެންޓަކު އޯޓީގައި ވެރިމީހާގެ ހުއްދަދެއްވި ސޮއިނެތި ފަންސާހަކަށް ރުފިޔާ އިތުރަށް ނަގާފައިވާތީ، އެއަނބުރާ ހޯދުމަށް ތިޔަ އޮޓިޑަރ ޖެނެރަލް ލަފާދީފައި އެބަހުރި. ހައެއްހަ ހާސް ރުފިޔާގެ މައްސަލައެއްގައި ކޯޓުކޭސްއަކަށް ގޮސްގެން ދައުލަތުން އެތައްހާސްރުފިޔާއަކާއި ވަގުތެއް ހޭދަކޮށްފައި، ނިކަމެތި މީހާޖަލަށްލާފައި އެބަހުރި. މިސާލު: ކޮފީ ދަޅެއް.\nމެންބަރުންނަށް ހަރަދުވީ ކިހާވަރެއްބާ؟ މުސާރަނަގާފަ ޒިންމާއަދާކުރާ ގޮތް މަމެންނަށް ފެނޭ.\nމިއަކީ ދެން މި ސަރުކާރުގަ އައު ކަމެތް ނޫނެތްނު...


L. Gamugai hingi maaraamaaree aa gulhigen meehaku hayyaru koffi | Mihaaru\nލ. ގަމުގައި ހިންގި މާރާމާރީއާ ގުޅިގެން މީހަކު ހައްޔަރުކޮށްފި\nލ. ގަން ޕޮލިސް ސްޓޭޝަން: ގަމުގެ ހިނގި މާރާމާރީގައި މީހަކު ހައްޔަރުކޮށްފި.\n27 އޯގަސްޓް 2018 - 18:44\nލ. ގަމުގައި ތޫނު އެއްޗަކުން ހަމަލަދީ، ތިން މީހަކު ޒަހަމްކުރި މައްސަލައިގައި އެ ރަށުން މިއަދު މީހަކު ހައްޔަރުކޮށްފި އެވެ.\nފުލުހުން ބުނީ، މިދިޔަ ހޮނިހިރު ދުވަހުގެ ރޭ ހިންގި މާރާމާރީގެ މައްސަލާގައި އުމުރުން 23 އަހަރުގެ ފިރިހެނަކު ހައްޔަރު ކޮށްފައިވާ ކަމަށެވެ. އޭނާ ހައްޔަރުކުރީ ގަމު މުކުރިމަގު އަވަށުގެ ވަލުތެރޭގައި ފިލައިގެން އުޅެމުން ދަނިކޮށެވެ.\nމި މާރާމާރީގައި އަނިޔާވި ތިން ފިިރިހެނުންގެ ތެރެއިން ހުސެއިން އާރިޝް އިތުރު ފަރުވާއަށް މާލެ ގެނެސްފައިވާއިރު، މުޖްތާޒު އަލީއަށް ފަރުވާ ދެމުން އަންނަނީ ގަން ރީޖަނަލް ހޮސްޕިޓަލްގައި ކަމަށް އެ ރަށު ކަައުންސިލްގެ މެމްބަރު އަހްމަދު ޝަހީން ވިދާޅުވި އެވެ.\nމި މާރާމާރީގައި ޒަހަމްވި ތިން ވަނަ މީހާ ކަމަށްވާ އަބްދުﷲ ސުއާލް އަށް ފަރުވާ ދިނުމަށް ފަހު މިހާރު ވަނީ އެ ރަށު ހޮސްޕިޓަލުން ދޫކޮށްލައިފަ އެވެ.\nގަމުގައި ހިންގި މާރާމާރީގައި މިއަދު މީހަކު ހައްޔަރު ކޮށްފައިވާއިރު، ހޮނިހިރު ދުވަހުގެ ރޭ ވަނީ އެ ރަށުގައި މާރާމާރީއެއް ހިންގަން އުޅުނު ކަމުގެ ތުހުމަތަށް ހަތަރު މީހަކު ހައްޔަރު ކޮށްފަ އެވެ.\nލ. ގަން ފުލުހުން ގަމު ރީޖަނަލް ހޮސްޕިޓަލް ހަމަނުޖެހުން ގޭންގް ހަމަނުޖެހުން ލ. އަތޮޅު ވަޅިހެރުން\nމިކަހަލަ ތާކުން ތާކުން ނުޖެހޭ މާރާމާރި އިތުރުވަމުން ދަނީ އެންމެ ބޭނުމެއްގައެވެ. ޢެއީ މަސްހޫރުވާން ވެގެނެވެ. ޢެއްގޮތަކުން މަސްހޫރުކަން ނުލިބުމުން މަސްހޫރުކަމާއި ގައްޑާކަން ދެއްކުމަށް ޓަކައި ކޮންމެވެސް ކަމެށް އެބަކުރަންޖެހެވެ. ޙުޅުމާލޭގައި ވެސް3ކުދިންގެ ގުރޫޕެއް ހަދައިގެން އުޅޭ އަންހެން ކުދިންތަކެށް ދެކެ ހުޅުމާލޭގައި އުަޅޭ ހުރިހައި އަންހެނުންވެސް ބިރުން ފިލުން އާންމު ކަމަކަށް ވެއްޖެއެވެ


މަޖިލީހަކީ ޤަވާއިދަށް ހިނގާ ތަނެއް، ދެން އެކަން ހިނގާނީ ރަނުން ރަނަށް: ރ.ނަޝީދު - DhiDaily\nމަޖިލީހަކީ ޤަވާއިދަށް ހިނގާ ތަނެއް، ދެން އެކަން ހިނގާނީ ރަނުން ރަނަށް: ރ.ނަޝީދު\nރައީސް ނަޝީދު މަޖިލީހުގެ ރިޔާސަތުގައި ވާހަކަދައްކަވަނީ\nރައްޔިތުންގެ މަޖިލީހަކީ ޤަވާއިދަށް ހިނގާ ތަނެއް ކަމަށާއި، ދެން އެކަން ހިނގާނީ ރަނުން ރަނަށްކަމަށް، މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެެެއެވެ.\nމަޖިލީހުގެ އިއްޔެގެ ޖަލްސާގައި ވެންޓިލޭޓަރުތަކާއި ގުޅިގެން ބިލެތްދޫ ދާއިރާގެ މެންބަރު އަޙްމަދު ޙަލީމް(ދޮންބިލެތް ހަލީމް) މައްސަލައެއްް ހުށަހެޅުއްވިއެވެ. އެ މައްސަލައިގައި ބަހުސްކުރައްވާން ރިޔާސަތުން އެންމެ ފަހު ފުރުސަތު ދެއްވީ މާފަންނު ހުޅަނގު ދާއިރާގެ މެންބަރު މުޙައްމަދު ފަލާޙަށެވެ.\nފަލާޙް ވާހަކަދައްކަވައި ނުމެނީސް މަޑުއްވަރީ ދާއިރާގެ މެންބަރު އާދަމް ޝަރީފް ޢުމަރު ވަނީ ނިޒާމީ މައްސަލައެއް ނަންގަވާފައެވެ.\n”ޢިއްޒަތްތެރި ރައީސް، މިއީ ވަރަށް މުހިންމު މައްސަލައަކަށް ވާތީވެ، ހަމަ ފުރުސަތެއް ބޭނުންވާތީވެ، އަޅުގަނޑު ހިތަށްއެރީ ވަގުތުކޮޅެއް ނެތްބާވައޭ އިތުރު ކޮށްލެވޭކަށް. އެހެންވީމާ އެ ވާހަކަ ދަންނަވައިލީ.“ ޝަރީފް ވިދާޅުވިއެވެ.\nޝަރީފްގެ ވާހަކައާއި ގުޅިގެން ރިޔާސަތުގައި އިންނެވި ރައީސް ނަޝީދު ވިދާޅުވީ މަޖިލީހަކީ ޤަވާއިދަށް ހިނގާ ތަނެއް ކަމަށާއި, ދެން އެކަން ހިނގާނީ ރަނުން ރަނަށްކަމަށެވެ.\n“ޤަވާއިދަށް ހިނގާތަނެއް މިއީ މި މަޖިލީހަކީ. ދެން އެކަން ހިނގާނީ ރަނުން ރަނަށް. އަޅުގަނޑު އެދުނަސް އެ ބާވަތުގެ ކަންތައްތަކެއް އަޅުގަނޑަކަށް ނުވާނެ. އަޅުގަނޑު ވަރަށް އެދެން ޢިއްޒަތްތެރި މެންބަރަށް ފުރުސަތު އަރުވަން. އެއަށްވުރެ ވަކި ބޮޑަށް މިއަދު އެދޭ ކަމެއް ނެތް. އެހެންނަމަވެސް ޢިއްޒަތްތެރި މެންބަރު އަޅުގަނޑަށް އެކަން ކޮށްދެވޭކަށް ނެތް. އަޅުގަނޑު ތަކުރާރުކޮށް ދަންނަވަން, އަޅުގަނޑަކީ މިތާ އިންނަ ގޮނޑިކޮއްކޮއެކޭ. މި ޤަވާއިދު ބުނި ގޮތަށް އަކުރުން އަކުރަށް އަޅުގަނޑަށް މިކަން މި ކުރެވެނީ.“ ރައީސް ނަޝީދު ވިދާޅުވިއެވެ.\nމި ވާހަކަތައް ދެއްކެވުމަށްފަހު އަނެއްކާވެސް ރައީސް ނަޝީދު ވަނީ މެންބަރު ފަލާޙަށް ފުރުސަތު ދެއްވާފައެވެ.\nޖުހާ….??? ހަމަވާނީ ??


Rasoolaa Ge Anbikanbalun Aisha Ge Faanah Ah Furasaara Kuri Meehaku Saudi In Hayyaru Koffi - Vaguthu\nރަސޫލާ ގެ އަނބިކަނބަލުން އައިޝާގެފާނަށް ފުރައްސާރަކުރި މީހަކު ސައުދީން ހައްޔަރުކޮށްފި\n1 މަސް ކުރިން ( އޮގަސްޓް 21, 2021 )\nކީރިތި ރަސޫލާ مُحَمَّدُ صَلَّى اللهُ عَلَيْهِ وَسَلَّمَގެ އަނބިކަނބަލުން އައިޝަތުގެ ފާނަށް ފުރައްސާރަކުރި މީހަކު ސައުދީ އަރަބިއްޔާއިން ހައްޔަރު ކޮށްފިއެވެ.\nސައުދީގެ ފުލުހުން ބުނީ، ގާތްގަނޑަކަށް 30 އަހަރުގެ އެ ފިރިހެން މީހާ ހައްޔަރު ކޮށްފައިވަނީ އިއްޔެގެ ވަގުތެއްގައި ދައުރުވަމުން ދިޔަ ވީޑިއޯއަކާއި ގުޅިގެން ކަމަށެވެ. އެވީޑިއޯގައި އެފިރިހެން މީހާ އައިޝާގެ ފާނަށް ފުރައްސާރަކޮށްފައި ކަމަށް ފުލުހުން ބުނެއެވެ.\nރިޔާދުގެ ފުލުހުންގެ ތަރުޖަމާނު މޭޖާ ޚާލިދް އަލް ކުރައިދިސް ބުނެފައިވަނީ މީސްމީޑިއާގައި މީހަކު ހިއްސާ ކޮށްފައިވާ އެ ވީޑިއޯގައި އައިޝާގެ ފާނަށާއި ރަސޫލާއަށް ފުރައްސާރަ ކޮށްފައިވާ ކަމަށެވެ. އެގޮތުން ހަޑި ހުތުރު ބަސް ބޭނުން ކޮށްފައިވާ ކަމަށް އޭނާ ވަނީ ބުނެފައެވެ.\n"ފުލުހުން މިހާރު ވަނީ އޭނާ ހައްޔަރު ކޮށްފައި. ދެން އޭނާގެ މައްޗަށް ދައުވާ ކުރުމަށް ކުރަން ޖެހޭ މަސައްކަތް އަންނަނީ މިހާރު ކުރަމުން" އޭނާ ބުންޏެވެ.\nއިސްލާމް ދީނަށާއި ރަސޫލާގެ އާއިލާއަށް ފުރައްސާރަ ކުރާ ފަރާތްތަކަށް ސައުދީގެ ޤާނޫނު ބުނާ ގޮތުން އަދަބު ދެވޭނެއެވެ.\nއައިޝާގެ ފާނަށް ފުރައްސާރަކޮށް ވީޑިއޯއެއް މީސްމީީޑިއާގައި މީހަކު އާއްމު ކޮށްފައިވާއިރު، މިދިޔަ އަހަރުގެ ތެރޭގައި ކީރިތި ރަސޫލާގެ ކާޓޫން ކުރެހުމަށް ހުރަސް އެޅުމަކީ ހިޔާލުފާޅު ކުރުމުގެ މިނިވަންކަމަށް އެޅޭ ހުރަހެއް ކަމަށާ ކާޓޫން ކުރަހާ މީހުންނަށް ހިތްވަރުދޭނެ ކަމަށް ފްރާންސްގެ ރައީސް ވާހަކަ ދެއްކެވުމުން އިސްލާމީ އުންމަތް ވަނީ އެކަމާއި ދެކޮޅަށް ތެދުވެފައެވެ.\nއަދި ފްރާންސްގެ ރައީސާ ދެކޮޅު އިސްލާމީ ގައުމުތަކުގައި ވަރުގަދަ މުޒާހަރާތަކެއް ކުރިއެވެ. އަދި އެ ގައުމުގެ އުފެއްދުންތައް ބޮއިކޮޓް ކުރުމުގެ ފުޅާ ކެންޕެއިނެއްވެސް ފެށިއެވެ.\nސިފައިންގެ މީހާގެ މަރަށް އިންސާފު ހޯދައި ދޭނެ ކަމުގެ ޔަގީންކަން ސައުދީ އަމީރު ދެއްވައިފި\nސައުދީ އެއާޕޯޓަކަށް ދިން ހަމަލާގައި ގިނަ ބަޔަކު ޒަހަމްވެއްޖެ\nއޮގަސްޓް 21, 2021 20:46\nތީތި ވަރަށް ސަޅިވާނެ މިއުޅޭ އެމްޑީއެން އޭ ކިޔާ ބައިގަނޑަށް.\nސަލްމާން ބިން ޢަބްދިލް ޢަޒީޒު\nއޮގަސްޓް 21, 2021 22:38\nއެއީ ރާއްޖެއެއް ނޫނޭ\nއޮގަސްޓް 22, 2021 08:30\nޔާﷲ މާތް ރަސޫލާއާއި އެކަލޭގެ ފާނުގެ އަހުލުބައިތުންނާއި މާތް އަޞްޙާބުންނަށް ފުރައްސާރަކުރާ ޝައިޠޯނުންނަށް އާޚިރަތުގެ ޢަޒާބުގެ އިތުރުން ދުނިޔޭގެ މުޞީބާތްވެސް ބޮޑުކުރައްވައި ވަރުގަދަ އިމްތިޙާނާ ކުރިމަތިކުރައްވާންދޭވެ. އާމީން!\nއޮގަސްޓް 22, 2021 11:49\nމާރަގަޅުވާނެ އެމީހުންނަށް ހެޔޮ ވިސްނޭތޯ ﷲ އަށް ދެންނެވުން.


ވިޔަފާރީގެ ފަހި ފުރުޞަތުތައް ތަނަވަސްކޮށްދީގެން އަންހެނުންގެ އިޤުތިޞާދީ ބައިވެރިވުން އިތުރުކުރުމަކީ ސަރުކާރުގެ އަމާޒެއް – މިނިސްޓަރ ޝިދާތާ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nވިޔަފާރީގެ ފަހި ފުރުޞަތުތައް ތަނަވަސްކޮށްދީގެން އަންހެނުންގެ އިޤުތިޞާދީ ބައިވެރިވުން އިތުރުކުރުމަކީ ސަރުކާރުގެ އަމާޒެއް – މިނިސްޓަރ ޝިދާތާ\nވިޔަފާރީގެ ފަހި ފުރުޞަތުތައް ތަނަވަސްކޮށްދީގެން އަންހެނުންގެ އިޤުތިޞާދީ ބައިވެރިވުން އިތުރުކުރުމަކީ ސަރުކާރުގެ އަމާޒެއް ކަމަށް މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޝިދާތާ ޝަރީފް ވިދާޅުވެއްޖެއެވެ.\nމަދްޔަ ޕްރަދޭޝްގެ ސިޓީއެއް ކަމުގައިވާ ޖަބަލްޕޫރްގައި މަދްޔަ ޕްރަދޭޝް އެސޯސިއޭޝަން އޮފް ވިމެން އޮންޓަރޕްރިނިއާސް (އެމް.އޭ.ވީ.އީ)އިން ސެޕްޓެމްބަރު މަހުގެ 6ން 7ށް ކުރިއަށް ގެންދާ ސަސްޓެއިނަބަލް ގްރޯތު އޮފް ވިމެން އޮންޓަރޕްރިނިއަރސް އެންޑް އެކްސްޕޯޓް ޕްރޮމޯޝަން (ސްވީޕް) 2019 އިވެންޓުގެ އިފުތިތާހީ ޖަލްސާގައި އިއްޔެ ވާހަކަފުޅު ދައްކަވަމުން މިނިސްޓަރ ޝިދާތާ ވިދާޅުވީ ދިވެހިރާއްޖޭގެ އިޤުތިޞާދުގައި އެންމެ މުހިންމު ދެ ޞިނާޢަތަކީ ފަތުރުވެރިކަމާއި މަސްވެރިކަން ކަމަށާއި، ސަރުކާރުން މަސައްކަތްކުރަމުން ދަނީ މި ދާއިރާތަކުން އަންހެނުން ބާރުވެރިކުރުވައި، އަންހެނުންގެ ބައިވެރިވުން އިތުރުކުރަން ކަމަށެވެ.\nއިޤުތިޞާދާ ގުޅުން ހުރި ސިޔާސަތުތައް އެކުލަވައިލުމުގައްޔާއި ތަންފީޛުކުރުމުގެ މަރުޙަލާގައި އަންހެނުންގެ ދައުރު މުހިންމު ކަމަށް ވިދާޅުވެ، ވިޔަފާރިއާއި އިޤުތިޞާދީ ކަންކަމާ ގުޅުން ހުރި ވުޒާރާގެ ސިޔާސަތުތައް ކަނޑައަޅާ އެންމެ އިސް މަޤާމުތަކުގައި އަންހެނުން ތިއްބެވި ކަން މިނިސްޓަރ ޝިދާތާ ފާހަގަކުރެއްވިއެވެ. ހަމަ އެހެންމެ، އަންހެން ވިޔަފާރިވެރިން އިތުރުކުރުމަށް ސަރުކާރުން މަސައްކަތްތަކެއް ކުރައްވާ ކަމަށާއި، ވަކިން ޚާއްޞަ ގޮތެއްގައި ރަށްފުށުގައި ދިރިއުޅޭ އަންހެނުންނަށް ލުއި ލޯނާއި މޯބައިލް ބޭންކިންގގެ ޚިދުމަތް ލިބޭނެ މަގު ފަހި ކޮށްދިނުން ހިމެނޭ ކަމަށް އެ ކަމަނާ ވިދާޅުވިއެވެ. އަދި މި ކަމުގައި މިނިސްޓްރީން އަދާކުރަމުން ގެންދާ ދައުރު އެ ކަމަނާ ބަޔާންކޮށްދެއްވައި، އަންހެނުން އިޤުތިޞާދީ ގޮތުން ބާރުވެރިކުރުވުމުގައި މުހިންމު ދައުރެއް އަދާކުރާނެ ޖެންޑަރ އިކުއަލިޓީ ޕޮލިސީއާއި ޖެންޑަރ އިކުއަލިޓީ އެކްޝަން ޕްލޭން ވުޖޫދަށް އައުމުގެ މަރުޙަލާގައި އޮތް ކަން މިނިސްޓަރ ޝިދާތާ ފާހަގަކުރެއްވިއެވެ. އެ ކަމުގެ ސަބަބުން ޤައުމުގެ އިޤުތިޞާދީ ތަރައްޤީގައި އަންހެނުންނާއި ފިރިހެނުންނަށް ހަމަހަމަ ފުރުޞަތެއް ފަހިވެ، އިޤުތިޞާދީ ބައިވެރިވުމުގައްޔާއި ބާރުވެރިކަމުގައި އަންހެނުންނާއި ފިރިހެނުންނަށް އެއް ހަމައެއްގައި ފައިދާކުރާނެ ކަމަށް މިނިސްޓަރ ޝިދާތާ ވިދާޅުވިއެވެ.\nސްވީޕް 2019 އިވެންޓުގައި ދިވެހިރާއްޖޭގެ 21 މެންބަރުން ހިމެނޭ އަންހެނުންގެ ވަފުދެއް ތަމްސީލުކުރާ އިރު، މި ވަފުދުގެ އެންމެ އިސް ފަރާތަކީ މިނިސްޓަރ ޝިދާތާއެވެ. މީގެ އިތުރުން އިންޓަރނޭޝަނަލް އެމްއޭވީއީ އެޗީވްމަންޓް އެވޯޑުގައި ވެސް އެ ކަމަނާ ބައިވެރިވެވަޑައިގެންފައިވެއެވެ.\nމި އިވެންޓުގެ އިތުރުން އޮގަސްޓު މަހުގެ 30ން ސެޕްޓެންބަރު މަހުގެ 8ވަނަ ދުވަހުގެ ނިޔަލަށް މިނިސްޓަރ ޝިދާތާ އިންޑިއާއަށް ކުރައްވާ ރަސްމީ ދަތުރުފުޅުގައި، އޯގަސްޓު މަހުގެ 31ން ސެޕްޓެންބަރު މަހުގެ 3ގެ ނިޔަލަށް ނިއު ދިއްލީގައި ކުރިއަށް ދިޔަ ސައުތު އޭޝިއާ ވިމެންސް ނެޓްވޯކް (ސްވޯން)ގެ 10ވަނަ ކޮންފަރެންސްގައި ވެސް ބައިވެރިވެވަޑައިގެންފައިވެއެވެ.\n08 މުޙައްރަމް 1441\nއެމް.ޑަބްލިޔު.އެސް.ސީގެ 66 މުވައްޒަފަކަށް ޖެންޑަރ ސެންސިޓައިޒޭޝަން ޕްރޮގްރާމް ހިންގައިފި →\n← ދައުލަތުގެ ބެލުމުގެ ދަށުގައި މަރުކަޒުތަކުގައި ދިރިއުޅޭ ކުދިންނަށް ޚާއްޞަ ހޮލިޑޭ ޕްރޮގްރާމްތަކެއް ހިންގައިފި


Dhivehi sarukaarun hingaa QA aa hilaafu amaluthah kuhveri kuran: Kofi Annan – adduLIVE\nރާއްޖޭގެ ހާލަތާ މެދު ކޯފީ އަނާން ކަންބޮޑުވުން ފާޅުކޮށްފި\n1 Feb 10, 2018, 09:09 ލިޔުނީ އަހުމަދު ނަސޫހް\nރާއްޖޭގެ ހަލަބޮލިވަމުން އަންނަ ސިޔާސީ މަސްރަހާމެދު އިންތިހާއަށް ކަންބޮޑުވާ ކަމަށާއި ގާނޫނަށް ތަބާ ވުމަށް އދ. ގެ ކުރީގެ ސެކެޓްރީ ޖެނެރަލް، ކޯފީ އަނާން ދިވެހި ސަރުކާރަށް ގޮވާލައިފިއެވެ.\nއަނާން ނެރުނު ބަޔާނެއްގައި ވިދާޅުވެފައިވަނީ ދިވެހި ރާއްޖޭގައި ހިނގަމުންނާ ޑިމޮކްރަސީ ނިޒާމާއި ޚިލާފު އެންމެހާ ކަންތައްތަކާ މެދު އިންތިހާއަށް ކަންބޮޑުވާ ކަމަށާއި ރައީސް ޔާމީނާއި އެމަނިކުފާނުގެ ސަރުކާރުން ހިންގަމުންދާ އަމަލުތައް ކުށްވެރި ކުރާ ކަމަށެވެ.\nއަދި ސުޕްރީމް ކޯޓުގެ އަމުރަށް އިހްތިރާމު ނުކޮށް، ގާނޫނާއި ޚިލާފަށް އެއަމުރު ތަންފީޒު ކުރުމަށް ދެކޮޅު ހަދައި، ބައެއް ފަނޑިޔާރުންނަށް ކުރާ ފުރައްސާރަތައް ހުއްޓާލައި، މިނިވަން އަދުލު އިންސާފުގެ ނިޒާމެއް ރާއްޖޭގައި ގާއިމު ކުރުމަށް އަނާން ވަނީ ގޮވާލާފައެވެ.\nކުއްލި ހާލަތު އިއުލާންކޮށްފައިވާއިރު އެކަމަކީ ސިޔާސީ ގޮތުން ހޯދަން އުޅޭ މަންފާއެއް ހޯދުމަށް އިއުލާންކުރި ކަމެއް ކަމަށާއި ކުއްލި ހާލަތު ނިމުމަކަށް ގެނައުމަށްވެސް އޭނާ ވަނީ މި ބަޔާނުގައި ގޮވާލާފައެވެ. އަދި ސުޕްރީމް ކޯޓުން ކުރި ހުކުމާއި އެއްގޮތަށް ސިޔާސީ ލީޑަރުން މިނިވަން ކުރުމަށްވެސް އަނާން ވަނީ ސަރުކާރަށް ގޮވާލާފައެވެ.\nމީގެ އިތުރުން މިއަހަރު ފަހުކޮޅު ބޭއްވޭ ރިޔާސީ އިންތިޚާބަށް ހުރަސް ނޭޅުމަށާއި ގާނޫނު އަސާސީގައި ބަޔާންކޮށްފައި އޮތް ތާރީޚަށް އިންތިޚާބު ތާވަލުކޮށް، ދިވެހި ރައްޔިތުންނަށް މިނިވަން ވޯޓެއް ލުމުގެ ފުރުސަތު ދިނުމަށްވެސް އަނާން ވަނީ ގޮވާލާފައެވެ.